Mas baanan huri meehaku boodhah vetti niyaa vejje | Atoll News\nމަސްބާނަން ހުރި މީހަކު މޫދަށް ވެއްޓި ނިޔާވެއްޖެ\nމަސް މާރުކޭޓާއި ދިމާ ބޭރު ތޮށި---ފޮޓޯ: ސަން\nޝާއިޢުކުރީ: ޢާއިޝް އޮކްޓޯބަރ 18, 2021, 12:51\nއިއްޒުއްދީން ފާލަން ކައިރީގައި މަސްބާނަންހުރި މީހަކު މޫދަށް ވެއްޓި ނިޔާވެއްޖެއެވެ.\nމަޢުލޫމާތު ލިބިފައިވާ ގޮތުގައި މިހާދިސާގެ ރިޕޯޓު ފުލުހުންނަށް ލިބިފައި ވަނީ މިއަދު ހެނދުނު 6:52 ގައެވެ. އަދި އެމީހާ ނިޔާވެފައި ވަނީ މޫދުން ނަގައިގެން ހޮސްޕިޓަލަށް ގެންދިއަފަހުން ކަމަށް އައި.ޖީ.އެމް.އެޗްއާއި ހަވާލާދީ ފުލުހުންގެ ފަރާތުން ބުނެފައިވެއެވެ. މިހާދިސާގައި ނިޔާވެފައި ވަނީ 59 އަހަރުގެ ދިވެހި ފިރިހެނެކެވެ.\nމަޢުލޫމާތު ލިބިފައިވާ ގޮތުގައި މިއަދު ހެނދުނު މޫދަށް ވެއްޓި ނިޔާވެފައި ވަނީ ތ. ގުރައިދޫ/ ލައިޓް ހައުސް، އިބްރާހިމް ރަޝީދު ކިޔާ މީހެކެވެ. އަދި އޭނާ ނިޔާވެފައި ވަނީ އައި.ޖީ.އެމް.އެޗް ގައި ފަރުވާ ދެމުން ދަނިކޮށް ހެނދުނު 7:20 ހާއިރުއެވެ.\nފުލުހުން މަޢުލޫމާތު ދީފައިވާ ގޮތުގައި، އިބްރާހިމް ރަޝީދު މޫދަށް ވެއްޓުނީ ރާއްޖެއަށް މިހާރު ކުރަމުންދާ ވިއްސާރައިގައި ޖެހުނު ބާރު ވަޔާއެކުއެވެ.\nރާއްޖެއަށް މިހާރު ކުރަމުންދާ ވިއްސާރައިގައި މޫސުން ގޯސްވެ ކަނޑުގަދަވެދާނެތީ ކަނޑުދަތުރު ކުރާ ފަރާތްތަކުން ސަމާލުވުމަށް އެމް.އެން.ޑީ.އެފް އިން ދަނީ ތަކުރާރުކޮށް އިލްތިމާސް ކުރަމުންނެވެ. އަދި ކޮންމެހެން ކުރަން ޖެހިއްޖެ ދަތުރެއް މެނުވީ ނުކުރުމަށް ދަނީ އަންގަމުންނެވެ.


Vazeefaa in vakikuree FB page hingaa kamuge thuhumathugai! | Mihaaru\nހޮންޑާފުށިން ކަނޑާލި މުވައްޒަފު އަހުމަދު ޝިމްހާޒް، އޭނާގެ ދަބަސް ހިފައިގެން ރިސޯޓުން ފައިބަނީ --ފޮޓޯ: ރިސޯޓް ބޮއީސް\nވަޒީފާއިން ވަކިކުރީ ފޭސްބުކް ޕޭޖް ހިންގާކަމުގެ ތުހުމަތުގައި!\n30 ޑިސެމްބަރ 2019 - 12:12 75 comments\nރިސޯޓްގެ ސެކިއުރިޓީއެއްގެ މަގާމުގައި މަސައްކަތް ކުރަމުން އައި އަހުމަދު ޝިމްހާޒް ބުނީ ޑިއުޓީގައި ހުއްޓާ ރިސޯޓްގެ އެޗްއާރް މެނޭޖަރާއި ޖެނެރަލް މެނޭޖަރު އޭނާއާ ބައްދަލުކޮށް ކުރި އެއް ތުހުމަތަކީ ރިސޯޓް ބޮއީސް މޯލްޑިވްސް ފޭސްބުކް ޕޭޖު ހިންގަނީ އޭނާ ކަމަށެވެ. އަަނެއް ތުހުމަތަކީ "ރިސޯޓުގެ އަގުވެއްޓޭ ފަދަ ވާހަކަތައް ދެއްކުން" ކަމަށް އޭނާ ބުންޏެވެ.\n"އަޅުގަނޑު ބުނިން އެ ޕޭޖުގެ ކަންކަމަކީ އެނގޭ ކަމެއް ނޫނޭ. ސާވިސް ޗާޖާ ގުޅޭ އެއްވެސް މައުލޫމާތެއް ނުދެމޭ. ރިސޯޓުގެ ވެސް އެއްވެސް މައުލޫމާތެއް ނުދެމޭ،" ޝިމްހާޒް ބުންޏެވެ.\n"ދެން ޖެނެރަލް މެނޭޖަރު ވިދާޅުވި، އަޅުގަނޑު މައުލޫމާތުތައް ދޭ ވީޑިއޯއެއް އިން ވާހަކަ ވެސް. އެމީހުންނަށް އެކަން ފުލުހުންނަށް ވެސް ހުށަހެޅޭނެ ކަމަށް ވިދާޅުވި."\nއެކަމަކު ތ. ގުރައިދުއަށް އުފަން ޝިމްހާޒް ބުނީ އެ ހުރިހާ ތުހުމަތުތަކަށް ވެސް އޭނާ އިންކާރުކުރި ކަމަށެވެ.\nއޭނާ ބުނި ގޮތުގައި އެ ވީޑިއޯ އޭނާއަށް ދައްކާފައެއް ނުވެ އެވެ. އެކަމަކު އޭނާގެ މައްސަލަ ފުލުހަށް ހުށައަޅައިފި ނަމަ، ކޮންމެ ދުވަހަކު އިތުރު ގަޑީގެ ފައިސާ ނުދީ، އަށް ގަޑިއިރަށް ވުރެ ގިނަ އިރު އޭނާ ލައްވާ މަސައްކަތްކުރުވާ ވާހަކަ ވެސް ބުނާނެ ކަމަށް، މެނޭޖަރުންނަށް އެ ވަގުތު ޝިމްހާޒް އެންގި އެވެ.\nރައީސް އޮފީހުގެ މިނިސްޓަރު އަލީ ޝިޔާމާއި ފ. ބިލެތްދޫ ދާއިރާގެ ކުރީގެ މެމްބަރު އަހުމަދު ހަމްޒާގެ އާއިލީ ކުންފުނި ކަމަށް ވާ ތްރީއޭއިން ހިންގާ ރިސޯޓްގެ މެނޭޖްމަންޓުން ފުރަތަމަަ އުޅުނީ، އޭނާ ބުނި ގޮތުގައި، ވަޒީފާއިން ވަކިކުރާކަށެއް ނޫނެވެ. އޭނާގެ ކިބައިން އެދުނީ އަމިއްލައަށް އިސްތިއުފާ ދޭން ކަމަށާއި ނަމަވެސް އެކަމަށް އިއުތިރާޒުކުރި ކަމަށް ބުންޏެވެ.\nރިސޯޓްގެ އަގު ވެއްޓޭ ގޮތަށް ވާހަކަ ފެތުރުމުގެ ސަބަބު ދެއްކުމަށް ފަހު ޝިމްހާޒް ވަޒީފާ އިން ވަކިކުރީ ރޭގަ އެވެ. އޭނާގެ މުސާރައަށް ވާ 5،000ރ އާއި ސާވިސް ޗާޖަށް 36 ޑޮލަރު (555ރ) ދިނެވެ.\nރިޒޯޓް ބޯއީޒް މޯލްޑިވްސް ޕޭޖް މި ދުވަސްވަރު މަޝްހޫރު ވެގެން އުޅެނީ ރިސޯޓްތަކުގެ ސާވިސް ޗާޖާ މެދު ޓޫރިޒަމް މިނިސްޓަރު އަލީ ވަހީދު ދެއްކެވި ވާހަކައަކުންނެވެ. އޭނާ ވިދާޅުވެފައި ވަނީ ރިސޯޓްތަކުން ސާވިސް ޗާޖު ދޭ ވަރާއި ވަޒީފާގައި ދިވެހިން ހިފަހައްޓާ މިންވަރު ރަނގަޅު ކަމަށެވެ.\nނަމަވެސް ގިނަ ރިސޯޓްތަކަކުން ސާވިސް ޗާޖު ބަރާބަރަށް ނުދިނުމުގެ ޝަކުވާ ކުރިންސުރެ އޮވެ އެވެ. އަދި ރާއްޖޭގެ ބައެއް ރިސޯޓްތަކުން ސާވިސް ޗާޖު ދިނުމުގައި ނަމޫނާ ދައްކާފައި ވެސް ވެ އެވެ.\nއޭނާ ދެއްކެވި ވާހަކައިގެ މާނަ ނުބައިކޮށް ނެގޭ ނަމަ، އެކަމަށް މައާފަށް އެދިވަޑައިގަންނަވާ ކަމަށް، މިނިސްޓަރު ފަހުން ވަނީ ވިދާޅުވެފަ އެވެ.\nއެކަމަކު ރިސޯޓް ބޯއީޒް މޯލްޑިވްސް ޕޭޖް މެދުވެރިކޮށް ބައެއް މީހުން ގެންދަނީ އަލީ ވަހީދަށް ވަރަށް ބޮޑަށް ފާޑުކިޔަމުންނެވެ.\nއުމުރުން 29 އަހަރުގެ ޝިމްހާޒަކީ އެއް ވަޒީފާއެއްގައި މާ ގިނަ ދުވަހު އުޅޭ މީހެއް ނޫނެވެ. ހޮނޑާފުށީގެ ވަޒީފާއަށް އޭނާ ދިޔައީ މިދިއަ އޮކްޓޯބަރު މަހު އެވެ. އޭގެ ކުރިން، 2013 ގައި، ތ. އަތޮޅުގެ ރިސޯޓެއްގައި އަހަރެއްހާ ދުވަހު މަސައްކަތްކުރި އެވެ.\nއެކަމަކު މި ދުވަސްވަރު އުފެދިގެން އުޅޭ މައްސަލަގަނޑުގެ ތެރޭގައި ޝިމްހާޒް ވަކިކުރުމުން ގިނަ ބައެއްގެ ފަޑުކިއުން ހޮނޑާފުށި ރިސޯޓަށް ވެސް ވަނީ ކުރިމަތިވެފަ އެވެ.\nއިތުރު ލިޔުންތައް ޓޫރިސްޓުން ޓޫރިޒަމް ރިސޯޓްތައް ސާވިސް ޗާޖް ވަޒީފާ ޖޮބް ސެކިއުރިޓީ ޓޫރިޒަމް މިނިސްޓްރީ އަލީ ވަހީދު، ޓޫރިޒަމް މިނިސްޓަރު


Hoadehdhoo inn ithuru 21 meehaku balin rangalhu vehjje\nހޯޑެއްދޫ އަދި މަޑަވެލި-- ޔޫޓިއުބް\nހޯޑެއްދޫއިން އިތުރު 21 މީހަކު ބަލިން ރަނގަޅުވެއްޖެ\n19 ސެޕްޓެމްބަރ 2020 - 22:54:32\nހޯޑެއްދޫން އިން ޕޮޒިޓިވްވި މީހުންގެ ތެރެއިން އިތުރު 21 މީހަކު އިއްޔެ ބަލިން ރަނގަޅު ވެފައިވާ ކަމަށް އެޗްއީއޯސީން ބުނެފި އެވެ.\nއެޗްއޯސީން ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޑރ. ނަޒްލާ ވިދާޅުވީ ހޯޑެއްދޫއިން މިހާތަނަށް ޖުމުލަ 44 ކޭސް ފެނިފަވާކަމަށާއި އަދި އޭގެ ތެރެއިން މިހާތަނަށް 25 މީހުންވަނީ ބަލިން ރަނގަޅުވެފަ ކަމަށެވެ. އެގޮތުން އިއްޔެ އެކަނިވެސް 21 މީހުން ބަލިން ރަނގަޅު ވެފައިވާ ކަމަށް ޑރ. ނަޒްލާ ވިދާޅުވިއެވެ.\nޑރ. ނަޒްލާ ވިދާޅުވީ ބަލިން އިއްޔެ 21 މީހުން ރަނގަޅު ވުމާއިއެކު މިވަގުތު ހޯޑެއްދޫގައި ތިބީ ޖުމުލަ 19 އެކްޓިވް ކޭސް ކަމަށެވެ.\nޑރ. ނަޒްލާ ވިދާޅުވީ 17 ސެޕްޓެމްބަރުގެ ފަހުން އިތުރު ޕޮޒިޓިވް ކޭސްއެއް ފެނިފައި ނުވިނަމަވެސް އިތުރު ކޮންޓެކްޓުން އާއި ބަލީގެ އަލާމަތްތަށް ފެންނަ މީހުން ޓެސްޓް ކުރުމުގެ ކަންތައްތައް ކުރަމުންދާ ކަމަށެވެ. އެގޮތުން މިހާތަނަށް 230 ކޮންޓެކްޓުން ފެނިފައިވާ ކަމަށާއި އަދި އެމީހުން މިހާރުވަނީ ކަރަންޓީން ކުރެވިފައި ކަަމަށްވެސް ވިދާޅުވިއެވެ.\nކޮންޓެކްޓް ޓްރޭސިންގެ ދަށުން ނެގިފައިވާ އިތުރު ފަސް ސާމްޕަލް މިހާރު މާލެ ގެނެވި ޓެސްޓް ކުރެވިފައިވާ ކަމަށާއި އެހުރިހާ ސާމްޕަލެއްވެސް ވަނީ ނެގެޓިވްފައި ކަމަށް ޑރ. ނަޒްލާ ވިދާޅުވިއެވެ.\nމަޑަވެލިންވެސް އިތުރު ޕޮޒެޓިވް ކޭސް އެއް ފެނިފައި ނުވާ ކަމަށާއި އެހެންނަމަވެސް ރެންޑަމް ސާމްޕަލްތަށް ނެގުމުގެ ކަންތައްތައް ކުރިއަށް ގެންދެވި އިތުުރު 61 މީހެއްގެ ސާމްޕަލް ނެގިފައިވާ ކަމަށް ޑރ. ނަޒްލާ ވިދާޅުވިއެވެ.\nރާއްޖެއިން މިއަދު އިތުރު 81 މީހުން ކޮވިޑް-19 އަށް ޕޮޒިޓިވްވެ މިހާރު ރާއްޖެއިން ކޮވިޑް ޖެހުނު މީހުންގެ އަދަދު ވަނީ 9649 އަށް އާރަފައެވެ. އަދި މިހާތަނަށް ރާއްޖެއިން ރަނގަޅުވި މީހުންގެ އަދަދަކީ 8188 އެވެ.\nމިހާރު އެކްޓިވް ކޭސްގެ ގޮތުގައި 1422 މީހުންތިބިއިރު ރާއްޖެއިން މިހާތަނަށް 33 މީހުން ވަނީ ކޮވިޑް-19 ޖެހިގެން މަރުވެފައެވެ.


އަންހެން ޑައިރެކްޓަރުންގެ ފަރާތުން އާ ކަންތައްތަކެއް ދަސްވޭ: ޝާހުރުކް\nޝާހު ރުކް ޚާން\nއަންހެނުންނަކީ ވަރަށް ބުރަކޮށް މަސައްކަތް ކުރާ ބައެއްކަމަށް ގަބޫލުކުރަން\n22 އޭޕްރިލް 2017 | ހޮނިހިރު 18:28\nޝާހުރުކް ޚާންގެ ފިލްމީ ހަޔާތުގައި އަންހެން ޑައިރެކްޓަރުންނާއެކީ އޭނާއަށް މަސައްކަތް ކުރެވިފައިވަނީ ވަރަށް މަދުންނެވެ. އޭނާ މަސައްކަތް ކޮށްފައިވާ ފިލްމުތަކުން އަންހެން ޑައިރެކްޓަރުންގެ ތެރިން ފަރާ ހާން އަދި ގޯރީ ޝިންދޭ ހިމެނެއެވެ.\nޝާހު ބުނީ ފިލްމު ޑައިރެކްޓް ކުރާ އަންހެނުންނަކީ އޭނާ އެފިލްމެއްގައި އެކްޓުކުރުމަށް ފަސޭހަވެގެންދާކަމެއް ކަމަށެވެ. އެގޮތުން ފަރާ ޚާންއަކީ އޭނާ ކުޅެފައިވާ ފިލްމު ތަކުގެ ތެރެއިން އެންމެ ފުރަތަމަ އަންހެން ޑައިރެކްޓަރެވެ. ފަރާ ޑައިރެކްޓް ކޮށްފައިވާ ފިލްމު ތަކުގެ ތެރެއިން "މޭ ހޫނާ"، "އޯމް ޝާންތިއޯމް" އަދި "ހެޕީ ނިއު އިޔާ" ގައި ޝާހުވަނީ އެކްޓްކޮށްފައެވެ. އަދި ގޯރީ ޝިންދޭގެ ފިލްމު "ޑިއާ ޒިންދަގީ" ގައި ޝާހުވަނީ އެކްޓުކޮށްފައެވެ.\n"އަހަންނަށް މިހާތަނަށް މަސައްކަތް ކުރެވިފައިވަނީ ވަރަށް މަދު އަންހެން ޑައިރެކްޓަރުންނާއި އެކީގައި. އެހެން ނަމަވެސް އެމީހުންނާއި އެކީގައި މަސައްކަތް ކުރުމަކީ އަހަރެންގެ އެކްޓިން ކެރިއާގައި އާ ކަންތައްތަކެއް ދަސްވާ ކަމެއް." ޝާހުރުކް ބުންޏެވެ.\nޝާހު ބުނީ އޭނާއަށް ދެ އަންހެން ޑައިރެކްޓަރުންނާއެކީގައި މަސައްކަތް ކުރަން ލިބުމަކީ ވަރަށް އުފާވާ ކަމެއް ކަމަށެވެ. އަންހެނުންނަކީ ވަރަށް ބުރަކޮށް މަސައްކަތް ކުރާ ބައެއް ކަމަށް ގަބޫލުކުރާކަމަށާއި އަންހެނުންނާއި އެކީގައި މަސައްކަތް ކުރުމަކީ އޭނާއަށް މަސައްކަތް ކުރަން ފަސޭހަވެގެންދާކަމެއް ކަމަށެވެ. ފިރިހެނަކަށް ވީތީ ނޭނގޭ ބައިވަރު ކަންތައްތައް އެނގި އިތުރަށް ކުރިއެރުމަށް ފަސޭހަ ކަމަށް ޝާހު ބުންޏެވެ. ޝާހު ބުނީ ފަރާއާއި ގޯރީއަކީ ވަރަށް ތަފާތު ދެ ޑައިރެކްޓަރުންކަމަށެވެ.


ނަމާދުގައި ޚުޝޫޢަތްތެރިވުން – JANNAH MV\nޖަންނަތްއެމްވީ އެޑިޓޯރިއަލްޖޫން 26, 2020\nޚުޝޫޢަތްތެރިވުމަކީ، ކުރާ އަޅުކަންތަކުގައި މާތް ﷲ އަށް ހިތް ނިޔަތް ޚަލާޞްކުރުމަށްފަހު މަޑުމޮޅިވެ އެ އިލާހު ހަޟްރަތުގައި ނިކަމެތިވެ ޚުޟޫޢަތްތެރިވުމެވެ. ނަމާދުގައި ޚުޝޫޢަތްތެރިވުމަކީ ތިމާގެ ހިތާއި ވިސްނުމާއި ފިކުރު ނަމާދުގައި ޝާމިލު ކުރުމެވެ. ނަމާދުގައި ޚުޝޫޢަތްތެރިވެ ތިބެވޭނީ ނަމާދުން ބޭރުގައިވެސް ޚުޝޫޢަތްތެރި ވެގެންނެވެ.\nކީރިތި ޤުރުއާނުގެ އަލް މޫމިނޫން ސޫރަތުގެ 1 ވަނަ އާޔަތާއި ދެވަނަ އާޔަތުގައި މާތްﷲ ވަޙީކުރައްވާފައިވެއެވެ.\nމާނައީ: ”މުޢުމިނުން ކާމިޔާބުވެއްޖެކަން ކަށަވަރެވެ. އެއުރެންނީ، އެއުރެންގެ ނަމާދުގައި މަޑުމައިތިރިވެތިބޭ މީހުންނެވެ.“\nޚުޝޫޢަތްތެރިވުމުގެ ދެ ވައްތަރެއް ވެއެވެ. އެއީ ހިތުގެ ޚުޝޫޢަތްތެރިކަމާއި ގުނަވަންތަކުގެ ޚުޝޫޢަތްތެރިކަމެވެ.\nހިތުގެ ޚުޝޫޢަތްތެރި ކަމަކީ ނަމާދު ކުރާ ހިނދުވެސް، މާތް ﷲ ބައްލަވާ ވޮޑިގެންވާކަން ހިތަށް ގެނެސް އެކަލާނގެ މަތިވެރިކަން ހަނދާންކުރުމެވެ. ނަމާދުގައި ކިޔާ ތަކެއްޗާއި، ދުޢާތަކުގެ މާނައާއިމެދު ވިސްނުމެވެ. ސުވަރުގެ ދެއްވުމަށް އެދި ފުރިހަމަ ގޮތުގައި ނަމާދުގެ އަޅުކަން އަދާކުރުމެވެ.\nގުނަވަންތަކުގެ ޚުޝޫޢަތްތެރިކަމަކީ ހިތުގެ ޚުޝޫޢަތްތެރިކަމަށް ފުރިހަމަ ކަމެއް ގެނެސްދީ ހިތުގައި އޮންނަ ޚުޝޫޢަތްތެރިކަން ބޭރުފުށުން ދައްކުވައިދޭ އެއްޗެވެ. ނަމާދަށް ހުންނައިރު، ގައި ކަހާ، ގަޑި ބަލާ، ގިނަ ގިނައިން ހެދުން ރަނގަޅުކޮށް ފަރާތްފަރާތަށް އެނބުރި ބެލުންފަދަ، ނަމާދުން ބޭރު ގިނަ ޙަރަކާތްތަކުން ދުރުވުމަކީ ވަރަށް މުހިންމު ކަމެކެވެ. މިފަދަ ނަމާދުން ބޭރު ޙަރަކާތްތައް ގިނަވެއްޖެނަމަ ނަމާދު ބާޠިލުވެދާނެއެވެ. އެހެންކަމުން ގުނަވަންތަކުގެ ޚުޝޫޢަތްތެރިކަމަކީ މިފަދަ ނަމާދުން ބޭރު ޙަރަކާތްތަކުން ބޭރުވެ ހުރުމެވެ.\nނަމާދުގައި ޚުޝޫޢަތްތެރިވުމަށް ކުރެވިދާނެ ބައެއް ކަންކަން\nމާތް ﷲ އަށް އިޚްލާޞްތެރިވުން\nރަސޫލުﷲ ﷺ ނަމާދުކުރެއްވިގޮތް ދަސްކޮށް އެފަދައިން ނަމާދު ކުރެވޭތޯބެލުން\nނަމާދަށް ތައްޔާރުވެ، ހިތް ނަމާދަށް ހުސްކޮށްލުން (އެހެން ކަންކަމާމެދު ހިތް މަޝްޣޫލުނުކުރުން)\nއިމާމުމީހާ ކިޔަވާއިރު ކަނުލާ އަޑުއަހައި ވިސްނުންތެރިކަމާއެކު ހުރުން\nނަމާދުގައި ކިޔާ ޛިކުރުތަކުގެ މާނަ ދަސްކޮށް ވިސްނުންތެރިކަމާއެކު އެޛިކުރުތައް ކިޔުން\nކުރީ ޞަފުގައި ނަމާދުކުރުން\nނަމާދުގައި ޚުޝޫޢަތްތެރިވުމަކީ އަޅުގަނޑުމެން ކޮންމެހެން ކުރަންޖެހޭ ކަމެކެވެ. އެހެންކަމުން ކޮންމެ ނަމާދަކަށްވެސް ރަނގަޅަށް ތައްޔާރުވެ، ޚުޝޫޢަތްތެރި ކަމާއިއެކު ނަމާދު ކުރުމުގެ ޢަޒުމުގައި ނަމާދު ކުރާށެވެ.


Tax nudhahkan rakkaa kuri mudhalaai faisaa hoadhaifi\nޖެއިންގެ ގޭން ހޯދި ބައެއް ފައިސާތައް\nއިންޑިޔާގެ ޖީއެސްޓީ އާ ގުޅޭ އޮފިޝަލުން މިދިޔަ ހަފުތާގައި އެ ގައުމުގެ މަހުޖަނެއް ކަމަށްވާ ޕިޔޫޝް ޖެއިން ދިރިއުޅޭ ގެއިން 600 ކްރޯޑުގެ އަގުހުރި ރަނާއި ނަގުދު ފައިސާ ހޯދައިފި އެވެ. މިއީ ޓެކްހުން ސަލާމަތް ވުމަށް އޭނާގެ ގޭގެ ބިންގަރާހެއްގައި ރައްކާކޮށްފައި ހުރި ފައިސާ ކަމަށް އޮފިޝަލުން ވިދާޅުވެފައި ވެއެވެ.\nމި ފައިސާތަކުގެ ތެރެއިން 19 ކްރޯޑު ރުޕީސް ހުރީ ބިންގަރާހުގައި ތައްޔާރު ކޮށްފައިވާ ސިއްރު ފޮށިތަކެއްގަ އެވެ.\nޓެކްސް އަށްވާ ގިނަ އަދަދެއްގެ ފައިސާ މި މަހުޖަނު ނުދައްކާ ކަމަށް ޝައްކުވެގެން ޖީއެސްޓީ އޮފިޝަލުން އެމީހާގެ ގެތަކަށް ވަދެ ފާސްކުރާތާ ފަސް ވަރަކަށް ދުވަސްވީއިރު އެކި ގޭގެއިން އެކި މިންވަރަށް ފައިސާ ފެނިފައި ވެއެވެ. މި ހުރިހާ ފައިސާއެއް ވެސް ހުރީ ސިއްރު ޗެމްބާސްގައި ވަރަށް ރަނގަޅަށް ރައްކާ ކޮށްފަ އެވެ.\nމި ގެތައް ފާސް ކުރުމުގެ މަސައްކަތް ބުދަ ދުވަހު ނިންމާލީ ވިޔަފާރިވެރިޔާ ހައްޔަރު ކުރުމަށް ފަހުގަ އެވެ. އޭނާ ރައްކާ ކޮށްފައިވާ މުދަލާއި ފައިސާގެ ތެރެއިން ފަސް ދުވަހުގެ ތެރޭގައި ހޯދިފައިވާ ތަކެތީގެ ތެރޭގައި 196 ކްރޯޑު އިންޑިޔާ ރުޕީސްގެ ނަގުދު ފައިސާ އާއި 23 ކިލޯ ރަނާއި 600 ކިލޯ ސަންޑަލްވުޑް (ކެލާ) ހިމެނެ އެވެ. މި ކެލާގެ އަގު ވެސް ހަ ކްރޯޑު ރުޕީސް އާ އެއްވަރެވެ.


Genetically modify kohfaivaa 750 million madhiri dhookollanee\nޖެނެޓިކަލީ މޮޑިފައިކޮށްފައިވާ 750 މިލިއަން މަދިރި ދޫކޮށްލަނީ\nޖެނެޓިކަލީ މޮޑިފައިކޮށްފައިވާ މަދިރި: އެމެރިކާގެ ޕްރޮގްރާމްގައި ގިނަ އަމާޒުތަކަކަށް ވާސިލުވާން\nފްލޮރިޑާ - (އޯގަސްޓް 21) ޖެނެޓިކަލީ މޮޑިފައިކޮށްފައިވާ 750 މިލިއަން މަދިރި ދޫކޮށްލާ، އެމެރިކާ ސަރުކާރުގެ މި މަޝްރޫއުގެ މަގްސަދަކީ ނުރައްކާތެރި ބަލިތައް ކަމުގައިވާ ޑެންގީ އަދި ޒިކާ ވައިރަސް ފަތުރާ މަދިރި އާލާވުން މަދު ކުރުމެވެ. މި މަޝްރޫއުއަށް ފެހި ސިގްނަލް ލިބުމާއެކު ތިމާވެށި ހިމާޔަތްކުރަ ގްރޫޕްތަކުން އެކަމާއި ވަނީ ދެކޮޅު ހަދާފަ އެވެ. އެމީހުން ބުނާ ގޮތުން މި ކަމުގެސަބަބުން ހީވެސް ނުކުރާފަދަ ގެެއްލުުންތަކެއް ވެދާނެ އެވެ.\nއެއް ގްރޫޕަކުން މިކަން ކުށްވެރިކޮށް ބުނެފައިވަނީ މިއީ އާންމު "ޖުރެސިކް ޕާކް އެކްސްޕެރިމެންޓެ" އް ކަމަށެވެ. ތިމާވެށި ހިމާޔަތް ކުރން އުޅޭ އެކްޓިވިސްޓުން ބުނަނީ މިކަމުގެ ސަބަބުން އިކޯސިސްޓަމަށް ގެއްލުންތައް ލިބޭނެ ކަމަށެވެ.\nއެމެރިކާގެ ސަރުކާރު ގަބޫލުކުރާ ދިރާސާތަކަށް ބުރަވެ މިކަމުގެ މަސައްކަތުގައި އުޅޭ ކުންފުނިން ބުނާގޮތުގައި މި މަޝްރޫގެ ސަބަބުން އިންސާނުން އަދި ތިމާވެއްޓަށް ވެސް ގެއްލުމެއް ނުލިބޭނެ އެވެ. އަދި 2021 ވަނަ އަހަރު މި މަދިރިތައް ފްލޮރިޑާ އާއި އަދި އެހެން ރަށްތަކަކަށް ދޫކުރުމަށް ނިންމީ ފެޑެރަލް ސަރުކާރުގެ ގަވާއިދުތަކާއި އެއްގޮތްވާ ގޮތުގެމަތިންނެވެ.\nމިދިޔަ މޭމަހު އެމެރިކާ ގެ އެންވަޔަރަންމެންޓް އޭޖެންސީ އިންވަނީ އެމެރިކާގެ ކުންފުންޏަކަށް ޖީން މޮޑިފައިކޮށްފައިވާ ފިރިހެން އީޑިސް އިޖިޕްޓީ މަދިރި އާލާ ކުރުމުގެ ހުއަދަދީފަ އެވެ. މި ވައްތަރުގެ މަދިރިއަށް ދީފައިވާ ނަމަކީ އޯއެކްސް 5034 އެވެ. އީޑިސް މަދިރިއަކީ ނުރައްކާތެރި ބަލިތައް ކަމުގައިވާ ޑެންގީ އާއި ޗިކުން ގުންޔާ އާއި ޒިކާ އަދި ޔެލޯ ފީވާފަދަ ބަލިތައް ފަތުރާ ދިރުމެކެވެ.\nއިންސާނުން ގައިން ލޭ ބޮނީ މި ވައްތަރުގެ ހަމައެކަނި އަންހެން މަދިރި އެވެ. އެ މަދިރިތައް ލޭ ބޮނީ ދަރިމައިވާ ބިސް އުފެއްދުމަށެވެ. އެމެރިކާގެ ޕްލޭންއަކީ މޮޑިފައިކޮށްފައިވާ މަދިރި ބޭނުން ކޮށްގެން އަންހެން މަދިރި ދަރިމައި ކުރުވުމެވެ. ފިރިހެން މަދީރީގެ ހުންނަ ޕްރޮޓީންއެއްގެ ސަބަބުން އަލަށް އުފަންވާ އަންހެން މަދިރިތައް ބޮޑުވެ ލޭ ބޯންފެށުމުގެ ކުރިން މަރުވެ އެވެ. ފިރިހެން މަދިރިތައް ހަމައެކަނި ބޮނީ މާމަލުގެ ފޮންޏެވެ، މިކަމުގެ ސަބަބުން މަދިރި އާލާވުން މަދުވެ މަދިރީގެ އާބާދީ މަދުވެ އިންސާނުންނަށް މަދިރީގެ ސަބަބުން ޖެހޭ ބަލިތައްޖެހުން މަދުވާނެ އެވެ.\nމި މަޝްރޫއާއި ދެކޮޅާށް 240000 މީހުން ޕެޓިޝަންއެއްގައި ވަނީ ސޮއި ކޮށްފައެވެ. އެކަމަކު މިމަދިރި އާލާ ކުރާ ފަރާތުން ބުނާ ގޮތުގައި އެއް ބިލިއަންއަށްވުރެ ގިނަ މަދިރި އެމީހުން ވަނީ މިހައިތަނަށް އެކި ގައުމުތަކަށް ދޫކޮށްފަ އެވެ. އަދި އޭގެ ސަބަބުން އިންސާނުންނަށއި ތިމާވެއްޓަށްވެސް އެއްވެސް ގެއްލުމެއް ނުވެއެވެ. އެކަމަކު ފްލޮރިޑާގެ މަދިރިތައް މަދިރި މަރަންޖަހާ ބޭހަށް ނުގުޑާކަން ވެސް ވަނީ މިހާރު ފާހަގަ ކުރެވިފަ އެވެ.


Villimale Ga Taxi Ge Gothuga Battery Car Dhuvvan Huhdha Dhenee - Vaguthu\nއޮމިކްރޮން ފެތުރުން ވަރަށް އަވަހަށް މަޑުޖެހިދާނެ! - 50 މިނެޓް ކުރިން\nވިލިމާލޭގައި ޓެކްސީގެ ގޮތުގައި ބެޓެރީ 10 ކާރު ދުއްވަން މާލޭ ސިޓީ ކައުންސިލުން ހުއްދަ ދޭން ނިންމައިފިއެވެ.\nވިލިމާލެއަކީ ބެޓްރީ އުޅަނދުތައް ފިޔަވައި އެހެނިހެން އުޅަނދުތައް ދުއްވުން މަނާ އަވަށެކެވެ. އެ ތަނުގައި އެންމެ ގިނަ ބަޔަކު ދުއްވަނީ ބެޓްރީ ސައިކަލެވެ. ބެޓްރީ ސައިކަލްގެ އިތުރުން އެ އަވަށުގައި ބަގީގެ ހިދުމަތް ވެސް ކުރިން ދީފައިވެއެވެ. އެކަމަކު، މިހާރު ހިދުމަތް ނުލިބޭ ކަމުގެ ޝަކުވާ އާންމުން ކުރެއެވެ.\nމާލެ ސިޓީ ކައުންސިލުން މިއަދު ބޭއްވި ނޫސްވެރިންގެ ބައްދަލުވުމުގައި އެތަނުގެ މޭޔަރު ޑރ. މުހައްމަދު މުއިއްޒު ވިދާޅުވީ ބަގީގެ ހިދުމަތް އެންމެ އެދެވޭ ގޮތުގައި ދެމުން ނުދާތީ، ބަގީ ދުއްވާނެ ފަރާތެއް ހޯދުމަށާއި އެ ކަން ކުރާ ފަރާތާ މަޝްވަރާކޮށް، ހައްލެއް ގެނައުމުގެ މަސައްކަތް ކުރަމުން އަންނަ ކަމަށެވެ.\nވިލިމާލޭގައި ދިރިއުޅޭ މީހުންނަށް އިތުރު ލުޔެއް ހޯދައި ދިނުމުގެ ގޮތުން ޓެކްސީގެ ގޮތުގައި ބެޓެރީ ކާރު ދުއްވަން ހުއްދަ ދޭން ކައުންސިލުން ފާސްކޮށްފައިވާ ކަމަށްއޭނާ ވިދާޅުވިއެވެ. އަދި މި ހަފްތާގައި ޝައުގުވެރިވާ ބަޔަކު ހޯދަން އިއުލާން ކުރާނެ ކަމަށް ވެސް އޭނާ ވިދާޅުވިއެވެ.\n"އެއީ ބަގީގައި ނުގެންދެވޭ އެއްޗިއްސާއި ބަގީ އަށް ނޭރޭ ކަހަލަ ހާލަތްތަކުގައި ކާރު ބޭނުންކުރުމަކީ ބޭނުން ޖެހިފައި އޮތް ކަމެއް ކަމަށް އަޅުގަނޑުމެންނަށް ފެންނަނީ. ކާރު ވިޔަސް ވޭން ވިޔަސް. ފައިވް ސީޓާ، ސެވަން ސީޓާ ވޭން ވިޔަސް އިލެކްޓްރިކަލް ނުވަތަ ބެޓްރީ އޮޕަރޭޓަޑް ޓެކްސީ އަށް 10 ޓެކްސީ މި ބަލަނީ،" މުއިއްޒު ވިދާޅުވިއެވެ.\nމިކަމުގެ ސަބަބުން ވިލިމާލޭގެ ތިމާވެއްޓަށް ގެއްލުމެއް ނުވެ ކޮންސެޕްޓް ދެމެހެއްޓި ރައްޔިތުންނަށް ފައިދާވާނެ ކަމަށް މުއިއްޒު ވިދާޅުވިއެވެ.\nމާލޭ ސިޓީ ކައުންސިލުން ވަނީ ވިލިމާލޭގައި ދުއްވާ ބެޓެރީ އުޅަނދުތައް އެ ކައުންސިލުގައި ރަޖިސްޓަރީކުރަން ޖެހޭ ގޮތަށް ވެސް ހަދައިފައެވެ. އެގޮތަށް ނިންމީ ވިލިމާލޭގައި ދުއްވާ ބެޓެރި ވެހިކަލްތަކުގެ އަދަދު އިތުރުވެ، ބެޓެރި ވެހިކަލްތަކުގެ ދަފްތަރެއް އެކުލަވާލުމަށެވެ.\nއެކަމަކު، ސިޓީ ކައުންސިލުން ވަނީ އުޅަނދުތައް ރަޖިސްޓްރީ ކުރުން ފަސް ކުރަން ނިންމައިފައެވެ.\nނޮވެމްބަރު 29, 2021 15:17\nޱެސްލާ ގެ ކާރެ ގަނުން ރަނގަޅުވާނެ😅\nނޮވެމްބަރު 29, 2021 20:53\nދެން ވިލިނގިލީ ގަރާޖު ކުރިމަތީގަ ހުންނާނީ ހަލާކުވެފަހުރި ކާރުތައް. ހަލާކުވެފަ ހުރި ވަރަށް ގިނަ ބަގީތަކާއި ބެޓެރި ސައިކަލުތައް ވެސް މުޅި މަގުގައި. ސަރުކާރުން ކީއްވެތޯ މިކަމަށް ހައްލެއް ނުގެންނަނީ؟\nޑިސެމްބަރު 1, 2021 14:27


މެޑިކަލް ޑޮކްޓަރެއްގެގޮތުގައި މަސައްކަތްކުރުމުގެ ހުއްދަ، މޯލްޑްވްސް މެޑިކަލް އެސޯސިއޭޝަނުން ލިބިފައިވުން.\nފެކަލްޓީން ހިންގާ ކޯސްތަކުގައި ކިޔަވައިދިނުމާއި، ޓިއުޓޯރިއަލްއާއި ޢަމަލީ ކްލާސްތަކާއި، ޑެމޮންސްޓްރޭޝަންތަކާއި، ވާރކްޝޮޕްތަކާއި، ދަރިވަރުންގެ ފީލްޑް ވިޒިޓްތަކާއި، ކްލިނިކަލް ސެޝަންތައް ހިންގުން.\nކިޔަވައިދޭ މާއްދާތަކާ ގުޅޭ އިދާރީ މަސައްކަތްކުރުމާއި، ދަރިވަރުންގެ ކިޔެވުމާ ގުޅޭ ސެލްފް ސަރވިސްގެ މަސައްކަތްތައް ކުރުން.\nދަރިވަރުންނާއެކު މަޝަވަރާ ބޭއްވުން.\nމަރުކަޒާއި ޑިޕާޓްމެންޓްތަކުގެ ބައްދަލުވުންތަކުގައި ބައިވެރިވުމާއި، ކޮމިޓީތަކުގައި ބައިވެރިވުން.\nވަޒީފާގެ ބާޒާރަށާއި ޤައުމީ ކުރިއެރުމަށް ބޭނުންވާ ފެންވަރު ރަނގަޅު ކޯސްތައް އުފައްދައި ހިންގުމާއި ހަރުދަނާ އެކަޑެމިކް ސްޓޭންޑަރޑްތައް ތަނުގައި ޤާއިމްކުރުމަށް އިސްނަގައިގެން މަސައްކަތްތައް ކުރުން.\nތަނާގުޅޭ ރިސާރޗް ހަރަކާތްތައް ފާހަގަކޮށް، ރިސަރޗް މަސައްކަތް ޢަމަލީގޮތުން ކުރުންް.\nއަމިއްލަގޮތުންނާއި ފަންނީ އެހެން މުވައްޒަފުންނާ ގުޅިގެން ޢިލްމު ދިރާސާތައްކޮށް ޝާއިޢުކުރުމަށް މަސައްކަތްކުރުން.\nފެކަލްޓީގެ ކަންތައްތައް ރަނގަޅުކުރުމަށް ހިންގާ ކަންކަމުގައި އެއްބާރުލައި، އަމިއްލަގޮތުންވެސް މަސައްކަތްކުރުން.\nމި މަޤާމުގައި ހުންނަވާ ބޭފުޅަކު ވަޒީފާ އަދާކުރައްވާނީ 31 ޑިސެންބަރު 2015 ގެ ނިޔަލަށް ކޮންޓްރެކްޓް އުސޫލުންނެވެ.\nމި މަޤާމަށް ހޮވޭ ކެންޑިޑޭޓަކު ވަޒީފާއަށް ނުކުންނަ ތާރީޚުން ފެށިގެން ފުރަތަމަ3މަސްދުވަސް ބެލެވޭނީ، ވަޒީފާގެ ޕްރޮބޭޝަން މުއްދަތުގެ ގޮތުގައެވެ. މި މުއްދަތުގެ ތެރޭގައި މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައި، އެއްވެސްނޯޓިހެއް ދިނުމަކާނުލައި، ވަޒީފާގެ އެއްބަސްވުން އުވާލާފައި، މުވައްޒަފު ވަޒީފާއިން ވަކިކުރުމުގެ އިޚުތިޔާރު ޔުނިވަރސިޓީއަށް ލިބިގެންވެއެވެ.


Suarez ge dhifaaugai Messi vaahakadhakkaifi | Mihaaru\nސުއަރޭޒްގެ ދިފާއުގައި މެސީ ވާހަކަދައްކައިފި\n03 ޖޫން 2019 - 09:382comments\nބާސެލޯނާ (ޖޫން 3) - ސްޕެނިޝް ކަޕް ފައިނަލު ނުކުޅެ ބާސެލޯނާގެ ފޯވާޑް ލުއިސް ސުއަރޭޒް ކަކުލުގެ އޮޕަރޭޝަނެއްކުރީ ގައުމީ ޓީމަށް އިސްކަންދިނުމުގެ ގޮތުން ކަމަށް ދެކެވޭ ވާހަކަތަކަށް ބާސެލޯނާގެ ކެޕްޓަން ލިއޮނަލް މެސީ ރައްދުދީފި އެވެ.\nމި ސީޒަނުގައި ސުއަރޭޒްގެ ފަރާތުން ފެނުނު ކުޅުމަށް ބާސެލޯނާގެ ބައެއް ސަޕޯޓަރުންގެ ފަރާތުން ގިނަ ފާޑުކިޔުންތަކެއް އަމާޒުވި އެވެ. އަދި އެ އަޑުތައް ގަދަވީ ޗެމްޕިއަންސް ލީގުގެ ސެމީ ފައިނަލުގެ ދެ ވަނަ ލެގުން ސުއަރޭޒްގެ ކުރީގެ ޓީމު ލިވަޕޫލް އަތުން ބަލިވެ އެ މުބާރާތުން ބާސެލޯނާ ކެޓުމުންނެވެ. އެ މެޗުން ބާސެލޯނާ ބަލިވިއިރު އޭގެ ފަހުން ސުއަރޭޒް ވަނީ ކަކުލުގެ އޮޕަރޭޝަނެއް ކޮށްފަ އެވެ. އެއާ އެކު ސުއަރޭޒަށް ސީޒަން ނިމުނެވެ.\nމީޑިއާ ރިޕޯޓްތައް ބުނާގޮތުން ސްޕެނިޝް ކަޕްގެ ފައިނަލުގެ ކުރިން ސުއަރޭޒް އޮޕަރޭޝަން ކުރީ މި މަހު 14 ވަނަ ދުވަހު ބްރެޒިލްގައި ފަށާ ކޮޕަ އެމެރިކާ އަށް ފިޓްވުމުގެ ގޮތުންނެވެ. ސްޕެނިޝް ކަޕް ފައިނަލުގައި ވެލެންސިއާ އަތުން 2-1 އިން ބާސެލޯނާ ބަލިވި މެޗުން ބަލަން ސުއަރޭޒް ދިޔަ އެެވެ.\nމެސީ ބުނީ ސުއަރޭޒާ މެދު މީޑިއާގައި ދެކެވޭ ވާހަކަތަކުގައި އެއްވެސް ހަގީގަތެއް ނެތް ކަމަށެވެ.\n"ވަރަށް ބޮޑަށް އެބަ ދެކެވޭ ސުއަރޭޒް ސްޕެނިޝް ކަޕް ފައިނަލުގައި ނުކުޅެ އޮޕަރޭޝަން ކުރީ ކޮޕަ އެމެރިކާ އަށް އިސްކަންދޭން ކަމަށް. އެކަމަކު ހަގީގަތަކީ ކަކުލަށް އަނިޔާވެ ހުރެ ވެސް ސުއަރޭޒް ވަނީ ގިނަ މެޗުތަކެއް ކުޅެފައި. އެ އަނިޔާ ގޯސްވީ ލިވަޕޫލާ ދެކޮޅަށް ކުޅުނު މެޗުގައި. އޮޕަރޭޝަން ކުރީ އިތުރު ގޮތެއް ނެތީމަ،" ފޮކްސް ސްޕޯޓްސް އާޖެންޓީނާ އަށް ދިން އިންޓަވިއުއެއްގައި މެސީ ބުންޏެވެ.\nސުއަރޭޒް އެންމެ ފުރަތަމަ ބޭނުންވީ ސްޕެނިޝް ކަޕް ފައިނަލަށް ފަހު އޮޕަރޭޝަން ކުރަން ކަމަށާއި އެކަމަކު އެގޮތަށް ބާސެލޯނާގެ މެޑިކަލް ޑިޕާޓްމަންޓުން ބޭނުންނުވި ކަމަށް މެސީ ބުންޏެވެ.\nއަނިޔާގައި ހުރި ނަމަވެސް ސުއަރޭޒް ވަނީ އުރުގުއޭގެ ކޮޕަ އެމެރިކާ ސްކޮޑުގައި ހިމަނައިފަ އެވެ. އުރުގުއޭގެ ކޯޗު އޮސްކާ ޓަބަރޭޒް ބުނީ ސުއަރޭޒަކީ އަނިޔާއިން ރިކަވާވުމުގައި މީގެ ކުރިން ވެސް އަމިއްލަ މަސައްކަތުން ތަފާތު ދައްކާފައިވާ ކުޅުންތެރިޔެއް ކަމަށާއި ކޮޕަ އެމެރިކާގެ މުހިއްމު މެޗުތަކަށްދާއިރު އޭނާ އަށް ކުޅެވޭނެ ކަމަށް އުއްމީދުކުރާ ކަމަށެވެ.\nއުރުގުއޭ އަކީ ކޮޕަ އެމެރިކާގެ އެންމެ ކާމިޔާބު ޓީމެވެ. އެންމެ ފަހުން އުރުގުއޭ އިން 2011 ވަނަ އަހަރު މުބާރާތުގެ ތަށި އުފުލާލިއިރު މޮޅު ކުޅުންތެރިއަކީ ސުއަރޭޒް އެވެ. މި ފަހަރުގެ މުބާރާތުގައި އުރުގުއޭ ލައްވާލީ އެކުއެޑޯ އާއި އެންމެ ފަހުގެ ޗެމްޕިއަން ޗިލީގެ އިތުރުން އިންވިޓޭޝަނަލް ޖާގައެއްގައި ވާދަކުރާ ޖަޕާން އެވެ.\nއިތުރު ލިޔުންތައް ބާސެލޯނާ ލުއިސް ސުއަރޭޒް


SunOnline: Raees Yaameen ah doctorun dhin lafaa aailaa aa hissaa koffin: Imran\nރައީސް ޔާމީނަށް ޑޮކްޓަރުން ދިން ލަފާ އާއިލާއާ ހިއްސާކޮށްފިން: އިމްރާން\nޝަފްނާ ހުސައިން 25 Feb 2020, 16:30\nހޯމް މިނިސްޓަރު އިމްރާން އަބްދުﷲ -- ސަން ފޮޓޯ: މުޒައްޔިން ނާޒިމް\nމަނީ ލޯންޑާކުރުމުގެ ކުށުގައި ފަސް އަހަރު ދުވަހުގެ ޖަލު ހުކުމެއް ތަންފީޒު ކުރައްވަމުން އަންނަ ކުރީގެ ރައީސް، އަބްދުﷲ ޔާމީން އަބްދުލްގައްޔޫމަށް ޑޮކްޓަރުން ދެއްވާފައިވާ ސިއްހީ ލަފާ އެމަނިކުފާނުގެ އާއިލާއާ ހިއްސާކޮށްފައިވާ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nމާފުށީ ޖަލުގެ ހާލަތު ބެއްލެވުމަށް ޖަލަށް ކުރެއްވި ޒިޔާރަތުގެ ތެރެއިން މިނިސްޓަރު އިމްރާން ވަނީ އިއްޔެ ރައީސް ޔާމީންއާ ބައްދަލުކުރައްވައިފަ އެވެ.\nއެ ބައްދަލުވުމާ ގުޅިގެން މިނިސްޓަރު މިއަދު ކުރެއްވި ޓުވީޓެއްގައި ވިދާޅުވީ ރައީސް ޔާމީންއާ ބައްދަލުކުރައްވައި އެމަނިކުފާނުގެ ކަންބޮޑުވުންތައް އަޑުއައްސަވާފައިވާނެ ކަމަށެވެ.\nއޭގެ ތެރޭގައި އެމަނިކުފާނަށް ޑޮކްޓަރުން ދެއްވާފައިވާ ސިއްހީ ލަފަޔާ ގުޅޭގޮތުން ވެސް މަޝްވަރާކުރެވުނު ކަމަށް ވިދާާޅުވި އެވެ.\n"އަދި ޑޮކްޓަރުން ދެއްވާފައިވާ ލަފާ މިހާރު ވަނީ އާއިލާއާ ހިއްސާކުރެވިފައި،" އިމްރާން ވިދާޅުވި އެވެ.\nއިމްރާން ރައީސް ޔާމީންއާ ބައްދަލުކުރައްވައި އެމަނިކުފާނުގެ ސިއްހީ ލަފަޔާ ގުޅޭގޮތުން މަޝްވަރާކޮށްފައި ވާއިރު، ޓެސްޓުތަކެއް ހެދުމަށް މިދިޔަ ހަފްތާ ބުދަ ދުވަހު އެމަނިކުފާނު މާލެ ގެނެސް، ތިން ދުވަސް ވަންދެން އެޑްމިޓްކޮށްފައި ބޭއްވިއެވެ.\n"ސަން"އަށް ކަށަވަރުވެފައިވާ ގޮތުގައި ރައީސް ޔާމީން މާލެ ގެނެސް ދައްކާފައި ވަނީ ހިތުގެ ޑޮކްޓަރަކަށެވެ. ޓެސްޓުތައް ނިމުމަށްފަހު އެމަނިކުފާނު ޖަލަށް ގެންދިޔައީ އާދީއްތަ ދުވަހު އެވެ.\nރައީސް ޔާމީން ވަނީ ސިއްހީ ހާލުކޮޅު ގޯސް ކަމަށް، ވިދާޅުވެ ހައިކޯޓުގައި ވެސް ޝަކުވާ އުފުއްލަވައިފަ އެވެ. އެގޮތުން އެމަނިކުފާނު ޖަލުގައި އޮންނަން ޖެހުމުގެ ސަބަބުން ނަފްސާނީ ގޮތުންނާއި ސިއްހީ ގޮތުން ނޭދެވޭ އަސަރު ކުރަމުން އަންނަކަމަށް ވިދާޅުވި އެވެ.\nއެމަނިކުފާނަށް ދިމާވެފައިވާ ސިއްހީ މައްސަލަތަކުގެ ތަފްސީލު ދެއްވަމުން ވިދާޅުވީ، އެމަނިކުފާނުގެ ހިތުގެ މައްސަލައެއް ނުވަތަ "އެނޮމަލީއެއް" ފެނިފައިވާ ކަމަށް ނޭޝަނަލް ކާޑިއެކް ސެންޓަރުގެ ޑޮކްޓަރަކު ވިދާޅުވެފައިވާ ކަމަށެވެ. އަދި މައްސަލަ އިތުރަށް ދެނެގަންނަން ރާއްޖެއިން އިތުރަށް ހެދޭނެ ޓެސްޓުތައް ނެތްކަމަށް ޑޮކްޓަރާ ހަވާލާ ދެއްވައި އެމަނިކުފާނު ވިދާޅުވި އެވެ. ދެން އިތުރު ޓެސްޓުތައް ހެދޭނީ ރާއްޖެއިން ބޭރުން ކަމަށް ވެސް ވިދާޅުވި އެވެ.\nއޭގެ އިތުރުން އެމަނިކުފާނަށް މައިބަދައިގެ ޑިސްކުގެ މައްސަލައެއް ޖެހިވަޑައިގެންފައިވާ ކަމަށްވެސް ވިދާޅުވި އެވެ. އެކަމާ ގުޅިގެން ހަދަން ޖެހޭ ސާޖަރީއެއް ހަދަން ރާއްޖެއިން ބޭރަށް ވަޑައިގަންނަަވަން ޖެހޭ ކަމަށްވެސް ވިދާޅުވި އެވެ.


Addu gai guesthouse alhan SME thakah 80 million rufiyaa dhenee | Mihaaru\nއައްޑޫގައި ގެސްޓްހައުސް އަޅަން ކުދި ވިޔަފާރިތަކަށް 80 މިލިއަން ރުފިޔާގެ ލޯނު ދެނީ\nއައްޑޫ ސިޓީ ހިތަދޫގެ ނޭޗާ ޕާކު-- ފޮޓޯ: މިހާރު\nޓޫރިޒަމް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި "މިހާރު" އިން ކުރި ސުވާލަކަށް ޖަވާބު ދެއްވަމުން އައްޑޫ ކައުންސިލްގެ މޭޔަރު އަބްދުﷲ ސޯދިގު (ސޯބެ) ވިދާޅުވީ، އައްޑޫގެ ހަ ރަށަކުން ޓޫރިޒަމަށް ބިން ދޫކުރާ އިރު، އޭގެ ތެރެއިން ކުދި އަދި މެދުފަންތީގެ ވިޔަފާރިތަކަށް އޮތް ފުރުސަތުތަކަކީ ކޮބައިތޯ މަޝްވަރާކުރި ކަމަށެވެ.\nހަމައެކަނި ފުރުސަތު އޮތީ ބޮޑެތި ވިޔަފާރިވެރިންނަށް ނޫން ކަމަށާއި ޓޫރިޒަމް ފުޅާ ކުރުމުގައި ކުދި އަދި މެދުފަންތީގެ ވިޔަފާރިތައް ވެސް ބައިވެރިވި ކުރާނެ ކަމަށް އޭނާ ވިދާޅުވި އެވެ.\nސޯބެ ވިދާޅުވީ، ސިޓީ ކައުންސިލުން ކަނޑައަޅާ ބިންތަކުގައި ގެސްޓްހައުސް ތަރައްގީކުރަން ބޭނުންވާ ކުދި އަދި މެދުފަންތީގެ ވިޔަފާރިތަކަށް އެސްއެމްއީ ބޭންކުން ފައިސާ ލިބޭނެ ގޮތްތައް ހަމަޖައްސަވާނެ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެފައިވާ ކަމަށެވެ.\n"އެ ވަގުތަށް ވިދާޅުވީ، 80 މިލިއަން ކަމަށް. އަދި އިތުރު ޕޮސިބިލިޓީއެއް އޮތީ ކިހާވަރެއްތޯ ބައްލަވާނެ ކަމަށް. އެހެންވީމަ އައްޑޫގައި ބޭސްޑް އެސްއެމްއީތަކަށް ވެސް ފުރުސަތު އޮންނާނެ،" އޭނާ ވިދާޅުވި އެވެ.\nކުދި އަދި މެދުފަންތީގެ ވިޔަފާރިތަަކަށް ލޯނު ފަހިކޮށްދިނުމަށް ސަރުކާރުން އެސްޑީއެފްސީ އުފެއްދީ މިދިޔަ މާޗް މަހު އެވެ. މި ބޭންކް މެދުވެރިކޮށް ދެ ލައްކަ އާއި ފަސް ލައްކައާ ދެމެދުގެ އަދަދަކަށް ކޮންމެ ވިޔަފާރިއަކަށް ވެސް ލޯނު ލިބޭނެ އެވެ. އެ ބޭންކު ހުޅުވިފަހުން ވީ ހަތަރު މަސް ތެރޭ އެއް ބިލިއަން ރުފިޔާ އަށް ވުރެ ގިނަ އަދަދަކަށް ލޯނު ދޫކޮށްފައިވެ އެވެ.\nއައްޑޫ ސިޓީ ކައުންސިލް ކުދި ވިޔަފާރި ލޯނު އައްޑޫ މޭޔަރު އަބްދުﷲ ސޯދިގު (ސޯބެ) ގެސްޓް ހައުސް\nހުރިހާ މޮޅެއް އައްޑުއަށް، އެކަމަކު ދުވަހަކު ހިތްފުރޭ ބައެއްނޫން، މާލޭގަ ތިބެނީ ވިޔަފާރި ފުޅާކުރަން، ނަމެއްގަ ރަށުގަ އުޅެވެން ނެތިގެން. ހާދަހާ ދެރައޭ\nމީގަ ކޮބާ މޮޅަކީ. އައްޑޫގައި ހިތަކަށް ބިން އެބައޮތް، ކައުންސިލުން ބިންދޫކުރަނީ. ކަލޭމެން ރަށުގަވެސް ބިން އޮތިއްޔާ ބިންދޫކުރެވޭނެ. ލޯނަކީ ނަގާއެއްޗަކަށްވުރެ ބޮޑުއެއްޗެއް އަނބުރާ ދެއްކުން. މީގަ މޮޅުކަމެއްކޮބާ؟؟؟ އެހެނެއްނޫން ކ.މާލޭގައި 300 މިލިއަން ޑޮލަރަށް ބުރިޖެއް އެޅީމަ އެއީ މޮޅެއް. އަނެއްކާ އަނެއް3ބުރިޖު7ބިލިއަނަށް އެޅީމަ އެއީ މޮޅު.\nބައްލަވާ ތީ ބޭކާރިކަމެއް. ތިޔަކަމަށް މަގުފަހިވާނީ ހުވަދޫގައި ބައިނަލްއަގްވާމީ އެއަރޕޯޓެއް ގާއިމް ކުރެވި އެހިސާބުގެ ވައިގެ ދަތުރުތައް ހަލުއިކޮށްގެން. ހުވަދޫ އަކީ ޓޫރިޒަމުގެ ޕޮޓެންޝަލް އޮތް އަތޮޅަކަށްވާތީ އެތަން ޑިވެލޮޕްކޮށްފިނަމަ އައްޑޫގެ ގެސްޓްހައުސްތަކާއި ހޮޓާތައް ފުލްވާނެ. އަދި އެތަނުގެ ބައިނަލް އަގްވާމީ އެއަރޕޯޓްގެވެސް ބޭނުން ހިފޭނެ. އައްޑުއަށް އައިސް އެތަނުން ފުރައިގެން ހުވަދުއަށްދާން ގެސްޓުން ބޭނުމެއް ނުވާނެ.\nތިޔަ ބޭންކުން މިހާތަނަށް ލޯނު ލިބުނު މީހަކު ނުވޭ...


Governor akah Ali Hashim ayyan kurumuge massala committee ah | Mihaaru\nގަވަރުނަރަކަށް އަލީ ހާޝިމް އައްޔަން ކުރުމުގެ މައްސަލަ ކޮމިޓީ އަށް\nކުރީގެ ފިނޭންސް މިނިސްޓަރު އަލީ ހާޝިމް\n29 އޯގަސްޓް 2019 - 10:31\nއަލީ ހާޝިމް ގަވަރުނަރު ކަމަށް އައްޔަން ކުރަން ރައީސް މަޖިލިހަށް ފޮނުއްވީ އިއްޔެ އެވެ.\nގަވަރުނަރަކަށް އަލީ ހާޝިމްގެ ނަން ފޮނުއްވީ، ކުރިން އެ މަގާމުގައި ހުންނެވި އަހުމަދު ނަސީރު އިސްތިއުފާ ދެއްވުމުންނެވެ.\nއަލީ ހާޝިމް މިނިސްޓަރުކަން ކުރެއްވީ ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ސަރުކާރުގައި 2008 އިން ފެށިގެން 2010 ވަނަ އަހަރަށެވެ.\nއަލީ ހާޝިމް ވަނީ އައްޑޫ އިންޓަނޭޝަނަލް ކުންފުނީގެ ޗެއާމަންކަން ވެސް ކުރިން ކުރައްވައިފަ އެވެ. މިހާރު އޭނާ ހުންނެވީ ޕްރެޒިޑެންޝަލް އެކްޝަން ކޮމެޓީގެ ޗެއާމަނަކަށެވެ.\nރައްޔިތުންގެ މަޖިލިސް އެމްއެމްއޭ މަޖިލީހުގެ މާލިއްޔަތު ކޮމިޓީ އެމްއެމްއޭ ގަވަރުނަރު\nގޯސް ނަޒަރަކުން އަލީ އާއިމެދު ކޮމަންޓްކޮށްފައިވާ ގިނަމީހުނަށް އަލީ އަށް ކިޔާ ނަން “އަލީ ހާޝީމް” އަށްވުރެން ބޮޑުއެއްޗެއް އިގޭހެނެއް ހީއެއްނުވޭ. * * ދަންނަވަންތޯ އަލީ އެއީ އެއްވެސް ހާލެއްގައި މަޤާމްގެ މަސްއޫލިއްޔަތު އަދާކުރުމުގައި އަހްމަދު އަދީބް، ޒިޔަތު، އަނިލް އަދި އަބުދުﷲ ސައީދު ފަދަ “އެޅިހާ ބަތަކަށް ރިހަ” ހެދިގެން އަމުރު ކުރާ ކޮންމެ ގޮތަކަށް ދީލާލާނެ ފިނޑިއެއްނޫން. * * ﷲ ގެ މިންވަރު ފުޅުން އަހަރުމެނަށް ލިބެން ތިއުޅެނީ ރަނގަޅު ޤަވަރުނަރެއް.\nޖީއެމްއާރު ކަންތައް ކުރީ ތިޔަބުނާ ގޮތާ ދިމާ އިދޮޅަށް\nއުއްމީދު ކުރަން ރަނގަޅު ވާނެ ކަމަށް! އަދި މި އުޅޭ ބޭންކުތަށް ހަމަ މަގަށް އަޅުވަން މަސައްކަތް ކުރާނެ ކަމަށް، ޚާއްސަ ކޮށް ދިވެހިންނަށް ވަޒީފާ ނުދީ، ކުރިއެރުން ނުދީ، ބޭރުމީހުންނާ ދިވެހިންނާ ތަފާތު ކުރަމުން ދާ ބޭންކު ތަކާ ދޭތެރޭ ރަނގަޅަށް ފިޔަވަޅު އަޅާ، ފައިނޭންސަލް ސެކްޓަރ ތަރައްޤީ ކުރުމަށް މަސައްކަތް ކުރައްވާނެ ކަމަށް ވަރަށް އުއްމީދު ކުރަން!\nކޮމަޓީއާއި މަޖިލީހުންވެސް ލަސްކުރުމެއްނެތި އޮފީހަށް ވެދެވަޑައިގެން ޒިންމާއާއި ހަވާލުވުމަށް އަލީއަށް ފުރުސަތު އަވަސްކުރާންޖެހޭ. * * ރާއްޖޭގެ މާލީ ދާއިރާގައި ހުރި ބޮޑެތި މައްސަލަތަކާއި ބޭރުފައިސާގެ މައްސަލަ އަދި މާލީ އިދާރާތަކަށް އެގުމެއްނެތި ރާއްޖެއަށްލިބޭ އާމްދަނީގެ ތެރެއިން ބޭރުކުރާ ފައިސާ ދެނެގަނެ ހިފެހެއްޓުން ފަދަ އެތައްކަމެއް ތައާރަފް ކުރެވި ކަޅުފައިސާގެ މުއާމަލާތް ނުހިގާ ޤައުމުމަކަށް މިތަން ހަދާނެ ކަމުގެ ޔަޤީންކަން އެބައޮތް.\nއަމާގެ ފައްޓަރުބައިވެސް ވިއްކާނެ ގުރޫޕް. ޖީއެމްއާރަށް އެއަރޕޯޓް ދިން ގޮތަށް ހުރިހާތަނެއް ވިއްކަން ތައްޔާޜު. ދިރާގު ވިއްކިގޮތަށް އެކަމުން މިއުޅެނީ ސަލާމަތް ނުވެވިގެން.\nއެމްއެމްއޭގެ ހުރިހާ އެސިސްޓެންޓު ގަވަރުނަރުން އަދި އެ ކަނބަލުންތަކުގެ ފިތުނަ ފަތުރާ ރަހުމަތްތެރިންނަށް ވަރަށް ވެދުމާއި ސަލާމް! އަލީ ހާޝީމް އަކީ ގޮތުގަ ހުންނަ އަދި ހަރުދަނާ ބޭފުޅެއް! ދެން ތިޔަ ކަނބަލުން ކުޅުނު ޗަރުކޭސް ކުޅެން އުޅެބަލަ!\nއަލީ އަށްވެސް ޖެހޭނީ ނަސީރަށްވެސް ޖެހުނު ދަތުރު.!؟ އަލީގެ ތި ހުރި ސުމާޓްކަމެއް ބަލަން ތިބެމާ ހިނގާށެވެ.


Villa International High School adhi Dh.Atoll Education Center Finak ah\nވިލާ އިންޓަނޭޝަނަލް ހައި ސްކޫލް ފައިނަލަށް\nއެފްއޭއެމްއިން އިންތިޒާމުކޮށްގެން ކުރިއަށް ގެންދާ މައިލޯ އިންޓަ ސްކޫލް ފުޓުބޯޅަ މުބާރާތުގެ 18 އަހަރުން ދަށުގެ ބައިގެ ފައިނަލަށް ވިލާ އިންޓަނޭޝަނަލް ހައި ސްކޫލް ދަތުރުކޮށްފި އެވެ.\nވިލާއިން ފައިނަލުގެ ޖާގައެއް ކަށަވަރުކުރީ ހޮނިހިރު ދުވަހު ދ. އަތޮޅު ތައުލީމީ މަރުކަޒާ ދެކޮޅަށް ކުޅުނު އެޓީމުގެ އެންމެ ފަހު މެޗް އެއްވަރުވެ، ޖުމަލް 8 ޕޮއިންޓް ހޯދުމުންނެވެ.\nމުބާރާތުގެ 18 އަހަރުން ދަށުގެ ބައިގައި ވާދަކޮއްފައިވަނީ ފަސް ސުކޫލަކުންނެވެ. އެހެންކަމުން ލީގު އުސޫލުން ކުޅުމަށް ފަހު ފައިނަލަށް ދާނީ އެންމެ ގިނައިން ޕޮއިންޓު ހޯދާ ދެޓީމެވެ.\nހޮނިހިރު ދުވަހު އަހުމަދިއްޔާ އަދި ސީއެޗްއެސްސީ ބައްދަލުކުރި މެޗު އެއްވަރުވެ، އަހުމަދިއްޔާ ވަނީ މުބާރާތުން ކަޓައިފަ އެވެ. މި މެޗު އެއްވަރުވީ 1-1 ގެ ނަތީޖާއަކުންނެވެ. އަހުމަދިއްޔާ މުބާރާތުން ކެޓި ނަމަވެސް އެޓީމަށް އަދި 1 މެޗު ކުރިއަށް އެބަ އޮތެވެ. އެ މެޗުގައި 24 ވަނަ ދުވަހު އެޓީމު ނިކުުންނަން ޖެހޭނީ މުބާރާތުން ކަޓާފައިވާ އަރަބިއްޔާ ސްކޫލާ ދެކޮޅަށެވެ.\nމެޗުގެ ހުރިހާ ލަނޑެއް ވެސް ފެނިގެން ގޮސްފައިވަނީ ދެވަނަ ހާފުގެ ތެރޭގައެވެ. މެޗުގައ ފުރަތަމަ ލަނޑުޖަހައި ލީޑު ނެގީ އަހުމަދިއްޔާ އިންޓަނޭޝަނަލް ސުކޫލުންނެވެ. މެޗުގެ 64 ވަނަ މިނެޓުގައި އެޓީމަށް މި ލަނޑު ކާމިޔާބުކޮއްދިނީ އަހަދުﷲ އަބްދުﷲ އެވެ. ނަމަވެސް މާ ގިނަ އިރުތަކެއް ނުވަނީސް ސީއެޗްއެސްސީއިން ވަނީ ނަތީޖާ ހަމަހަމަ ކޮށްފަ އެވެ. އަދި 76 ވަނަ މިނެޓުގައި އެޓީމަށް ނަތީޖާ ހަމަހަމަ ކޮށްދިނީ ވާއިލް އަލީ ހަސަން އެވެ.\nހޮނިހިރު ދަވަހު ކުޅުނު ދެވަނަ މެޗަށް ބަލާއިރު، ވިލާ އިންޓަނޭޝަނަލް ހައި ސްކޫލާއި ދ. އަތޮޅު ތައުލީމީ މަރުކަޒު ބައްދަލުކުރި މެޗު އެއްވަރުވެގެން ނިމުނީ 2-2 ގެ ނަތީޖާއަކުންނެވެ. މެޗުގައި ފުރަތަމަ ލަނޑު ޖަހާ ލީޑު ނަގާފައި ވަނީ ވިލާއިންނެވެ. އެޓީމުގެ ދެ ލަނޑުވެސް ކާމިޔާބުކޮށްފައި ވަނީ ވަރަށް ކައިރި ކައިރީގަ އެވެ. ފުރަތަމަ ލަނޑު 32 ވަނަ މިނެޓުގައި އިޔާން އަހުމަދު ރަޝީދް ކާމިޔާބު ކޮށްދިންއިރު ދެ ވަނަ ލަނޑު 33 ވަނަ މިނެޓުގައި ކާމިޔާބުކޮށްދިނީ މުހަންމަދު ޝަމްވީލް އެވެ.\nފުރަތަމަ ހާފު ވިލާއިން ނިންމާލީ ލީޑުގައި އޮވެގެންނެވެ. ނަމަވެސް ދެވަނަ ހާފުގައި ދ. އަތޮޅު ތައުލީމީ މަރުކަޒުން ވަނީ ކުޅުން އިތުރަށް ވަރުދަގަ ކޮއްފައެވެ. އެގޮތުން 48 ވަނަ މިނެޓުގައި އެޓީމުން ލަނޑެއް ކާމިޔާބުކޮށް ލީޑު ހަނި ކުރިއިރު އެޓީމުން ނަތީޖާ އެއްވަރުކުރީ މެޗު ނިމެން ކައިރިވެފައި ވަނިކޮށެވެ. މި ލަނޑު މެޗުގެ ފަހު ވަގުތުގައި ކާމިޔާބުކޮށްދިނީ މުހަންމަދު ޝާޒީލް އެވެ.\nމުބާރާތުގެ ފައިނަލުގެ ދެވަނަ ޖާގަ ކަށަވަރު ވާނީ 24 ވަނަ ދުވަހު ސީއެޗްއެސްސީ އާއި ދ. އަތޮޅު ތައުލީމީ މަރުކަޒު ބައްދަލުކުރާ މެޗުންނެވެ. އެ މެޗުން މޮޅުވާ ޓީމަކަށް ފައިނަލުގެ ދެވަނަ ޖާގަ ކަށަވަރު ވާއިރު އެ މެޗު އެއްވަރު ކޮއްލައިގެން ވެސް ދ. އަތޮޅު ތައުލީމީ މަރުކަޒަށް ފައިނަލުން ޖާގަ ލިބޭނެ އެވެ.


Season ah Madu Nukoh Mihaaru Umra ah Dheveyne: Gibla ސީޒަނަށް މަޑުނުކޮށް މިހާރު އުމްރާއަށް ދެވޭނެ: ޤިބްލަ – Huvadhoo News Season ah Madu Nukoh Mihaaru Umra ah Dheveyne: Gibla Huvadhoo News\nސީޒަނަށް މަޑުނުކޮށް މިހާރު އުމްރާއަށް ދެވޭނެ: ޤިބްލަ\nފޮޓޯ: ޤިބްލަ ކުންފުނިން ނޫސްވެރިންނަށް މައުލޫމާތު ފޯރުކޮށްދެނީ\nސީޒަނަށް މަޑުނުކޮށް މިހާރު ގުރޫޕް ހަދައިގެން އުމްރާއަށް ދެވޭނެކަމަށް ޤިބްލަ ކުންފުނިން ވިދާޅުވެއްޖެއެވެ.\nޤިބްލަ ކުންފުނިން ހާމަކުރި ގޮތުގައި އުމްރާގެ އަޅުކަން އަދާކުރުމަށް މިހާރު ސީޒަނަށް މަޑުކުރާކަށް ނުޖެހޭނެއެވެ. ޤިބްލައިން ތައާރަފްކުރި އާ ޕެކޭޖްތަކުގެ ދަށުން އެގުރޫޕުން ޢުމްރާއަށް ދާ ދުވަހަކަށް އިންތިޒާރު ނުކޮށް ޢުމްރާ އަށް ދާން ބޭނުންވާ މީހާ އަށް ވަގުތުވާއިރަކުން އޭނާއަށް ދެވޭ ގޮތައް ޚިދުމަތްތައް ލިބޭނެ އިންތިޒާމު ވަނީ ހަމަޖައްސާފައެވެ.\nރާއްޖޭތެރޭ ރަށެއްގައި ހުރިނަމަވެސް އެގްރޫޕުގެ ވެބްސައިޓް މެދުވެރިކޮށް އުމްރާއަށް ދާން ރަޖިސްޓްރީ ކުރެވޭނެ ކަމަށާއި ވިސާ ޖަހައިދިނުމުގެ ޚިދުމަތް އެކުންފުނިން ހަމަޖައްސައިދޭނެ ކަމަށް ޤިބްލަ ކުންފުނިން ވިދާޅުވިއެވެ.\nއެގޮތުން އުމްރާގެ އަޅުކަން އަދާކުރަން ދާން ބޭނުންވާ ފަރާތްތަކަށް ޤިބްލަ ކުންފުނިން ތާރަފްކޮށްފައިވާ ޕެކޭޖްތަކަށް ބަލާއިރު ވީއައިޕީ ޢުމްރާ ޕެކޭޖް، ފެމިލީ ޕެކޭޖް، ޔޫތު ޕެކޭޖް، ސްޓޫޑެންޓް ޕެކޭޖް، އައިލެންޑް ޕެކޭޖް، ކޯޕަރޭޓް ޕެކޭޖް، ސީޒަނަލް ޢުމްރާ ޕެކޭޖް، އަދި ހަނީމޫންޓުއަރ ޕެކޭޖް ހިމެނެއެވެ.\nވީއައިޕީ ޕެކޭޖުގެ ދަށުން އުމްރާގެ އަޅުކަން އަދާކުރަންދާ ފަރާތްތައް ތިބޭނީ ހަރަމްފުޅާއި ވަރަށް ގާތުގައެވެ. އަދި އެފަރާތްތަކަށް ފޯރުކޮށްދެވޭނީ ވީއައިޕީ ޚިދުމަތްތަކެވެ.\nފެމެލީ ޕެކޭޖު ނަގާ ފަރާތްތަކުން ދަތުރުކުރާ އާއިލާ ފިޔަވާ އެހެން ފަރާތަކަށް ބައިވެރި ނުވެވޭނެއެވެ. އެޕެކޭޖުގެ ދަށުން އެކުގައި ދެވޭނީ އާއިލާގެ މީހުންނަށް އެކަނީއެވެ.\nޔޫތު ޕެކޭޖުގެ ދަށުން އުމްރާއަށް ދާ ޒުވާނުންނަށް އުމްރާގެ އަޅުކަމުގެ އިތުރުން އިސްލާމީ ތާރީޚީ ތަންތަނާއި ސްޕޯޓްސް ދާއިރާއާ ގުޅުންހުރި ތަންތަނަށް ޒިޔާރަތްކުރުމުގެ އިތުރުން ކީރިތި ރަސޫލާގެ ޒުވާން ޙަޔާތްޕުޅު ކިޔައިދިނުން ފަދަ ތަރުބަވީ ކަންކަން ވެސް ހިމެނޭނެއެވެ.\nސްޓޫޑެންޓް ޕެކޭޖަކީ ކިޔަވާ ކުދިންނަށް ހާއްސަ ޕެކޭޖެކެވެ. މިޕެކޭޖްގެ ދަށުން ޢުމްރާ ކުރާ ކިޔަވާކުދިންނަށް ޢުމްރާގެ އަޅުކަމުގެ އިތުރުން މައްކާއާއި މަދީނާއާއި ޠާއިފްގެ އިސްލާމީ ބިނާތަކާއި ތާރީޚީ ތަންތަނާއި ކަންކަން ކިޔައިދެވޭނެއެވެ. އަދި އެތަންތަން ހަމަލޮލުން ފެނި އެތަންތަނާއި ބެހޭގޮތުން ފިލާވަޅެއް ގޮތަށް ކިޔައިދެވޭނެއެވެ. އަދި ދެޙަރަމްފުޅުގެ އިސް ޢިލްމުވެރިންގެ ތެރެއިން ބޭފުޅުންނާ ނުވަތަ މައްކާ މަދީނާގެ ޢިލްމުވެރިންގެ ތެރެއިން ބޭފުޅުންނާ ބައްދަލުކޮށް އެބޭފުޅުންނާއި ވާހަކަދެއްކުމުގެ ފުރުސަތު ލިބިގެންދާނެއެވެ. މިޕެކޭޖްތަކުގައި ހާއްސަ ރޭޓްތަކެއް ކަނޑައެޅިފައިވެއެވެ.\nއައިލެންޑް ޕެކޭޖަކީ ރާއްޖެތެރޭ ރަށްތަކުގައި ދިރިއުޅޭ މީހުންނަށް ހާއްސަކޮށްފައިވާ ޕެކޭޖެކެވެ. އެމީހުންނަށް ފަސޭހަ ދުވަސްވަރެއްގައި ދެވޭގޮތަށް ހަމަޖެހިފައިވާ ޕެކޭޖެކެވެ. މިޕެކޭޖުގެ ދަށުން އެދަތުރުގައި ދެވޭނީ އެރަށުގެ މީހުންނަށް އެކަންޏެވެ.\nކޯޕަރޭޓް ޕެކޭޖަކީ އޮފީސްތަކާއި ކުންފުނިތަކުގެ މުވައްޒަފުންނަށް ހާއްސަ ރޭޓްތަކާއިއެކު ތާރަފްކޮށްފައިވާ ޕެކޭޖެކެވެ.\nސީޒަނަލް ޕެކޭޖަކީ އުމްރާގެ އަޅުކަމުގެ ދުވަސްވަރާއި ދިމާކޮށް (ބަރަކާތްތެރި ރަމަޟާންމަހާއި ދިމާކޮށް) ނުވަތަ އަހަރީ ޗުއްޓީއާއި ދިމާކޮށް އުމްރާއަށް ދާން ބޭނުންވާ ފަރާތްތަކަށް ހާއްސް ޕެކޭޖެކެވެ.\nހަނީމޫން ޓުއާގެ ދަށުން ދަތުރުކުރާ ފަރާތްތަކަށް މަދީނާ އަދި ސައުދީ އަރަބިއްޔާގެ އެކިތަންތަނަށް ޒިޔާރަތް ކުރުމުގެ ފުރުސަތު ލިބިގެންދާނެއެވެ. އުމްރާގެ އަޅުކަން އަދާކުރުމުގެ އިތުރުން އެހެނިހެން ޚިދުމަތްތަކަށް ބޭނުންވާ ފަރާތްތަކަށް އެކުންފުނީގެ ފަރާތުން ޚިދުމަތް ފޯރުކޮށްދޭނެ ކަމަށް އެކުންފުނިން ވަނީ ވިދާޅުވެފައެވެ.\nއެ ކުންފުންޏަކީ އަމިއްލަ އަށް ވިސާ ޖަހައިދިނުމުގެ ފުރުޞަތު ފަހިވެފައިވާ، އަޔާޓާގައި ރެޖިސްޓަރ ކުންފުންޏެއް ކަމަށް ވެސް ވިދާޅުވިއެވެ.


Raees waheed 1000 rufiyaain joorimanaa kohfi – Iru\nކުރީގެ ރައީސް އަދި އިދިކޮޅު ކޯލިޝަންގެ އެޑްވައިޒަރު ޑރ. މުހައްމަދު ވަހީދު ހަސަން މަނިކު، 1000 ރުފިޔާއިން ޖޫރިމަނާ ކޮށްފި އެވެ.\nއިދިކޮޅުން ބޭއްވި ސައިކަލް ބުރާއި ގުޅިގެން ރައީސް ވަހީދު ވަނީ މީގެ ކުރިން ވެސް ފުލުހަށް ހާޒިރު ކޮށްފަ އެވެ. އެ ސައިކަލް ބުރު ނިންމާލުމުގެ ގޮތުން ޕީޕީއެމް އޮފީސް ކުރިމަތީ އެއްވެފައިތިބި މީހުންނާއި މުހާތަބުކޮށް ރައީސް ވަހީދު ވަނީ ވާހަކަފުޅު ދައްކަވާ ސަރުކާރަށް ވަރަށް ބޮޑަށް ފާޑުވިދާޅުވެފަ އެވެ.\nރައީސް ވަހީދު ވިދާޅުވީ އެމަނިކުފާނު ފުލުހަށް ހާޒިރު ކުރެއްވީ އާންމު ސިއްހަތުގެ އުސޫލާއި ހިލާފަށް މާސްކު ނާޅުއްވައި ހުންނެވި ކަމަށް ތުހުމަތުކޮށް ކަަމަށާ މިއަދު ހާޒިރުކުރުމަށް ފަހު ޖޫރިމަނާ ކޮށްފައިވާ ކަމަށެވެ. ވަހީދު ވިދާޅުވީ އެމަނިކުފާނު ފުލުހަަށް ހާޒިރު ކުރުމަކީ ސިޔާސީ ކަމެއް ކަމަށާ މާސްކު ނާޅާ އުޅުނު އެހެން ލީޑަރުންނަށް ފިޔަވަޅު އަޅާފައިނުވާ ކަމަށެވެ.\nރައީސް ވަހީދު ވިދާޅުވީ އެމަނިކުފާނު އެޗްޕީއޭގެ އުސޫލުތަކާއި ހިލާފުވެވަޑައިނުގަންނަވާ ކަމަށެވެ. އަދި ހުންނެވީ މާސްކު އަޅުއްވައިގެން ކަމަށާ މާސްކު ތިރިކޮށް ލެއްވީ ވާހަކަ ދެއްކެވުމަށްޓަކައި ކަމަށެވެ. އެކަން އެގޮތަށް ކުރެއްވީވެސް ވާހަކަ ދައްކަވަން ހުންނެވީ ޕީޕީއެމްގެ އޮފީސްތެރޭގައި ކަމަށްވާތީ އެވެ.\nވަހީދު މިއަދުވެސް ވަނީ ބައެއް ސިޔާސީ ލީޑަރުން މާސްކު ނާޅުއްވާ އާންމު ތަންތަނުގައި އުޅުއްވަނިކޮށް ފެންނަ ފޮޓޯތައް އާންމުވެފައިވާއިރު އެ ބޭފުޅުންނާއި ދޭތެރޭ ފިޔަވަޅު ނާޅުއްވަނީ ކީއްވެގެންތޯ ސުވާލު ކުރައްވާފައެވެ.


India sarukaaru dheke rulhi aisgen zuvaanun magu thakah nukume thanthanuga hulhu jahanee - vNews.mv\nމުޒާހަރާކުރާ މީހުން ރޭލެއްގައި ހުޅުޖަހާފައި:\nއިންޑިއާ ސަރުކާރުދެކެ ރުޅިއައިސް ޒުވާނުން މަގުތަކަށް ނުކުމެ ތަންތަނުގައި ހުޅުޖަހަނީ\nސައިފް އަޒްހަރު 16 June 2022, 18:42\nއިންޑިއާގެ ބޮޑުވަޒީރު ނަރެންދުރަ މޯދީގެ ސަރުކާރު ދެކެ ރުޅިއައިސްގެން އިންޑިއާގެ އެތައް ސްޓޭޓެއްގެ މަގުތަކަށް މީހުން ނުކުމެ ތަންތަނުގައި ހުޅުޖަހައި، ފުލުހުންނަށް ހަމަލާދީ ބޮޑެތި ގެއްލުންތައް ދޭން ފަށައިފިއެވެ.\nމައްސަލަ ޖެހިގެން އުޅެނީ، ސަލާމަތީ ބާރުތަކަށް މީހުން ވެއްދުމުގެ "އަގްނީޕަތު" ސްކީމަށް މައި ސަރުކާރުން ގެނައި ބަދަލާ ގުޅިގެންނެވެ. ސްކީމަށް ގެނައި ބަދަލުގައި ކަނޑައަޅާފައިވަނީ އެއީ ކުރު މުއްދަތުގެ ސްކީމެއްގެ ގޮތުގައެވެ.\nމިކަމާ ރުޅިއައިސްގެން، ސަލާމަތީ ބާރުތަކުގެ ޚިދުމަތާ ގުޅެން ބޭނުންވެފައި ތިބި ބަޔަކު އެންމެ ފުރަތަމަ ހަޅުތާލު ކުރަން ފަށާފައިވަނީ ބިހާރު ސްޓޭޓްގައި އިއްޔެއެވެ.\nނަމަވެސް، ހަޅުތާލު ބޮޑު ބިހާރު ސްޓޭޓުގެ އެކި ހިސާބުތަކަށް ފެތުރި ހަމަނުޖެހުމަށް ބަދަލުވެ، ރޭލުތަކުގައި ހުޅުޖަހައި، ރޭލު ދަތުރާއި، ބަސްދަތުރުކުރާ މަގުތަކަށް ހުރަސްއަޅައި، އެތައް ބަހެއްގެ ބިއްލޫރިތައް ތަޅައި ސުންނާފަތިކުރަމުން އެބަގެންދެއެވެ.\nނުވިތާކަށް، ވެރިކަންކުރާ ބީޖޭޕީއަށް ނިސްބަތްވާ ގާނޫނުހަދާ މަޖިލީސް މެމްބަރަކާއި، އޭނާގެ ބޮޑީގާޑުންގެ ގައިގައިވެސް ތަޅައިގެންފައި ވެއެވެ. އަދި ނަވާޑާގައި ހުންނަ ބީޖޭޕީގެ އޮފީހުގައިވެސް ހުޅުޖަހައި އަންދާލާފައި ވެއެވެ.\n"އަގްނީޕަތު" މުޒާހަރާތައް ބިހާރުން ފެށިގެން މިހާރުވަނީ އިންޑިއާގެ އެކި ސްޓޭޓްތަކަށް ފެތުރިގެން ގޮސްފައެވެ. އެގޮތުން، ހަރިޔާނާ ސްޓޭޓާއި، އުއްތަރް ޕްރަދޭޝް ސްޓޭޓްގައިވެސް ވަރުގަދަ މުޒާހަރާތަކެއް ފެށި، ތަންތަނުގައި ހުޅުޖެހުމާއި، ފުލުހުންނާ ދެމެދު ކުރިމަތިލުންތައް ފެށިފައިވާ ކަމަށް މީޑިއާ ރިޕޯޓްތައް ބުނެއެވެ.\nހަރިޔާނާ ސްޓޭޓުގެ ޕަލްވަލްގައި ހިނގި އޮށްގާ އުކުމާއި، ގެއްލުންބޮޑު ހަމަނުޖެހުންތަކާ ގުޅިގެން އެ އަވަށުން މިހާރުވަނީ ފޯން އިންޓަރނެޓާއި، އެސްއެމްއެސްގެ ޚިދުމަތް ކަނޑާލާފައެވެ.\nމުޒާހަރާ ކުރަމުންދިޔަ ގްރޫޕެއްގެ ފުލުހުންނަށް ހަމަލާދީ، ފުލުހުންގެ ވެހިކަލްގައި ހުޅުޖެހުމުން ސަލާމަތް ހޯދަން ފުލުހުންނަށް ޖެހުނީ ވައިގެތެރެއަށް ބަޑިޖަހައި މީހުން ދުރަށް ޖައްސާށެވެ.\nބައެއް ސްޓޭޓްތަކުގެ މަގުތަކުގައި ޒުވާނުން ގެންދަނީ ޓައިރު ޖަމާކޮށް އަންދަމުންނެވެ. އަދި ފުލުހުންނާއި ޒުވާނުންނާ ދެމެދު ވަރުގަދަ ތަޅާފޮޅުންތައްވެސް ދަނީ ހިނގަމުންނެވެ.\nޒުވާނުން ރުޅިއައީ، ސިފައިންގެ ޚިދުމަތަށް އަލަށް ނަގާ، އުމުރުން 17.5 އަހަރާއި، 21 އަހަރާ ދެމެދުގެ 45،000 މީހުންގެ ތެރެއިން 25 އިންސައްތަ މީހުން ފިޔަވައި އެހެން އެންމެން4އަހަރުވުމުން ކޮންމެ މީހަކު 11 ނުވަތަ 12 ލައްކަ ރުފިޔާ ދީފައި ގެއަށް ފޮނުވާލަން ކަނޑައެޅުމުންނެވެ. ޕެންޝަންގެ އެއްވެސް އިނާޔަތެއް އެމީހުންނަކަށް ނުލިބެއެވެ.\n25 އިންސައްތަ މީހުންނަށް ޚިދުމަތުގައި 15 އަހަރު އުޅެވެއެވެ. އެމީހުން ޚިދުމަތުން ވަކިވާއިރު ޕެންޝަން ދެއެވެ.\nމިހާރު އަމަލުކުރާ ކުރީގެ ސްކީމްގައި، ޚިދުމަތަށް ނަގާ ހުރިހާ ޒުވާނުން ޚިދުމަތުން ވަކިވާންޖެހެނީ 15 އަހަރު ވުމުންނެވެ. ވަކިވާއިރު ދާއިމަށް ޕެންޝަން ލިބެއެވެ.\nމައި ސަރުކާރުން ސިފައިންގެ ޚިދުމަތަށް ކޮންމެ އަހަރަކު ޒުވާނުން ނުވަތަ "ޖަވާންސް" ނަގާ ސްކީމަށް ބަދަލު ގެނައީ އަސްކަރިއްޔާގެ ޚަރަދުތައް ކުޑަކޮށް ހަތިޔާތު ގަތުމަށް ފައިސާ އިތުރުކުރުމުގެ ގޮތުން ކަމަށް ވެއެވެ.\nމައްސަލަ ޖެހުނު ހިސާބަކީ، ބީޖޭޕީ ވެރިކަމަށް އަންނަން އެންމެފަހުން ބޭއްވި އިންތިޚާބުގައި ކުރި ކެމްޕެއިންގައި ޒުވާނުންނަށް ސިފައިންގެ ޚިދުމަތުން ވަޒީފާދޭން ވައުދުވެ، ކެމްޕެއިންގައި ހިންގި "ވަން ރޭންކް، ވަން ޕެންޝަން" ވައުދާ ސަރުކާރުން ޚިލާފްވުމުންނެވެ.\nއެތައް ޒުވާނުންނަށް ވަޒީފާގެ ފުރުސަތަށް ބޭނުންވެފައި ތިއްބައި ސްކީމަށް ބަދަލު ގެނައުމުން، ޚާއްސަކޮށް ޒުވާނުން ރުޅިއައިސްގެން މަގުތަކަށް ނުމެފައިވާތީ، މިކަން މުޅި އިންޑިއާއަށް ފެތުރިގެންދާނޭ ކަމަށް ބެލެވޭ ކަމަށް ތަޖުރިބާކާރުން ވިދާޅުވެއެވެ.


Ihavandhoo in7meehaku covid ah positive vejje\nއިހަވަންދޫން ހަތް މީހަކު ކޮވިޑަށް ޕޮޒިޓިވްވެއްޖެ\nހއ. އިހަވަންދޫން ހަތް މީހަކު ކޮވިޑް-19 އަށް ޕޮޒިޓިވްވެއްޖެ އެވެ. ޕޮޒިޓިވްވެފައިވަނީ ހަ ބިދޭސީންނާ ދިވެއްސެކެވެ.\nޕޮޒިޓިވްވި މީހުންނަކީ އިހަވަންދޫ ސުކޫލުގެ މަސައްކަތްތަކެއް ކުރުމަށް އެ ރަށައްގޮސް ތިބި ބައެކެވެ. އެ މީހުން ތިބީ އެޗްޕީއޭގެ މިންގަނޑުތަކާއި އެއްގޮތަށް ކަރަންޓީން ވެގެން ކަމަށްވާތީ ރަށަށް ބަލި ފެތުރުމުގެ ފުރުސަތު ނެތް ކަމަށް އެ ރަށު ސިއްހީ މަރުކަޒުން ވަނީ ބުނެފައެވެ.\nމިދިޔަ އޮގަސްޓް މަހުން ފެށިގެން ރާއްޖޭގައި ކޮވިޑް ޖެހޭ މީހުންގެ އަދަދު ބޮޑުތަނުން އިތުރުވެފައިވާއިރު ރާއްޖޭގެ ކޮވިޑް ނަންބަރު ވަނީ 8900 އަށްވުރެ މައްޗަށް އަރާފައެވެ. އޮގަސްޓް މަހަކީ އެންމެ ގިނަ ބަޔަކަށް ކޮވިޑް ޖެހުނު މަހެވެ. އެ މަހު އެކަނިވެސް 3900 ވުރެ ގިނަ މީހުންނަށް ބަލި ޖެހުނެވެ. އަދި އެ މަހު އެކަނިވެސް 12 މީހަކު އެ ބަލީގައި މަރުވިއެވެ.\nކޮވިޑްގެ ބަލި މީހުން މާލެއިން ފެންނަ ނިސްބަތް މިިދިޔަ ފަސް ދުވަހު ވަނީ ދަށްވެފައެވެ. ނަމަވެސް އަތޮޅުތެރޭގެ ގިނަ ރަށްތަކެއްގައި ކޮވިޑްގެ ބަލި މީހުން މިހާރު އެބަތިއްބެވެ. އެގޮތުން 25 ރަށެއްގައި ކޮވިޑްގެ ބަލި މީހުން އެބަ ތިއްބެވެ. އެ ރަށްރަށުގައި 89 ބަލި މީހުން އެބަތިއްބެވެ. އެއީ 82 ދިވެހިންނާއި ހަތް ބިދޭސީންނެވެ.\nކޮވިޑްގެ ބަލި މީހުން ހއ. އާއި ށ. އަތޮޅާއި ނ. އަތޮޅާއި ރ. އަތޮޅާއި ބ. އަތޮޅާއި ޅ. އަތޮޅާއި އއ. އަތޮޅާއި ފ. އަތޮޅާއި ދ. އަތޮޅާއި ލ. އަތޮޅާއި ގދ އަދި ސ އަތޮޅުގެ އެކި ރަށްރަށުގައި އެބަ ތިއްބެވެ.\nއިހަވަންދޫ އެޗްޕީއޭ ކޮރޯނާ ވައިރަސް + ކޮވިޑް-19\nފުރަތަމަ ޑޯޒް ޖެހޭނީ ޓްރީޓޮޕުން އެކަނި


Airport alhan kulhi hikkaifinama fenbodu vumuge nurakkaa ebaoi: Report | Mihaaru\nއެއާޕޯޓު އަޅަން ކުޅި ހިއްކައިފިނަމަ ފެންބޮޑުވުމުގެ ނުރައްކާ އެބައޮތް: ރިޕޯޓު\nކުޅުދުއްފުށި: އެ ރަށުގައި އެއާޕޯޓު އެޅުމާމެދު ހިޔާލުވަނީ ތަފާތުވެފައި\n24 އޮކްޓޯބަރ 2017 - 14:48\nކުޅުދުއްފުށީ ކުޅި ހިއްކައިގެން އެއާޕޯޓު ހެދުމަށް އެރަށުގެ ބައެއް މީހުންނާއި ބައެއް އާންމުން ދެކޮޅުހެދި ނަމަވެސް، މި އަހަރުގެ ތެރޭގައި އެ މަޝްރޫއު ފަށާނެ ކަމަށް ރައީސް އަބްދުﷲ ޔާމީން ވަނީ ވިދާޅުވެފަ އެވެ.\nކުޅި ހިއްކައިގެން އެއާޕޯޓު އެޅުމުން ތިމާވެއްޓަށް ލިބޭ ގެއްލުމުގެ އަސަރު ދެނެގަތުމަށް އީޕީއޭން ހެދި އެންވަޔަރްމެންޓަލް އިމްޕެކްޓް އެސެސްމެންޓް (އީއައިއޭ)ގެ ރިޕޯޓު މީގެ ދެ ދުވަސް ކުރިން އާއްމު ކޮށްފައިވާ އިރު އެ ރިޕޯޓުގައި ބުނެފައިވާ ގޮތުގައި މި މަޝްރޫއުގެ ސަބަބުން ތިމާވެއްޓަށް ބޮޑެތި ނޭދެވޭ އަސަރު ކުރާނެ ކަމަށް ބެލެވެ އެވެ.\nއެގޮތުން އެންމެ ބޮޑަށް ފާހަގަ ކޮށްފައިވަނީ އެ ރަށުގައި އޮންނަ ބޮޑު ކުޅި ހިއްކާލުމުން، ކުޅި ހިމެނޭ ގުދުރަތީ ނާޒުކު ތިމާވެށީގެ ބޮޑު ބައެއް ފަނާވުމެވެ. ތިރީގައި މިވަނީ އީއައިއޭ ރިޕޯޓުގައި ފާހަގަކޮށްފައިވާ ބައެއް މައްސަލަތަކެވެ.\nރަށުގައި ފެންބޮޑުވުމުގެ ނުރައްކާ\nކުޅުދުއްފުއްޓަކީ މިހާރު ވެސް ބޯކޮށް ވާރޭ ވެހިއްޖެ ނަމަ ފެންބޮޑުވާ ރަށެކެވެ. އަދި ހާއްސަކޮށް، ރަށުގެ ހުޅަނގު ފަރާތް ހިއްކާފައިވާ އިރު އެ ސަރަހައްދު އުސްވުމުން ރަށަށް ވެހޭ ގިނަ ފެން ޖަމާވަނީ ކުޅިއަށެވެ. ރަށަށް ވެހޭފެން ހިންދުމުގައި މިހާތަނަށް އެންމެ ބޮޑު ރޯލެއް ކުޅެފައިވަނީ ކުޅިކަން ފާހަގަކޮށް އެ ރިޕޯޓުގައި ބުނެފައިވަނީ އެއާޕޯޓުގެ ރަންވޭ އެޅުމަށް ކުޅި ހިއްކައިފިނަމަ ކުޅުދުއްފުށީގައި ފެންބޮޑުވުމުގެ ނުރައްކާ ބޮޑު ކަމަށެވެ.\nKulhudhuffushee kulhi hikkaigen airport hadhaathee gina bayaku kanboduvun faalhu kuran fashaifi\n"ބޯކޮށް ވާރޭވެހޭ އިރު ރަށުގެ އުތުރު އަދި އިރުމަތީ ފަރާތުގައި ފެންބޮޑުވުމަކީ އާއްމު ކަމެކެވެ. އެކަމަކު އުތުރު ފަރާތުގައި އޮންނަ ކުޅި ހިއްކައިފި ނަމަ، ގުދުރަތީ ގޮތުން ފެން ހިނދެން އޮންނަ ގޮތް ކުޑަވެ، ރަންވޭ އަޅާ ސަރަހައްދުގައި ފެންބޮޑުވުމުގެ ފުރުސަތު އެބައޮތެވެ." އީއައިއޭ ރިޕޯޓުގައި ބުނެފައި ވެ އެވެ.\nކުޅުދުއްފުށީ ހިމެނޭ ސަރަހައްދަކީ ވިއްސާރަވިލާތަކާއި ކޮޅިގަނޑުތައް ގިނަ ޒޯނެއް ކަމަށާއި އަދި މީގެ ކުރިން ވެސް ވަރުގަދަ ކޮޅިގަނޑުތައް ކުޅުދުއްފުއްޓަށް ޖެހިފައިވާކަން ފާހަގަކޮށް އެ ރިޕޯޓުގައި ބުނީ ގަދަވަޔާއި ބޮޑެތި ބާނިތަކާއެކު އަންނަ ރާޅުތަކުގެ އަސަރު، އެއާޕޯޓު އަޅަން ކަނޑައަޅާފައިވާ ސަރަހައްދަށް ވަރަށް ބޮޑަށް ކުރާނެ ކަމަށެވެ.\nރިޕޯޓުގައި ބުނި ގޮތުގައި މި ފަދަ ބޮޑެތި ކޮޅިގަނޑުތަކުން މި ރަށް އެންމެ ބޮޑަށް ހިމާޔަތްކޮށްދެނީ ކުޅި އެވެ.\n"އެއާޕޯޓު އަޅައި، މި ތަން އޮންނަ ގޮތަށް ބަދަލުތައް ގެނެސްފި ނަމަ ގުދުުރަތީ ގޮތުން މިހާރު އޮތް މި ހިމާޔަތް ނެތިގޮސް، ފެން ބޮޑުވުމުގެ ފުރުސަތު އެބައޮތެވެ." ރިޕޯޓުގައި ބުނެފައި ވެ އެވެ.\nކުޅުދުއްފުށީގެ ނާޒުކުކަމާ ގުޅޭ ގޮތުން އެންވަޔަރްމެންޓް މިނިސްޓްރީ އަށް، ރިޔާން ޕްރައިވެޓް ލިމިޓެޑުން 2013 ވަނަ އަހަރު ހަދާފައިވާ ދިރާސާއެއްގައި ވެސް މިކަން ވަނީ ފާހަގަކޮށްފަ އެވެ.\nމި ދިރާސާ ރިޕޯޓުގައި ބުނެފައިވާ ގޮތުގައި ކުޅުދުއްފުށީ ހުޅަނގު ފަރާތް މީގެ ކުރިން ހިއްކުމުގެ ސަބަބުން، ގުދުރަތީ ގޮތުން އޮންނަ ފެން ހިންދާ ނިޒާމު ކުޑަވެ، ފެންބޮޑުވުމުގެ ހާދިސާތައް ވަނީ އިތުރުވެފަ އެވެ.\nކުޅުދުއްފުށީ ކުޅި: މިއީ ގުދުރަތީގޮތުން މުއްސަނދި ތަނެއް-- ފޮޓޯ: މިހާޒް\nކުޅި ހިއްކުމުގެ ސަބަބުން ކުޅުދުއްފުށިން ވަޅުފެން ލިބެން ހުރި މިންވަރު މަދުވެ، ފެންލޮނުވުމުގެ މައްސަލަ މާބޮޑަށް ކުރިމަތިވާނެކަން ވެސް އީއައިއޭ ރިޕޯޓުގައި ވަނީ ފާހަގަކޮށްފަ އެވެ.\nކުޅިއާ އެކު ގުދުރަތީ ގިނަ ދިރުންތަކެއް ނެތިދިއުން\nކުޅުދުއްފުށީ މަށިކުޅި އަކީ ރާއްޖޭގެ އުތުރުގައި އޮންނަ މި ފަދަ އެންމެ ބޮޑު އަދި ދިރުންތައް އެންމެ ގިނަ ކުޅި އެވެ. ކުޅި ހިއްކައި، އެ ތަނުގައި އެއާޕޯޓު އެޅުން ވާނީ އެ ދިރުންތައް ނައްތާލުން ކަމަށް އީއައިއޭ ރިޕޯޓުގައި ބުނެފައި ވެ އެވެ.\nކުޅުދުއްފުށީ ކުޅީގައި ތަފާތު އަށް ބާވަތެއްގެ ޓްރޫ މެންގްރޫވް (ކަނޑޫފަލުގައި ހެދޭ ގަސް) ހުންނައިރު، މިއީ ރާއްޖޭން ވަރަށް ނުފެންނަ ބާވަތްތަކެކެވެ. އަދި އަހަރުގެ އެކި ދުވަސް މަތިން ކުޅިއަށް އެކި ވައްތަރުގެ ދޫނި ހިޖުރަ ކުރާ އިރު، އީޕީއޭން މިތަން ކަނޑައަޅާފައިވަނީ ނާޒުކު ސަރަހައްދެއްގެ ގޮތުގަ އެވެ. އެކަމަކު މި ތަނުގައި އެއާޕޯޓު އެޅުން ވާނީ މި ހުރިހާ ކަމެއްގެ ހުއްޓުން ކަމަށް ރިޕޯޓުގައި ބުންޏެވެ.\nމީގެ އިތުރުން ރިޕޯޓުގައި ފާހަގަކޮށްފައިވާ އިތުރު ކަންތައްތަކުގެ ތެރޭގައި ކުޅީގައި ބޮނބިފާކޮށްގެން ރޯނު ވަށައިގެން އާމްދަނީ ހޯދާ ގިނަ ބަޔަކު އެ ރަށުގައި އުޅޭއިރު، އެއާޕޯޓުގެ ސަބަބުން އެ މަސައްކަތް ހުއްޓި، އިގްތިސޯދީ ގޮތުންނާއި އިޖްތިމާއީ ގޮތުން ރަށަށް ގެއްލުންތައް ލިބުން ހިމެނެ އެވެ.\nKulhudhuffushee airport aa gulheygothun dhakkaa vaahaka thakah Muizzu ge raddhu\n"މި މަޝްރޫއުގެ ގޮތުންނާއި ކައިރީގައި ހަނިމާދޫ އެއާޕޯޓު އޮތުމުން، މިމަޝްރޫއުން ލިބޭނެ ފައިދާ އަށް ވުރެ ތިމާވެށީގެ ގޮތުން ލިބޭނެ ގެއްލުން ބޮޑުވާނެ ކަމަށް ބެލެވެ އެވެ. ވެއްޓަށް ލިބޭނެ ގެއްލުން އެންމެ ބޮޑަށް ކުޑަކުރެވޭނީ މި މަޝްރޫއު ހުށަހަޅާފައިވާ ގޮތަށް ކުރިއަށް ނުގެންދިއުމެވެ." އީއައިއޭގެ ރިޕޯޓުގައި ބުނެފައި ވެ އެވެ.\n"އެކަމަކު މި މަޝްރޫއަކީ ގިނަ ރައްޔިތުންގެ ބޭނުމަކަށް ވެފައި، މީގެ ކުރިން ވެސް އެތައް ފަހަރަކު މަސައްކަތްކޮށް، އެކަމަކު ނާކާމިޔާބުވެފައިވާ ކަމަކަށްވާތީ މި ފަހަރު މި މަޝްރޫއު ކުރިއަށް ގެންދާނެ ކަމަށް ބެލެވެ އެވެ." ރިޕޯޓު ހުލާސާކޮށްލަމުން އީޕީއޭން ބުނެފައި ވެ އެވެ.\nމި ރިޕޯޓު އާއްމުކޮށް، އާއްމުންގެ ހިޔާލަށް މިހާރު ވަނީ ހުޅުވާލާފަ އެވެ. އެކަމަކު މަޝްރޫއު ފެށޭނީ އާއްމުންގެ ހިޔާލަށް ފަހު 30 ދުވަސް ފަހުން ކަމަށް ވިޔަސް، މަޝްރޫއު ކުރިއަށް ގެންދާ އެމްޓީސީސީން ވަނީ އެތަނުން އަލަށް ގެންނަ ޑްރެޖަރު (މަހާ ޖައްރާފު) އިން އެންމެ ފުރަތަމަ ހިއްކާނީ ކުޅުދުއްފުށީ އެއާޕޯޓު ސަރަހައްދު ކަމަށް ބުނެފަ އެވެ.\nތިމާވެށި ފެންބޮޑުވުން ހދ. ކުޅުދުއްފުށި އީޕީއޭ ގުދުރަތީ ހާދިސާ ކުޅުދުއްފުށި އެއާޕޯޓް\n54 ކޮމެންޓް, 68 ރިއެކްޝަންސް\nމީ މަގޭ ޙިޔާލު\nކުޅުދުއްފުށީ ކުޅި ނުހިއްކާއެރަށުގެ އެހެންތަނެއްގަ ބިންހިއްކާގެން އެއަރޕޯޓް އެޅުން ބުއްދިވެރި.. ކުޅި ސަރަހައްދުގަ ގެސްޓް ހައުސްތައް އެޅުމުން ރަށުގެ ރައްޔިތުންގެ ފުދުންތެރިކަންވެސް އިތުރުވާނެ.. އިތުރު ވަޒީފާތައްވެސް އުފެދޭނެ.. ސަރުކާރަށް ލިބޭ އާމްދަނީވެސް އިތުރުވާނެ.. މިއީ އަހަރެންގެ ޙިޔާލު..\nކުޅުދޫފުށީ ރައީތުންގެ އާމު ވޯޓަކުން ތިކަން ނިންމުން އެންމެ ރަގަޅީ .. ރައީތުން ނިންމާ ގޮތަކައް ކަންކުރީމަ އެއޮތީ ރައީތުންގެ ނިންމުން ތަންފީޒް ވެފައި.\nކުޅުދުއްފުށީ ކުޅި ނައްތާލުމަކީ ޔާމީނު ހިންގާނެ އެންމެ ބޮޑު އިގްތިސާދީ ޖަރީމާ. އެެއީ ރާއްޖޭގައި އޮތް ހަމައެކަނި ހުދު މުށީގެ ކުޅި. ޖަރީމާ ހިންގުން ހުއްޓާލާ. އެެއަރޕޯޓް ބޭނުންމީހުން ހަނިމާދޫ އެއަރޕޯޓް ރަންވޭ މަތީ ތަންމަތި އަޅައިގެން އޮވޭ! ހޭބަލި ވެދާނެ.\nބަލަ ރަށުގައި ތިބެގެން އާމްދަނީ ލިބޭނެގޮތްވެ ، އަސާސީ ހިދުމަތްތައް ރަށުގައި ގާއިމު ކުރެވުނީމަކާ ދެއިރު ދެދަޅަޔަށް މާލެ ދާކަށެއް ނުޖެހޭނެއެވެ. ކޮންމެހެން އިރުއިރުކޮޅާ މާލެއަށްގޮސް މުޅި އާއިލާއަށް ލިބޭ އާމްދަނީ މާލެއަށް ހަރަދުކުރަން ޖެހޭތަ ؟ ރަށް ހަލާކު ކޮށްނުލައްވާ . ރަށަށް ލިބިފައިވާ ޤުދުރަތީ މުއްސަނދިކަމުގެ ބޭނުން ކޮށްގެން ރަށުގައި ތިބެގެން އާމްދަނީ ލިބޭނެ ގޮތަކަށް މަސައްކަތް ކުރައްވާށެވެ. ނޫނީ މުސްތަޤްބަލުގައި ވަރަށް ނިކަމެތިވެދާނެއެވެ. ކަރުނަ އަޅާ ރޯންޖެހިދާނެއެވެ. މުޅިގައުމަށް އެއަރ ޓެކްސީގެ ހިދުމަށް މިއަންނަނީ ފުޅާވެގެންނެވެ.\nނޫސްވެރިން އެބަޖެހޭ ތަރައްގީ ދަސްކުރަން.. ރާއްޖެތެރެއޭ ކިޔާފައި އަބަދު ގޮޑުދޮށައް ބޮޑުކަމުގޮސް ގޮހެއް ނުތިބޭނެ.. ހަމައެގޮތަށް ދަތުރުފަތުރާނުލާ ތަރައްގީ އަކީ މުސްތަހިއްލު ކަމެއް،،\nކޮންމެ ގެއެއްގައި އެއާޕޯޓުހަދަންވީނޫންހެއްޔެވެ؟\nއިލްމަކާ ނުލާ ކުރާ އަމަލްތަކުގެ މިސާލަކީ ތަނބެއް ނެތް ގެއެއްގެ މިސާލު. ތަނބުގެ ބޭނުމަކީ ގެ ކޮޅަށްޖަހަން. ތަނބު ނެތީޢްޔާ ގޭ ފުރޮޅާލާނެ އަދި ގެ އަކު ނޫޅެވޭނެ. އިލްމް ނެތި ކުރާ އަމަލްތައް ވިއްސިވިހާލި ވެގެން ދާނެ. އިލްމް ލިބިގެން އަމަލް ކުރަން ފެށީމަ ހިދާޔަަތް ލިބޭނެ\nތިއަށްވުރެ ތިލަކޮށްލަބަލަ. ޖާހިލުންނަކަށް ނުވިސްނޭނެ ތިޔަހާ ފުންވެގެންނެއް.\nފެންބޮދުވީމަ ފެންހިއްކަން ދައުލަތައް އަހަރެމެން ޓެކްސްދައްކަފާނަން އާބާދީގެ މާލެފިޔަވާ އެންމެބޮޑުޓެކްސްދައްކަނީ ބޮޑުތިލަދުންމަތިން3ވަނައައްޑޫ މީހަގީގަތަކީ\nމާލެއިން މިހާރު އެންމެ ގިނަ ޓެކްސް ލިބެނީ. އެކަމަކު މާލެ މިހިސާބަށް އައީ ބޮޑު ތިލަދުންމައްޗާ އައްޑުއާ އެހެން އަތޮޅުތައް 'ފެލައިގެން' ކަމަށްވެސް ގިނަ ބަޔަކު ބުނެއުޅޭ. އެހެންވީމަ މާލެއިން ލިބޭ ޓެކްސް ފައިސާވެސް ވީ އަތޮޅުތަކަށް ހަމައަށް ބަހަން.\nތިޔަކުޅިޔަކީ އެއްވެސް އިރެއްގައި ބަޔަކު ހިމާޔަތްކޮށްފައިވާ ތަނެއްނޫން. އެތަނަކީ އެސަރަހައްދުގެ ކުނިގޮނޑު. އެތަނަށް ޒިޔާރަތްކުރާ ދޫނިތައް ހިފުމަކީ އާންމުކަމެއް އަދި ދަރުކޮށާމީހުން ދަރުކޮށާ. މިހާރުވެސް އެތަނުގެ އެއްބައި އެވަނީ ހިއްކާލާފައި. ދިޔަވަރު ބޮޑުވާއިރު ލޮނުވައްދާ ސަރަހައްދުގައި ދުވާނީ ކުޅިފާވަސް. ހުޅަގުއުތުރުން ވައިޖެހޭއިރު ޖަލާލުއްދީން ސްކޫލަށް ތިޔަތަނުގެ ވަހުގެ އުނދަގޫފޯރާ. އެއީ އަޅުގަނޑުމެން ކިޔަވަންއުޅުނު ދުވަސްވަރު ވާކަމެއް.\nހިތާމަކުރަން އަގުހުރި ގުދުރަތީ ތަރިކައެއް ވުޖޫދުން ގެއްލުވާލާތީ


އެޓޯލް ޗެލެންޖުން ވިދާލި ޒުވާން ކުޅުންތެރިން\n22 ޑިސެމްބަރ 2016\nނިމިދިޔަ އެޓޯލް ފުޓްބޯލް ޗެލެންޖުގައި ގޮއިދޫ އާއި ފެހެންދޫ ބައްދަލުކުރި މެޗްގެ ތެރެއިން | އީޓީ ފޮޓޯ:ރާއިފް ޔޫސުފް\nބ. އެޓޯލް ފުޓްބޯޅަ ޗެލެންޖަކީ އަތޮޅު ފުޓްބޯޅައިގައި ކުޅުންތެރިންގެ ހުނަރު ދައްކާލުމަށް ލިބޭ ރަނުގެ ފުރުސަތެކެވެ. މީގެ5އަހަރު ކުރިން ފެށި މި މުބާރާތުން ފާހަގަކޮށްލެވޭ ގިނަ ކުޅުންތެރިންތަކެއް ވަނީ އުފެދިފަ އެވެ. ހާއްސަކޮށް މިމުބާރާތަކީ ޒުވާން ކުޅުންތެރިންގެ ހުނަރު ފެންނަންމުންދާ މުބާރާތެއްކަން ފާހަގަކުރެވެ އެވެ. އަތޮޅުގެ ރަށްރަށުގައި ތިބޭ ޒުވާން ކުދިންގެ ހުނަރު މި އަހަރުގެ މުބާރާތުންވެސް ވަނީ ފެނިފަ އެވެ. އެ ކުޅުންތެރިންގެ އުމުރާ އަޅާބަލާއިރު މިފަދަ މުބާރާތެއްގައި އެ ކުދިންގެ ހުނަރު މާބޮޑަށްވެސް ރަގަޅެވެ. މިއީ މިފަހަރުގެ މުބާރާތުގައި ފާހަގަ ކޮށްލެވުނު ޒުވާން ބައެއް ކުޅުންތެރިންގެ ވާހަކަ އެވެ.\nމުޙައްމަދު ރީހާން (20އ) – ފެހެންދޫ\nމިިދިޔަ އެޓޯލް ފުޓްބޯޅަ ޗެލެންޖުގައި އޭދަފުއްޓާއި ފެހެންދޫ ބައްދަލުކުރި މެޗެއްގައި ރީހާން ބޯޅަ ކުރިޔަށް ފޮނުވާލަނީ | އީޓީީ ފޮޓޯ:ރާއިފް ޔޫސުފް\nއޭދަފުށީގައި ތަޢުލީމު ހާސިލް ކުރިއިރުވެސް ރީހާން އަކީ ފުޓްބޯޅައަށް ނުހަނު ޝައުގުވެރިކަން ހުރި ކުއްޖެކެވެ. ތަޢުލީމު ހާސިލް ކުރުމަށް އޭދަފުށީގައި ރީހާން ހޭދަކުރި6އަހަރަކީ މިހާރު އޭނާ ދައްކާ މޮޅު ކުޅުމުގައި ބޮޑު ދައުރެއް އަދާކުރި ދުވަސްވަރެކެވެ. ސްކޫލުން އިންތިޒާމު ކުރާ އިންޓަރ ހައުސް ފުޓްބޯޅަ މުބާރާތްތަކުގައި އޭނާއަކީ ގަވައިދުން ފެނުނު ކުޅުންތެރިއެކެވެ. އެ މުބާރާތްތަކުގައި ރީހާންއަށް ލިބުނު ތަޖުރިބާއާއިއެކު އޭނާ މިހާރުދަނީ ފެހެންދޫ ޓީމުގައިވެސް މުހިއްމު ކުޅުންތެރިއެއްކަން ސާބިތުކޮށްދެމުންނެވެ. މިދިޔަ ދެއަހަރުވެސް ރީހާން ފާހަގަކުރެވުނީ ފެހެންދޫ ޓީމުގައި މޮޅު ކުޅުމެއް ދެއްކި ކުޅުންތެރިއެއްގެ ގޮތުގަ އެވެ. އާއްމުކޮށް އެޓޭކިންގ މިޑްފީލްޑަށް ކުޅުނަސް ރީހާން އަކީ ޓީމު ބޭނުންވާ ކޮންމެ ވަގުތެއްގައި ތަފާތު މަގާމްތަކަށް ކުޅެވޭ ފެންވަރުގެ ކުޅުންތެރިކެވެ.\nއުމުރުން 18 އަހަރުން ފެށިގެން އެޓޯލް ޗެލެންޖުގައި ވަރުބަލިކަމެއް ނެތި ރީހާން ދަނީ އޭނާގެ ހުނަރު ދައްކަމުންނެވެ. ރީހާންގެ ކުޅުމަށް ގިނަ ބަޔަކު ތަޢުރީފު ކުރާއިރު އަތޮޅުގެ ބޮޑެތި ރަށްރަށުންވެސް ރީހާންއަށް މިހާރުވެސް ކަޅިއަޅައެވެ. މިވަގުތު ފެހެންދޫ ކައުންސިލްގައި މަސައްކަތް ކުރިޔަސް ރަގަޅު ފުރުސަތެއް ލިބިއްޖެނަމަ ރީހާން ގަލޮޅު ދަނޑުން ފެނުމަކީ ދުރުކަމެއް ނޫނެވެ. ފުޓްބޯޅައިގައި ކުރިއަށް ދިއުމަށް އުއްމީދާއިއެކު މިދިޔަ އަހަރު އެއްވަނަ ޑިވިޝަން ޓީމަކާއިއެކު ޕްރެކްޓިސްގައި ބައިވެރިވިނަމަވެސް އަމިއްލަ ބައެއް ސަބަބުތަކާހުރެ އަނބުރާ ރަށް ދާންޖެހުމަކީ ފުޓްބޯޅައިގައި ރީހާންއަށް ލިބުނު މާޔޫސްކަމެކެވެ. ނަމަވެސް ރީހާން ބުނާގޮތުގައި މިހާރުވެސް ރަގަޅު ފުރުސަތެއް ލިބިއްޖެނަމަ ބޭނުންހިފަން ހުރީ ތައްޔާރަށެވެ.\nޙުސައިން ޝާމް (20އ) – ގޮއިދޫ\nމިއީ ގޮއިދޫގެ ފުޓްބޯޅަ އާއިލާއަކަށް އުފަން ހުނަރުވެރި ކުޅުންތެރިއެކެވެ. ޝާމްގެ ޢާއިލާގެ ގިނަ މެމްބަރުންނަކީ ގޮއިދޫ ޓީމުގެ ކުޅުންތެރިންނެވެ. ނަމަވެސް މިފަހަރު ވިދާލީ ޝާމް އެވެ. މިއީ ގޮއިދޫ ޓީމާއި އެކު ޝާމް އެޓޯލް ޗެލެންޖުގައި ބައިވެރިވި ތިންވަނަ ފަހަރެވެ. ވަރުގަދަ ސްކޮޑެއް އޮތުމުން މިފަހަރު ޓީމުގެ ފުރަތަމަ 11 އިން ފުރުސަތު ނުލިބުމުން ޝާމްގެ މައްސަލައެއް ނެތެވެ. ޝާމް އަކީ މިފަހަރު މުބާރާތުގައި ބެންޗުން އަރައި އެންމެ މޮޅު ކުޅުމެއް ދެއްކި އެއް ކުޅުންތެރިޔާއެވެ. ފުރަތަމަ މެޗުގައި ލިބުނު ކުޑަ ވަގުތުކޮޅުގައި އޭނާ ވަނީ ކުޑަރިކިލު ކޮޅަށް ގޯލް ޖަހާފައެވެ. ދެވަނަ މެޗުގައި ގޯލް ޖަހަން މަޖިއްޓޭއަށް އެހީތެރިވިއެވެ. މިފަހަރުގެ މުބާރާތުގައި ޓީމުން ޝާމްއަށް ދިން އިތުބާރަކީ އޭނާގެ ފެންވަރު ސާބިތުކޮށްދެވުނު އެންމެ މުހިއްމު ސަބަބުކަމަށް އޭނާ ޤަބޫލުކުރެ އެވެ.\nއަބަދުވެސް ފުޓްބޯޅައަށް ލޯބި ކުރާ ޝާމް މިހާރު މަސައްކަތް ކުރަނީ އަމިއްލަ ފުށި ރިސޯޓުގައެވެ. ރިސޯޓު ވަޒީފާގައި އުޅުނަސް ފުޓްބޯޅަ ކުޅުމުގައި ޝާމް ހުރީ ދެވުނު އެންމެ އުހަކަށް ދާށެވެ. ސްކޫލް ދައުރުންވެސް ވިދާލި ޝާމް އަކީ އަންނަ އަހަރު ގޮއިދޫ ޓީމުގެ ފުރަތަމަ އެގާރައިން ޖާގަ ހޯދާނެ ކުޅުންތެރިއެއްކަމަށް އެ ޓީމުން ބުނެއެވެ. އޭނާގެ ދުވެލި ބާރު ކުޅުމާއި، ކޮށްޓުމާއި ނެއްޓުމުގެ ހުނަރުގެ ސަބަބުން ޝާމްއަކީ މިހާރުވެސް އެޓީމުގެ މުހިއްމު ކުޅުންތެރިއެކެވެ. އެޓޯލް ޗެލެންޖުގެ އިތުރުން އެހެން ހަރުފަތަކަށް ދާންޖެހުނަސް ޝާމް ހުރީ ތައްޔާރަށެވެ.\nއިބްރާހީމް ޒަޔާން (18އ) – ފެހެންދޫ\nމިދިޔަ އެޓޯލް ފުޓްބޯޅަ ޗެލެންޖުގައި ރީހާން ގޯލް ކުރިމަތިން ބޯޅަ ކުރިޔަށް ފޮނުވާލަނީ | އީޓީ ފޮޓޯ:ރާއިފް ޔޫސުފް\nއޭދަފުށީގައި ތަޢުލީމު ހާސިލް ކުރިއިރު ފުޓްބޯޅައިގައި އެންމެ ފުރަތަމަ ޒަޔާންއަށް ލިބުނު ތަޖުރިބާއަކީ އިންޓަހައުސް ފުޓްބޯޅަ މުބާރާތެވެ. އެއަށްފަހު ޒަޔާންގެ ހުނަރުވެރިކަން ލޯމަތިން ކައްސާލާފައިވަނިކޮށް ފެހެންދޫ ޓީމުގެ ގޯލްގައި މިއަހަރު ދެއްކި މޮޅު ކުޅުމާއިއެކު ޒަޔާންގެ ވާހަކަ ދައްކަން މަޖުބޫރުވި އެވެ. އެޓޯލް ޗެލެންޖުގައި ޒަޔާންގެ ފުރަތަމަ ބައިވެރިވުމަކީ 2013 ވަނަ އަހަރެވެ. އެފަހަރު ފެހެންދޫ ޓީމުގެ ބަދަލު ކީޕަރެއްގެ ގޮތުގައި އޭނާ ހުރިއިރު އޭރު އުމުރުން އެންމެ 15 އަހަރެވެ. އޭގެ ތިން އަހަރު ފަހުން މިފަހަރު ޒަޔާން ފެނުނީ މުބާރާތުގައި އެންމެ ތަފާތުދެއްކި ކުޅުންތެރިޔާގެ ގޮތުގަ އެވެ.\nއުމުރުން 18 އަހަރުގައި އޭނާ ވަނީ އެޓޯލް ޗެލެންޖުގައި ފެހެންދޫ ފައިނަލަށް ގެންގޮސް ދިނުމުގައި މޮޅު ކުޅުމެއް ދައްކާފަ އެވެ. ސެމީ ފައިނަލުގައި އޭދަފުށީ ޓީމުގައި ތިބި ގައުމީ ފެންވަރުގެ ކުޅުންތެރިން ޖެހި ބޯޅަތައް ހުއްޓުވުމުގައި އެދުވަހު ޒަޔާން ދެއްކި ކުޅުމަށް ތައުރީފު އޮހުނެވެ. އެ މެޗުގެ މޮޅު ކުޅުންތެރިޔާގެ އިތުރުން މުބާރާތުގެ އެންމެ މޮޅު ގޯލް ކީޕަރުގެ މަޤާމް ހޯދުމުން އޭނާގެ ހުނަރުވެރިކަމާމެދު ސުވާލު އުފައްދާނެ ޖާގައެއް ނެތެވެ. ޒަޔާންގެ މޮޅު ކުޅުމަކީ ފެހެންދޫގެ ފުޓްބޯޅައަށްވެސް ލިބުނު އާ އުއްމީދެކެވެ. މި މުބާރާތުން ޒަޔާންއަށް ލިބުނު ހިތްވަރާއެކު އޭނާގެ މިހާރުގެ ޓާގެޓަކީ ރާއްޖޭގައި ފާހަގަކޮށްލެވޭފަދަ މޮޅު ކީޕަރަކަށް ވުމެވެ. މިވަގުތު އަމިއްލަ މަސައްކަތުގައި ރަށުގައި އުޅުނަސް އެންމެ އަވަހަށް ޒަޔާން ދެން ފެންނާނެ ކަމަށް ބެލެވެނީ އެއްވަނަ ޑިވިޝަންގެ ޔޫތް ޓީމަކުންކަމަށް މަޢުލޫމާތުލިބެ އެވެ.\nނިޝާމް މުޙައްމަދު ރަޝީދު (17އ) – އޭދަފުށި\nމިދިޔަ އެޓޯލް ފުޓްބޯޅަ ޗެލެންޖުގައި އޭދަފުއްޓާއި ފެހެންދޫ ބައްދަލުކުރި މެޗެއްގައި ނިޝާމް (ޕޮގްބާ) ދަނޑުމަތީގައި | އީޓީ ފޮޓޯ:ރާއިފް ޔޫސުފް\nދަނޑުމަތީގައި ނިޝާމްގެ ނަމަކީ ޕޮގްބާ އެވެ. ޕޮގްބާގެ ކުޅުމަށް ގަޔާވާ ނިޝާމް އަކީ ފުޓްބޯޅަ ކުޅުންތެރިން އެންމެ ގިނައިން އުފައްދާ ރަށުގެ އުއްމީދީ ކުޅުންތެރިއެކެވެ. މެދުތެރެއިން ހަމަޖެހިގެން ކުޅޭ ނިޝާމް މިއަހަރު ފެނުނީ ތަޖުރިބާކާރު ކުޅުންތެރިންނާއި އެކު އޭދަފުށީ ޓީމުގެ މެދުތެރެ ބެލެހެއްޓިތަނެވެ. ސްކޮޑުގައި އެއްފެންވަރެއްގެ ގިނަ ކުޅުންތެރިންތަކެއް ތިބި ނަމަވެސް ނިޝާމްއަށް އޭދަފުށީ ޓީމުގެ ފުރަތަމަ 11 އިން ފުރުސަތު ލިބުނީ ހަގީގަތުގައިވެސް އެ ހުނަރު އޭނާގެ ކިބައިގައި ހުރުމުންނެވެ. އޭނާ ވަނީ އޭދަފުށީގައި އޮތް ބޮޑު އީދު ފުޓްބޯޅަ މުބާރާތް އެމް.އޭ ޔުނައިޓެޑުން ކާމިޔާބު ކުރިއިރުވެސް މޮޅު ކުޅުމެއް ދައްކާފަ އެވެ. އެ މުބާރާތުގައި ނިޝާމްގެ ފަރާތުން ފެނުނު ކުޅުމުގެ ސަބަބުން ކޯޗުން ނިޝާމްއަށް ކުރާ އިތުބާރު ބޮޑުވި އެވެ.\nމިއީ އެޓޯލް ޗެލެންޖުގައި ނިޝާމްގެ ދެވަނަ ފެނިލުމެވެ. މިދިޔަ އަހަރު މި މުބާރާތަށް އޭދަފުށިން ނެރުނު ޒުވާން ޓީމުގައިވެސް އޭނާއަކީ މުހިއްމު ކުޅުންތެރިއެކެވެ. 2014 ވަނަ އަހަރު ކިޔެވުން ނިންމުމަށްފަހު މިހާރު ގިނަ ވަގުތު ނިޝާމް ހުސްކުރަނީ ފުޓްބޯޅަ ކުޅުމަށެވެ. ރާއްޖޭގެ ޗެމްޕިއަންކަން ހޯދި އޭދަފުށީ ޓީމުގެ ސްކޮޑުގައިވެސް ޒުވާން ނިޝާމް ވަނީ ހިމެނިފަ އެވެ. އެންމެ ކުޑައިރުންސުރެ ފުޓްބޯޅަ ކުޅެންފެށި ނިޝާމް ވަނީ އިންޓަރހައުސް ފުޓްބޯޅަ މުބާރާތުގެ ޖޫނިއަރ އަދި ސީނިއަރ އުމުރުފުރާގައިވެސް ކުޅެފަ އެވެ. އެއްވަނަ ޑިވިޝަންގެ ޔޫތް ޓީމުތަކަށް ކުޅުމުގެ ފުރުސަތު މިހާރުވެސް ނިޝާމްއަށް ލިބިފައިވާއިރު އުމުރުން އެންމެ 17 އަހަރުގައި އޭނާއަކީ އޭދަފުށީގައި ޑިމާންޑު ބޮޑު ކުޅުންތެރިއެކެވެ.\nގޮއިދޫން ހަތަރު ވަނަ ފަހަރަށް މާރެސް ވޮލީ މުބާރާތް ކާމިޔާބުކޮށްފި\nފޯރިގަދަ މާރެސް ވޮލީ މުބާރާތުގެ ފައިނަލުގެ ފަހު ޖާގަ މާޅޮހަށް\n27 ޖޫން 2022\nމާރެސް ވޮލީ: އެއްވަނައިގައި ގޮއިދޫ ފައިނަލަށް\n26 ޖޫން 2022


Covid bali meehakaa Rooney bahdhlu kuri massala\nކޮވިޑްގެ ބަލި މީހަކާ ރޫނީގެ ބައްދަލުކުރި މައްސަލަ\nޑާބީ ކައުންޓީގެ ފޯވަޑް ވޭން ރޫނީ، ކޮވިޑް އަލާމަތްތައް ހުރި މިހާކަ ބައްދަލު ކުރި މައްސަލައެއް ފެންމަތި ވެއްޖެ އެވެ.\nރޫނީގެ ރައްޓެއްސެއް ކަމަށްވާ ޖޯޝް ބާޑްސްލީ ވަނީ މިދިޔަ ބުރާސްފަތި ދުވަހު، ރޫނީގެ ގެއަށް ގޮސް އޭނާއަށް ގަޑިއެއް ހަވާލު ކޮށްފަ އެވެ. ބާޑްސްލީ ޕޮޒިޓިވްވިކަން ނޭނގި ރޫނީ ވަނީ ވަޓްފޯޑް އާ ދެކޮޅަށް ޗެމްޕިއަންޝިޕްގައި ޑާބީ ކުޅުނު މެޗުގައި ފުލުކޮށް ކުޅެފަ އެވެ.\nއިނގިރޭސި ސަރުކާރުގެ ކޮވިޑް ޕްރޮޓޮކޯލްގައި ބުނެފައި ވަނީ، ކޮވިޑަށް ޕޮޒިޓިވް ވެފައިވާ މީހަކާ ކޮންޓެކްކްޓް ވެފައިވާ މީހަކު 14 ދުވަސް ވަންދެން ކަރަންޓީން ވާން ޖެހޭނެ ކަމަށެވެ.\nރޫނީގެ މެނޭޖުމެންޓް ޓީމުން ބުނީ، ބާޑްސްލީ ރޫނީގެ ގެއަށް ޒިޔާރްތް ކުރިއިރު އޭނާގެ ކިބައިގައި އަލާމަތްތައް ހުރިކަން ރޫނީއަށް ނޭނގޭ ކަމަށެވެ. އެކަން އެނގުނީ މިދިޔަ ހޮނިހިރު ދުވަހު މީޑިއާ އިންން ކަމަށެވެ.\n"ޖޯޝްގެ ކިބައިގައި އެފަދަ އެއްވެސް އަލާމަތެއް ނުވަތަ ކޮވިޑް ޖެހުނު އެއްވެސް މިހަކާ ޖޯޝް އާ ކޮންޓެކްޓް ވެފައިވާކަން އެނގުނު ނަމަވެސް ރޫނީ ޖޯސް އާ ބައްދަލު ނުކުރާނެ." ރޫނީގެ މެނޭޖުމެންޓް ޓީމުން ނެރުނު ބަޔާނުގައި ބުނެފައި ވެއެވެ.\nބަޔާނުގައި ބުނެފައި ވަނީ ރޫނީ ކޮވިޑްގެ ޓެސްޓް މިހާރު ހައްދާފައިވާ ކަމަށެވެ.\nކޮވިޑް: ބާސާއާ ދެކޮޅަށް ސުއަރޭޒަށް ނުކުޅެވޭނެ\nރިސްކު ކުޑަކުރަން އިޓަލީގެ ޓީމަށް 41 ކުޅުންތެރިން\nމެޗު ފަސްކުރަން ގްރަނާޑާ އެދިއްޖެ


SunOnline: America ge schooleggai badin hamalaadhee 19 kudakudhin maraalaifi\nއެމެރިކާގެ ސްކޫލެއްގައި ބަޑިން ހަމަލާދީ 19 ކުޑަކުދިން މަރާލައިފި\nމުހައްމަދު ޖަވާދު ޔޫސުފު 25 May 2022, 10:46\nހަމަލާދިން ޓެކްސަސްގެ އެލެމެންޓްރީ ސްކޫލް\nޓެކްސަސް (25 މޭ 2022): އެމެރިކާގެ ޓެކްސަސްގެ އެލެމެންޓްރީ ސްކޫލެއްގެ ކުދިންނާ ދެކޮޅަށް މީހަކު ބަޑިން ހަމަލާދީ 19 ކުޑަކުދިންނާއި ދެމީހުން މަރާލައި އެތައް ބަޔަކު ޒަަޚަމްކޮށްލައިިފިއެވެ.\nޓެކްސަސްގެ ގަވަރުނަރު ގްރެގް އަބޫޓް ވިދާޅުވިގޮތުގައި ކުދިންނަށް އަމާޒުކޮށް ބަޑިން ހަމަލާދިނީ ބަޑިއެއް ހިފައިގެން އެސްކޫލަށް ވަން އުމުރުން 18 އަހަރުގެ ޒުވާނެކެވެ. އެޒުވާނާ ދިން ބަޑީގެ ހަމަލާތަކުގައި 21 މީހުން މަރުވެފައިވާއިރު މީގެތެރޭގައި ހިމެނެނީ 19 ކުޑަކުދިންނާއި ބޮޑު ދެމީހުންނެވެ. ބޮޑު ދެމީހުންގެ ތެރެއިން އެކަކީ އެސްކޫލްގެ މުދައްރިސެކެވެ. ފުލުހުން ވަނީ ބަޑިން ހަމަލާދިން ޒުވާނާގެ ގަޔަށް ބަޑިޖަހައި މަރާލާފައެވެ.\nމަރުވި ހުރިހާ ކުޑަކުދިންނަކީވެސް އެސްކޫލްގެ ދަރިވަރުންނެވެ. އެމެރިކާގެ ރިޔާސީ ގަނޑުވަރު ވައިޓް ހައުސްއިން ވަނީ މިއީ ގަތުލުއާންމެއް ކަމަށް ސިފަކޮށް އެމެރިކާގައި ހިނގަމުންދާ މިފަދަ ހަމަލާތަކާމެދު ކަންބޮޑުވުން ފާޅުކޮށް ބަޔާނެއް ނެރެފައެވެ.\nމީގެ އިތުރުން އެމެރިކާގެ ރައީސް ޖޯ ބައިޑެން ވަނީ މިއީ ގައުމަށް ކުރިމަތިވި ބޮޑު ހިތާމައެއްކަމަށް ސިފަކުރައްވައި ހިތާމަ ފާޅުކުރުމުގެ ގޮތުން އެމެރިކާގެ ސަރުކާރުގެ އިދާރާތަކާއި ބޭރު ގައުމުތަކުގައިވާ އެންބަސީތަކާ އަދި އެމެރިކާގެ އަސްކަރީ މަރުކަޒުތަކާއި ބޭސްތަކާ އަދި އަސްކަރީ އުޅަނދުތަކުގައިވާ އެމެރިކާގެ ދިދަތައް ބައިދަނޑިއަށް ތިރި ކުރުމަށް އަމުރު ކުރައްވާފައެވެ. ބައިޑެން ވަނީ މިއީ ބޮޑުވެގެންވާ ގަތުލުއާންމެއްކަމަށް ސިފަކުރައްވާފައެވެ.\nޓެކްސަސްގެ ސްކޫލަށް ދިން ހަމަލާގެ ތެރެއިން\nމި ހާދިސާއާ ބެހޭގޮތުން ދެއްވި ބަޔާނުގައި ބައިޑެން ވަނީ އެމެރިކާގައި މިބާވަތުގެ އަމަލުތައް ހިނގާވަރަށް ދުނިޔޭގެ އެއްވެސް ގައުމެއްގައި މިގޮތަށް މީހުން މެރުމުގެ އަމަލުތައް ނުހިނގާކަމަށް ވިދާޅުވެ މިއީ އެމެރިކާ ލަދުގަންނަންޖެހޭ ކަމެއްކަމަށް ވިދާޅުވެ ވަރަށް އަސަރުގައި ވާހަކަ ދައްކަވާފައެވެ. ބަޑި ބޭނުންކޮށްގެން ސްކޫލްތަކާއި އާންމު ތަންތަނަށްވަދެ މީހުން މެރުން އެމެރިކާގައި ވަރަށް ގިނަކަން ވަރަށް އަސަރާއެކު ބައިޑެން ފާހަގަ ކުރެއްވިއެވެ.\n"ކުޑަކުއްޖެއްގެ ގަޔަށް ބަޑިޖަހައި މަރާލުމަކީ މީހަކަށް އަނިޔާ ދިނުމަށްޓަކައި އެމީހެއްގެ ހަށިގަނޑުން ބައެއް ކަނޑައިގެން ނެގުމުން ލިބޭފަދަ ވޭން ލިބޭކަމެއް،" ބައިޑެން ސިފަކުރެއްވިއެވެ.\nއެމެރިކާގައި ސްކޫލްތަކާއި އާންމު ތަންތަނަށްވަދެ މީހުން ބަޑިހިފައިގެން ވަދެ އާންމުން މެރުމަށް ހިންގާ ޖަރީމާތައް އާންމުވަމުންދާއިރު ހަތިޔާރު ގެންގުޅޭ ލޮބީތަކާ ދެކޮޅަށް މަސައްކަތް ކުރުމަށް ބައިޑެން ގޮވާލެއްވިއެވެ. އެމެރިކާގައި ބަޑިހިފައިގެން އުޅޭ މީހުން އާންމު ތަންތަނަށް ވަދެ ބަޑިޖަހައި މީހުންމެރުމުގެ ޖަރީމާއެއް ނުހިނގާ ހަފްތާއެއް މިހާރަކަށް އައިސް ވަރަށް މަދެވެ.\nމިފަދަ ގިނަ ހާދިސާތައް ބައިނަލްއަގްވާމީ މީޑީއާގެ ސަމާލުކަމަށް ނާންނަ ނަމަވެސް އެމެރިކާގެ ލޯކަލް މީޑީއާތަކުގައި މިޚަބަރުތައް ވަރަށް ގިނައެވެ. އެމެރިކާގައި އާންމުންނަށް ހަތިޔާރު ވިއްކުމުގެ ހުއްދަ އޮވެއެވެ. އަދި ލައިސަންސެއް ހޯދައިގެން ކޮންމެ މީހަކަށްވެސް ހަތިޔާރު ގެންގުޅެވެއެވެ.\nހަތިޔާރު ގެންގުޅުން ކޮންޓްރޯލް ކުރުމަށް އެމެރިކާގެ ކުރީގެ ރައީސް ބަރަކް އޮބާމާގެ ވެރިކަމުގައި އޭނާ ވަރަށް ބޮޑަށް މަސައްކަތް ކުރެއްވިއެވެ. ނަމަވެސް ކޮންގްރެސް އިން ދެކޮޅު ހެދުމުން އެކަންނުވީއެވެ. އެމެރިކާގައި ހަތިޔާރު ގެންގުޅުމަށް ތާއީދުކުރާ ލޮބީ ގުރޫޕުތައް ވަރަށް ގިނައެވެ. އަދި އެގުރޫޕްތަކުގެ ބާރާއި ނުފޫޒު އެމެރިކާގެ މުޖްތަމައުގައި ވަރަށް ބޮޑެވެ. ޚާއްސަކޮށް ކޮންގްރެސްގައި އެމީހުންގެ ނުފޫޒު ވަރަށް ގަދައެވެ.\nޓެކްސަސްގެ އެލެމެންޓްރީ ސްކޫލަށް ބަޑިން ހަމަލާ ދިން ޒުވާނާ\nމިހިނގާ މޭ މަހުގެ ކުރީކޮޅު އެމެރިކާގެ ކެލިފޯނިއާގެ ފައްޅިއަކަށް މީހަކުވަދެ ބަޑިޖަހައި މީހަކު މަރާލައި އެތައް ބަޔަކު ޒަޚަމްކޮށްލާފައިވެއެވެ. އަދި މިދިޔަ އެޕްރީލްމަހު އެމެރިކާގެ ވެރިރަށް ވޮޝިންޓަންގައި އާންމުންނަށް އަމާޒުކޮށް ބަޑިޖެހުމުގެ އަމަލެއް ހިންގާފައިވެއެވެ.\nއަދި އެޕްރީލްމަހުގެ މެދުތެރޭގައި އެމެރިކާގެ ކޮލަންބިޔާ ސަރަހައްދުގެ ޝޮޕިންމޯލަކަށް ބަޑިހިފައިގެން މީހަކު ވަދެ ބަޑިން ހަމަލާދީ އެތައް ބަޔަކު ޒަޚަމްކޮށްލާފައިވެއެވެ. އަދި އެޕްރީލްމަހުގެ ފުރަތަމަ ހަފްތާގައި ނިއުޔޯކުގެ ރޭލްވޭ ސްޓޭޝަނަކަށްވެސް ބަޑިހިފައިގެން ހުރިމީހަކުވަދެ ހަމަލާދީ އެކަކު މަރާލައި 16 މީހުން ޒަޚަމްކޮށްލާފައި ވެއެވެ.


ތުޅާދޫއިން އެމްޑީޕީގެ 11 މެމްބަރަކު ހައްޔަރުކޮށްފި – Maldivian Democratic Party\nތުޅާދޫއިން އެމްޑީޕީގެ 11 މެމްބަރަކު ހައްޔަރުކޮށްފި\nޢަދާލަތު ޕާޓީން ބ. ތުޅާދޫއަށް އެރުމާއި ދެކޮޅަށް މޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ން ކުރި ސުލްހަވެރި މުޒާހަރާއެއް ރޫޅާލާ އެ މުޒާހަރާގައި އުޅުނު އެމްޑީޕީގެ 11 މެމްބަރަކު މިއަދު ފުލުހުން ހައްޔަރުކޮށްފިއެވެ.\nއެމްޑީޕީ ވެބް ސައިޓަށް މަޢުލޫމާތުދިން އެރަށުގެ މީހަކު ބުނީ، ފުލުހުން އެ 11 މީހުން ވެސް ހައްޔަރުކޮށްފައިވަނީ ވަރަ އަނިޔާވެރި ގޮތްގޮތަށް ކަމަށާއި، އަދިވެސް އެ މުޒާހަރާގައި ބައިވެރިވި ބައެއް މީހުން ހޯދުމަށް ފުލުހުން ރަށު ތެރޭގައި ހަރަކާތްތެރި ވަމުން އަންނަ ކަމަށެވެ.\n” ފުލުހުން ބުނަނީ ތިމަންނަމެން އައީ ޢަދާލަތު ބަޔަކާއި އެކީ ނޫނޭ، މި ރަށުގައި މައްސަލައެއް ތަޙުޤީގު ކުރާންށޭ. އަޅުގަނޑަކަށް ނޭގޭ ތަޙުޤީގީ ޓީމަކުން ދިހަ ބާރަ އެސްއޯ ފުލުހުން ހިމަނަން ވީ ސަބަބެއް. ފުލުހުން އައީ ތުޅާދޫ ރައްޔިތުންނަށް އަނިޔާކޮށް ހައްޔަރު ކުރަން.” އޭނާ ބުންޏެވެ.\nމިއަދުގެ މި މުޒާހަރާގައި ހައްޔަރުކުރި ފަރާތްތަކަށް ޤާނޫނީ ވަކީލުން ފޯރުކޮށްދިނުމުގެ މަސައްކަތް އެވަގުތުން ފެށިގެން ކުރަމުން އަންނަކަމަށް ޕާޓީން މަޢުލޫމާތުދެއްވައެވެ.


Noosverikamuge lifetime achievement award Abbas Ibrahim ah | Mihaaru\nނޫސްވެރިކަމުގެ ލައިފްޓައިމް އެޗީވްމަންޓް އެވޯޑު ލިބިވަޑައިގެންނެވި އައްބާސް އިބްރާހީމަށް، އިސްލާމިކް ޔުނިވާސިޓީގެ ޗާންސެލާ މުހަންމަދު ޝަހީމް އަލީ ސައީދު އެވޯޑު ހަވާލުކޮށްދެއްވަނީ -- ފޮޓޯ: ނިޝާން އަލީ/ މިހާރު\nނޫސްވެރިކަމުގެ ލައިފްޓައިމް އެޗީވްމަންޓް އެވޯޑު އައްބާސް އިބްރާހިމަށް\n12 އޮކްޓޯބަރ 2017 - 11:155comments\nމޯލްޑިވްސް މީޑިއާ ކައުންސިލް (އެމްއެމްސީ) އިން ދެމުން އަންނަ ނޫސްވެރިކަމުގެ ލައިފްޓައިމް އެޗީވްމަންޓް އެވޯޑު، މި ދާއިރާ އަށް ބައި ގަރުނު ހިދުމަތް ކޮށްދެއްވާފައިވާ "އާފަތިސް" ނޫހުގެ މަސްއޫލުވެރިޔާ އައްބާސް އިބްރާހިމަށް ރޭ ލިބިވަޑައިގެންފި އެވެ.\nރޭ ދަރުބާރުގޭގައި ބޭއްވި ނޫސްވެރިންގެ އެވޯޑު ދިނުމުގެ ހަފުލާގައި އައްބާހަށް އެވޯޑު ހަވާލުކޮށްދެއްވީ އިސްލާމިކް ޔުނިވާސިޓީގެ ޗާންސެލާ ޑރ. މުހައްމަދު ޝަހީމް އަލީ ސައީދެވެ.\nނިޝާން އިއްޒުއްދީނުގެ އިއްޒަތުގެ ވެރިޔާ އައްބާހަކީ ނޫސްވެރިކަމުގެ ހުރިހާ ދައުރެއް ތަޖުރިބާކުރައްވައި އެ ދާއިރާ އަށް އެކި ސިފައިގައި ހިދުމަތް ކޮށްދެއްވި މަދު ބޭފުޅުންގެ ތެރޭގައި ހިމެނިވަޑައިގަންނަވާ ބޭފުޅެކެވެ. އަދި ބައެއް ނޫސް މަޖައްލާތަކުގެ މަސްއޫލުވެރިކަމާއި އެޑިޓަރުކަން ވެސް އޭނާ ވަނީ ކުރައްވައިފަ އެވެ.\nނޫސްވެރިކަމުގެ ތެރެއަށް އައްބާސް ވެންނެވީ މަޖީދިއްޔާ ސްކޫލުގައި ތައުލީމް ހާސިލްކުރެއްވިއިރު ސަރުކާރުގެ ހަބަރު ނޫހުގެ ކުޑަކުދިންގެ ސަފުހާ ހާ ހިސާބުންނެވެ. އަދި ކިޔަވާ ވިދާޅުވުމަށް ފަހު އޭނާ ވަނީ ނޫސްވެރިކަމާ އަމަލީ ގޮތުން ގުޅިވަޑައިގެންފަ އެވެ.\nނޫސްވެރިކަމުގައި އައްބާސްގެ އެންމެ ފުރަތަމަ ރަސްމީ މަސައްކަތަކީ ސަރުކާރުން އޭރު ނެރުނު ވިޔަފާރި މިއަދު ނޫހަށް ބޭރު ދުނިޔޭގެ ހަބަރު ލިޔުއްވުމެވެ. އަދި މަޖީދިއްޔާގެ މުސްކުޅި ދަރިވަރުންގެ ޖަމިއްޔާއާ އެކު 1960 ވަނަ އަހަރު ސަރުކާރުގެ އެހީތެރިކަމާ އެކު "ފަތިސް" ނަމުގައި ނޫހެއް ނެރުއްވުގައި އުޅުއްވި އެވެ.\nއެ ޖަމިއްޔާ އުވިގެން ދިޔަ ކަމުގައި ވިއަސް އަމިއްލަ ޗާޕު މެޝިނެއް ހޯއްދަވައިގެން އެ ނޫސް ގޭގައި ޗާޕް ކުރައްވައިގެން ނެރުއްވި އެވެ. އޭގެ ފަހުން "އާފަތިސް" ނަމުގައި ވަރަށް ގިނަ އަހަރުތަކަކަށް ދެމިގެން ދިޔަ ވަރުގަދަ، ޒަމާނީ ނޫހެއް އޭނާ ނެރުއްވަން ފެއްޓެވި އެވެ. އެ ނޫހަކީ ވަރަށް ބަޔަކު ނޫސްވެރިކަމުގެ ބިންގާ އެޅި ނޫހެއް ވެސް މެ އެވެ.\nރޭގެ ހަފުލާގައި އައްބާސް ވާހަކަ ދައްކަނީ -- ފޮޓޯ: ނިޝާން އަލީ/ މިހާރު\nނޫސްވެރިކަމަށް އޭނާ ކުރެއްވި މަސައްކަތުގެ އަގުވަޒަންކުރުމުގެ ގޮތުން ސަރުކާރުން ވަނީ 1985 ވަނަ އަހަރު ހިތްވަރު ދިނުމުގެ އިނާމު ދެއްވައިފަ އެވެ. އަދި ހަބަރާއި މައުލޫމާތު ދެތުރުމުގެ ދާއިރާއިން 2004 ވަނަ އަހަރު ވަނީ އާއްމު ހިދުމަތުގެ ޝަރަފުވެރިކަމުގެ އިނާމު ދެއްވައިފަ އެވެ.\nއިތުރު ލިޔުންތައް ނޫސްވެރިކަން މޯލްޑިވްސް މީޑިއާ ކައުންސިލް ނޫސްވެރިން ލައިފްޓައިމް އެޗީވްމަންޓް އެވޯޑު\nބްރޯޑްކޮމް އަށް ބޮޑު ބަޖެޓް، ކައުންސިލްގެ ހާލަތު ދަށް


India kanduge amaan kamah takai yaameen minivan kuran govaalaifi | ThePress\nއިންޑިއާ ކަނޑުގެ އަމާންކަމަށްޓަކައި ޔާމީން މިނިވަން ކުރަން ގޮވާލައިފި\n28 January 2021, 19:28\nކުރީގެ ރައީސް އަބްދުﷲ ޔާމީން އަދި ކުރީގެ ނައިބު ރައީސް މުހައްމަދު ޖަމީލް އަހުމަދު\nއިންޑިއާ ކަނޑުގެ އަމާންކަން ދެމެހެއްޓުމަށްޓަކައި ކުރީގެ ރައީސް އަބްދުﷲ ޔާމީން ޖަލުން ދޫކޮށްލުމަށް އަވައްޓެރި ގައުމުތަކުން ގޮވާލަންޖެހޭ ކަމަށް ކުރީގެ ނައިބު ރައީސް އަދި ރައީސް ޔާމީންގެ ގާނޫނީ ވަކީލުންގެ ޓީމްގައި މަސައްކަތް ކުރައްވާ ޑ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nޖަމީލް މިހެން ވިދާލުވެފައިވާ އިރު އިދިކޮޅު ސިޔާސީ ދެ ޕާޓީ އެކުވެގެން މިހާރު މާލޭގެ އެކި ސަރަހައްދުތަކުގައި ދަނީ ރައީސް ޔާމީން މިނިވަން ކުރުމަށް ގޮވާލައި މުޒަހާރަ ކުރަމުންނެވެ. މި މުޒާހަރާތައް ފެށީ ކްރިމިނަލް ކޯޓުން ރައީސް ޔާމީންގެ މައްޗަށް ކުރި ހުކުމް އިސްތިއުނާފަށް ލީ މައްސަލައިގެ އަޑުއެހުން ނިންމާލައި ކްރިމިނަލް ކޯޓުގެ ހުކުމް ހައިކޯޓުން ދެމެހެއްޓުމާ ގުޅިގެންނެވެ.\nޓުވިޓާގައި ޖަމީލް ވިދާޅުވީ، ރާއްޖޭގެ އަމާންކަން ގެއްލިއްޖެ ނަމަ އެއީ އިންޑިއާ ކަނޑުގެ އަމާންކަން ގެއްލުން ފަދަ ކަހަލަ ކަމެއް ކަމަށެވެ. އެހެންކަމުން ރައީސް ޔަމީން މިނިވަން ކުރުމަށް މަސައްކަތް ކުރުމަކީ މުހިންމު ކަމެއް ކަމަށެވެ. ރައީސް ޔާމީން ޖަލަށް ލުމަށްފަހު ވެސް މި ސަރުކާރުން ދަނީ އިދިކޮޅު ތަމްސީލް ކުރައްވާ ލީޑަރުން ވެސް ޖަލަށް ލަމުންކަން ފާހަގަ ކުރައްވާ ޖަމީލް ވަނީ އަވައްޓެރި އިންޑިއާ އާއި ސްރީލަންކާ އަދި ޕާކިސްތާނުން އިންޑިއާ ކަނޑުގެ އަމާންކަން ދެމެހެއްޓުމަށް ގޮވާލައްވާފައެވެ.\nއެގޮތުން އިންޑިއާގެ ބޮޑު ވަޒީރު ނަރެންދްރަ މޯދީ އާއި ސްރީލަންކާގެ ބޮޑުވަޒީރު ރާޖަ ޕަކްސާ އަދި ޕާކިސްތާނުގެ ބޮޑު ވަޒީރު އިމްރާން ހާން ވެސް ރައީސް ޔަމީން މިނިވަން ކުރުމަށް ރާއްޖޭގެ ސަރުކާރަށް ގޮވާލެއްވުމަށް ޖަމީލް އެދިވަޑައިގެންފައި ވެއެވެ.\nޖަމީލް މިހެން ވިދާޅުވެފައިވާއިރު ޕީއެންސީގެ ރައީސް އަބްދުއްރަހްމާން އަބްދުﷲ (އަދުރޭ) ވަނީ ނޫސްވެރިންގެ ބައްދަލުވުމެއްގައި ރައީސް ޔަމީނަށް މި ސަރުކާރުން އަނިޔާ ދެމުންދަނީ އިންޑިއާ ބޮޑުވަޒީރުގެ އޯޑަރަށް ކަމަށް ވިދާޅުވެފައެވެ. އަދި މި ސަރުކާރުން ދެމުންދާ އަނިޔާއާ ދެކޮޅަށް އިދިކޮޅުން ނުކުންނާނެ ކަމަށާއި އެކަމާ ގުޅިގެން ސިލްސިލާ މުޒާހަރާތަކެއް މާލޭގައި އަދި ރާއްޖޭގެ އެކިކަނކޮޅުތަކުގައި ކުރިއަށް ގެންދާނެ ކަމަށް ވެސް އަދުރޭ ވިދާޅުވެފައި ވެއެވެ.\nހައިކޯޓުން ކުރި ހުކުމަށްފަހު އިދިކޮޅުން ސިލްސިލާކޮށް މާލޭގެ އެކި ސަރަހައްދުގައި މުޒާހަރާ ކޮށްފައި ވާއިރު އިދިކޮޅު އިއްޔެ ކުރި މުޒާހަރާގައި ޕީއެންސީގެ ރައީސް އަބްދުއްރަހްމާން އަދި ޕީއެންސީގެ ނައިބު ރައީސް އިބްރާހިމް ޝުޖާއު ވަނީ ހައްޔަރުކޮށްފައެވެ. މިއަދު ކްރިމިނަލް ކޯޓުން މި ދެބޭފުޅުން ދޫކޮށްލާފައި ވަނީ3ޝަރުތަކާ އެކީގައެވެ. އެއީ ފުރައިގެން ދާންޖެހިއްޖެ ނަމަ ފުލުހުންގެ ލިޔުމެއް ހޯދުމަށާއި ފުލުހުންގެ ތަހުގީގަށް އެ އިދާރާއަށް ހާޒިރުވުމަށް އަންގައިފި ނަމަ ހާޒިރުވުމުގެ އިތުރުން މިހާރު ދިރިއުޅުއްވަމުން ގެންދަވާ އެޑްރެސް އަދި ފޯނު ނަންބަރު ބަދަލުވާ ނަމަ އެކަން ފުލުހުންނަށް އެންގުމަށެވެ. މި ޝަރުތު ތަކުގެ މުއްދަތަކީ 30 ދުވަހެވެ.\nމީގެ އިތުރުން ރޭ އިދިކޮޅުން ކުރިއަށް ގެންދިޔަ މުޒާހަރާގައި ވަނީ ޕީޕީއެމްގެ ނައިބް ރައީސް އަދި ނައިފަރު ދާއިރާގެ މެންބަރު އަހްމަދު ޝިޔާމް ވެސް ވަނީ ހައްޔަރު ކޮށްފައެވެ.\nނަރެންދްރަ މޯދީ އަބްދުﷲ ޔާމީން އިމްރާން ހާން ގޮތަބާޔާ ރާޖަޕަކްސަ ސިޔާސީ ޑރ. ޖަމީލް


Male in Thilafuhtah Gulhaalaa Bridge ge Dhiguminakee 6.7 Kilo Meter – Iru\nމާލެއިން ތިލަފުއްޓަށް ގުޅާލާ ބްރިޖްގެ ދިގުމިނަކީ 6.7 ކިލޯ މީޓަރ\nލަހޫ· 15 ޑިސެންބަރު 2019\nބްރިޖާއި ކޯޒްވޭތައް ހިމެނޭހެން މާލެއިން ތިލަފުއްޓަށް ގުޅާލާ ބްރިޖްގެ ދިގުމިން 6.7 ކިލޯ މީޓަރަށް އަރާނެކަމަށް މިނިސްޓަރ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރ މުހައްމަދު އަސްލަމް ވިދާޅުވެއްޖެއެވެ.\nމިނިސްޓަރ އަސްލަމް މިހެން ވިދާޅުވީ ބްރިޖްގެ ކުރެހުންތަކަށް ޚިޔާލުހޯދުމަށް ކޮންސަލްޓެންސީ މަސައްކަތް ކުރަމުންދާ ބޭރުގެ ކުންފުންޏާއި، ކަމާގުޅޭ ރާއްޖޭގެ މުޢައްސަސާތަކާއެކު މިއަދު ބޭއްވި ބައްދަލުވުމުގައެވެ.\nމިނިސްޓަރ ވިދާޅުވީ ބްރިޖްގެ ކުރެހުންތައް ފައިނަލްވާއިރު ގެންނަން ބޭނުންވާ ބަދަލުތައް ޙިއްސާކުރައްވާނެކަމަށެވެ. މި ބައްދަލުވުމުގައިވަނީ ބްރިޖް ދާނެ މަގާއި، ސްޓްރަކްޗަރއާއި، ހުންނާނެ ލޭނުގެ އަދަދާއި ގުޅޭގޮތުން ޚިޔާލު ހުށައަޅާފައެވެ.\n“ބްރިޖާއި، ބްރިޖް ގުޅޭ މަގުތަކާއިއެކު ބްރިޖްގެ ދިގުމިނަކީ 6.7 ކިލޯ މީޓަރ. ފުޅާމިން ކަނޑައެޅުމުގެ މަސައްކަތް މިކުރަނީ. ޔަގީނުންވެސް މަދުވެގެން ފަޅިއަކު2ލޭން ހުންނާނެ. މަސައްކަތް ކުރަނީ އަންނަ ޖޫންގައި ބްރިޖްގެ މަސައްކަތް ޓެންޑަރ ކުރުމަށް. އެހާއިރަށް ހުންނާނީ ޑީޓެއިލް ޑިޒައިންތައް ނިމިފައި.” މިނިސްޓަރ އަސްލަމް ވިދާޅުވިއެވެ.\nމިނިސްޓަރ ވިދާޅުވީ ގުޅީފަޅު ބްރިޖާއި ގުޅުވާލާނީ ގުޅީފަޅުން ހިއްކާ ބިމުގައި ހަދާ މަގަކުންކަން ނިންމާފައިވާކަމަށެވެ.\nބްރިޖު މަޝްރޫއު އަންނަ އަހަރު ފަށަން ތައްޔާރުވަމުން އަންނައިރު މި މަސައްކަތް 2023 ވަނަ އަހަރުގެ ތެރޭގައި ނިމޭނެ ކަމަށް ސަރުކާރުން ލަފާކުރެ އެވެ.\nމި ބްރިޖަށް އަބޫދާބީ ފަންޑުން، ލޯނުގެ ގޮތުގައި އަންނަ އަހަރުގެ ތެރޭގައި 305.40 މިލިއަން ރުފިޔާ ލިބޭނެ އެވެ. މި މަޝްރޫއުއަށް 488 މިލިއަން ޑޮލަރު ހަރަދުވާނެ ކަމަށް ސަރުކާރުން ބުނެ އެވެ.


ދަނޑިގަޑު އަތަ | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ދަނޑިގަޑު އަތަ\n10 މާރިޗު 2012\nދަނޑިގަޑު އަތަ އަކީ ދިވެހި އަތަ، ދަނޑިގަޑު އަތަ، އަދި އަނޯނާ، ނިސްބަތްވާ އަނޯނާ އާއިލާގެ މެންބަރެކެވެ. ދަނޑިގަޑު އަތަ އަކީ އަނގަޔަށް މީރު ފޮނި މޭވާއެކެވެ. މިއީ ދޮންވުމުން ބޭރުތޮށި މަޑުފެހިކުލައިގައި ނުވަތަ ރީނދޫ ކުލައިގައި ނުވަތަ ރަތްކުލައިގައި ހުންނަ މޭވާއެކެވެ. މިއީ މޭވާއެއްގެ ގޮތުގައި ބޭނުންކުރުމުގެ އިތުރުން ފަނިގިރައިގެންނާއި، ތަފާތު ކާތަކެތީގައި ހިމަނައިގެން ވެސް ބޭނުންކުރެވިދާނެ މޭވާ އެކެވެ. ދަނޑިގަޑު އަތަ އަކީ ވެސް ހަށިގަނޑަށް ބޭނުންތެރި އެތަކެއް މާއްދާތަކަކުން މުއްސަދިވެފައިވާ މޭވާ އެކެވެ.\nދިވެހި ނަން : ދަނޑިގަޑު އަތަ\nއިގިރޭސި ނަން : Sugar Apple\nޢިލްމީ ނަން : Annona Squamosa\nކޮންމެ 100 ގްރާމް ގައި ލޮނުގެ ބާވަތްތައް ކޮންމެ 100 ގްރާމް ގައި އަސާސީ މާއްދާތައް\n7 މިލިގްރާމް ސޯޑިއަމް 75 ކިލޯކެލަރީ ހަކަތަ\n287 މިލިގްރާމް ޕޮޓޭސިއަމް 17.71 ގްރާމް ކާބޯހައިޑްރޭޓް\nކޮންމެ 100 ގްރާމް ގައި މަޢުދަންތައް 1.57 ގްރާމް ޕްރޮޓީން\n10 މިލިގްރާމް ކެލްސިއަމް 0.68 ގްރާމް ފެޓް\n0.069 މައިކްރޯ ގްރާމް ކޮޕަރ3ގްރާމް ފައިބަރު\n0.27 މިލިގްރާމް ދަނގަޑު ކޮންމެ 100 ގްރާމް ގައި ވިޓަމިންތައް\n17 މިލިގްރާމް މެގްނީޒިއަމް 23 މައިކްރޯ ގްރާމް ފޮލިކް އެސިޑް\n0.093 މިލިގްރާމް މެންގަނީޒް 0.644 މިލިގްރާމް ނިއެސިން\n26 މިލިގްރާމް ފޮސްފަރަސް 0.345 މިލިގްރާމް ޕެންތޮނިކްއެސިޑް\n- ސިލެނިއަމް 0.257 މިލިގްރާމް ޕައިރިޑޮކްސިން\n0.16 މިލިގްރާމް ޒިންކް 0.131 މިލިގްރާމް ރައިބޯފްލެވިން\nކޮންމެ 100 ގްރާމް ގައި ފައިޓޯނިއުޓްރިއެންޓްތައް 0.101 މިލިގްރާމް ތިއެމިން\n0 މައިކްރޯ ގްރާމް ކެރޮޓީން އަލްފާ 51 އައިޔޫ ވިޓަމިން އޭ\n2 މައިކްރޯ ގްރާމް ކެރޮޓީން ބީޓާ 12.6 މިލިގްރާމް ވިޓަމިން ސީ\n1 މައިކްރޯ ގްރާމް ކްރިޕްޓޯޒެންތިންބީ 0.27 މިލިގްރާމް ވިޓަމިން އީ\n6 މައިކްރޯ ގްރާމް ލޫޓީންޒިއެޒެންތިން0މައިކްރޯ ގްރާމް ވިޓަމިން ކޭ\n0 މައިކްރޯ ގްރާމް ލައިކޯޕީން\nނޯޓް: ދަނޑިގަޑު އަތަ، ދިވެހި އަތަ، އަނޯނާ ނިސްބަތްވަނީ އެއްއާއިލާ އަކަށެވެ. އެހެންކަމުން މިއިން ކޮންމެ މޭވާއަކުން ކާނާގެ ބައިތައް ފޯރުކޮށްދެނީ ދާދި އެއްވަރަކަށެވެ.\nދަނޑިގަޑު އަތަ އިން ލިބޭ ޞިއްޙީ ފައިދާތައް\n• ނޭވާހިއްލުމުން ރައްކާތެރިކޮށްދިނުން : ނޭވާހިއްލުމުގެ އުދަނގޫވަނަމަ ދަނޑިގަޑު އަތަ ބޭނުންކުރުން ރަގަޅުކަމަކަށް ވެދާނެ އެވެ. އެއީ ދަނޑިގަޑު އަތައިގައި ބާރުގަދަ އެންޓި އޮކްސިޑެންޓެއް ކަމަށްވާ ވިޓަމިން ސީ ހުންނާތީ އެވެ. ވިޓަމިން ސީ އަކީ ނޭވާހިއްލުމުން ރައްކާތެރިވުމުގައި އެހީތެރިވެދޭ މާއްދާ އެކެވެ.\n• ލޭގެ ހަކުރުގެ މިންވަރު ކޮންޓްރޯލްކުރުން : ދެ ދަނޑިގަޑު އަތައިން ދުވާލަކަށް ބޭނުންވާ ފައިބަރުގެ ½ ލިބެއެވެ. ޑައެޓްރީ ފައިބަރަކީ ހަކުރުގެ ހަށިގަނޑަށް ނެގުން މަދުކޮށް، ހަކުރު ބަލީގެ ދެވަނަ ވައްތަރު ކުރިމަތިވުމުގެ ފުރުޞަތު ކުޑަކުރާ މާއްދާ އެކެވެ.\n• ހިތުގެ ދުޅަހެޔޮކަން : ހިތުގެ މަސައްކަތް ރަގަޅުކޮށް ދުޅަހެޔޮކަންމަތީ ބެހެއްޓުމަށް ދަނޑިގަޑު އަތަ އެހީތެރިވަނީ އޭގައި ހިމެނޭ ވިޓަމިން ބީ6 ނުވަތަ ޕައިރިޑޮކްސިން ގެ ސަބަބުންނެވެ. ޕައިރިޑޮކްސިން އަކީ އެމިނޯއެސިޑް ހީމޯސިސްޓެއިންގެ މިންވަރު ލޭގައި ދަށްކުރާ މާއްދާ އެކެވެ. އެމިނޯއެސިޑްގެ މިންވަރު ލޭގައި މަތިވުމަކީ ހިތުގެ ލޭހޮޅިތަކާއި ގުޅުންހުރި ބަލިތަކާއި، ސްޓްރޯކްެ ޖެހުމުގެ ފުރުޞަތު އިތުރުކުރާ ކަމެކެވެ.\n• ލޭގެ ޕްރެޝަރު ދަށްކުރުން : ދަނޑިގަޑު އަތަ އަކީ ޕޮޓޭސިއަމް އިން މުއްސަދި މޭވާ އެކެވެ. ޕޮޓޭސިއަމް ލޭގެ ޕްރެޝަރު ކޮންޓްރޯލް ކުރަނީ ހަށިގަނޑުގައި ހިމެނޭ ސޯޑިއަމްގެ މިންވަރު ކޮންޓްރޯލްކޮށްގެންނެވެ.\n• ތައިރޮއިޑް ގްލޭންޑް ގެ ދުޅަހެޔޮކަން : ދަނޑިގަޑު އަތައިގައި ކޮޕަރ ހުރެއެވެ. މިއީ ތައިރޮއިޑް ގްލޭންޑް އިން "ތައިރޮއިޑް ހޯރމޯން" އުފެއްދުމަށް ބޭނުންތެރި މާއްދާ އެކެވެ.\n• ހަށިގަނޑުގައި ހަކަތަ އުފެއްދުމަށް އެހީތެރިވުން : ވަރުބަލިކަން އިހްސާސް ވާނަމަ ދަނޑިގަޑު އަތައެއް ބޭނުންކުރާށެވެ. "އެއިރޯބިކް އެނާރޖީ ޕްރޮޑަކްޝަން"(Aerobic Energy Production) އަށް ބޭނުންވާ ތިއެމިން ދަނޑިގަޑު އަތައިގައި ހުރެއެވެ. މިއީ ހަކުރު ހަކަތައަށް ބަދަލުކުރުމަށް، އެހީތެރިވާ މާއްދާ އެކެވެ.\n• ކަށިތައް ވަރުގަދަކުރުން : އަނޯނާ އެކޭ އެއްފަދައިން ދަނޑިގަޑު އަތައިގައި ވެސް، ކެލްސިއަމް، ފޮސްފަރަސް، ކޮޕަރ، މެގްނީޒިއަމް، މެންގަނީޒް، އަދި ޒިންކް ހުރެއެވެ. މިހުރިހާ މާއްދާތަކަކީ ވެސް ކަށި ވަރުގަދަކޮށް، ރަގަޅަށް ބެހެއްޓުމަށް ބޭނުންތެރި މާއްދާ ތަކެކެވެ. ޒިންކް އަދި ކޮޕަރ އަކީ ކެލްސިއަމް ހަށިގަނޑަށް ނެގުމަށް ވާގިވެރިވާ، ވިޓަމިން ޑީ ގެ މަސައްކަތް ހަލުވިކޮށްދޭ މާއްދާ ތަކެކެވެ. އެހެންކަމުން އަނޯނާ ނުވަތަ ދަނޑިގަޑު އަތަ ބޭނުންކުރާނަމަ އުމުރުން ދުވަސްވުމުން ދިމާވާ ކަށިފީވުމުގެ މައްސަލަ މެދުވެރިވުން ކުޑަވާނެއެވެ.\n• ހަށިގަނޑުގައި ރަގަޅު ސަރުބީގެ މިންވަރު މަތިކުރުން : ހަށިގަނޑުގެ ސަރުބީގެ މިންވަރާއި މެދު ހިތްހަމަ ނުޖެހޭނަމަ، އަނޯނާއެއް ނުވަތަ ދަނޑިގަޑު އަތައެއް ފަދަ މޭވާއެއް ކާށެވެ. ދިރާސާތަކުން ދައްކާގޮތުގައި، މިފަދަ މޭވާތަކުގައި ހިމެނޭ ނިއެސިން އަކީ ރަގަޅު ކޮލެސްޓްރޯލް ގެ މިންވަރު ހަށިގަނޑުގައި އިތުރުކޮށްދޭ މާއްދާ އެކެވެ.\n• މާބަނޑު ދުވަސްވަރު ދިމާވާ ނުރައްކާތައް ކުޑަކުރުން : އަނޯނާ ފަދައިން ދަނޑިގަޑު އަތައިގައި ވެސް ފޮލިކް އެސިޑް ހުރެއެވެ. ދިރާސާތަކުން ދައްކާ ގޮތުގައި މާބަނޑު ދުވަސްވަރު ފޮލިކް އެސިޑް ބޭނުންކުރުމަކީ މާބަނޑު ދުވަސްވަރު މާބަނޑު އަންހެނާއަށް ދިމާވާ ތަފާތު ނުރައްކާތައް ކުޑަކޮށްދޭ ކަމެކެވެ. ފޮލިކް އެސިޑް މަދުވުމަކީ ބައިގެންދިއުން މެދުވެރިކޮށް، ލިބޭ ތުއްތު ދަރިފުޅުގެ ހަށިގަނޑު ޢައިބު އުފެދެން ދިމާވާ ކަމެކެވެ.\n• އެހެނިހެން ކަންތައްތައް :-\no ދަނޑިގަޑު އަތަގަހުގެ ތޮށި ޗިސްކޮށްގެން، ބޭރަށްހިންގުމަށް ފަރުވާ ކުރެއެވެ.\no ދަނޑިގަޑު އަތަގަހުގެ ފަތް ޗިސްކޮށްގެން ޑިސެންޓްރީ އަށް ފަރުވާ ކުރެއެވެ.\no ދަނޑިގަޑު އަތަގަހުގެ ފަތް ޗިސްކޮށްގެން އޭގެ ޕޭސްޓް ބޭނުންކޮށްގެން :-\n§ ހަކުރު ބައްޔަށް ފަރުވާކުރުން\n§ ހަޖަމުކުރުމުގެ މައްސަލަތަކަށް ފަރުވާކުރުން\n§ އަރިދަފުސް ރޯގާއަށް ފަރުވާކުރުން\n§ ރާއްޖެބަލީގެ ސަބަބުން ހުންނަ ތަދު ކެނޑުވުން\n§ ކުޑަކަމުދާ ތަކެތި ސާފުކުރުން\no ދަނޑިގަޑު އަތަގަހުގެ ފަތް މުލިހި، އަދި ފާރުގަނޑުގައި އަޅައެވެ. އަދި ހަމުގައި ހިރުވާ ތަންތާގައި އުގުޅައެވެ\no ކާށި ތެލުގައި ދަނޑިގަޑު އަތައިގެ އޮށް ޗިސްކޮށް، އެއްކޮށްގެން، ބޮލުގައި އުކުނު އެޅުމުން ބޭނުން ކުރެއެވެ.\no ނިލި އަތަ، އޮށް، އަދި ފަތުގައި ، ފަންޏާއި، ފަނި ފަކުސަ މަރާލުމުގެ ބާރު ހުރެއެވެ.\no މައްސަރު ކަންތައް ގަވާޢިދުން ޖެހޭނެގޮތް ހެދުމަށް ދަނޑިގަޑު އަތަ، އަދި އޭގެ ފަތުން ސައި ހަދައިގެން ބޭނުންކުރެވިދާނެ އެވެ.\no ރާއްޖެ ބަލީގެ ތަދުތަކަށް ފަރުވާކުރުމަށް މިމޭވާ ކެއުމުގައި ހިމެނިދާނެ އެވެ.\nނޯޓް : ދިވެހި އަތަ އާއި، ދަނޑިގަޑު އަތަ، އަދި އަނޯނާ އަކީ ވެސް އަނޯނާ އާއިލާއަށް ނިސްބަތްވާ މޭވާތަކަށް ވުމުން އެމޭވާ ތަކުގެ ޞިއްޙީ ފައިދާތައް ބަލާލުން މުހިއްމެވެ. އަދި މި3 ބާވަތުގެ މޭވާ އަކީ ވެސް ޞިއްޙީ ގޮތުން ދާދި އެއްފައިދާ ތަކެއް ގެނެސްދޭ މޭވާތަކެއް ކަން ހަދާން ބެހެއްޓުން މުހިއްމެވެ.


ރައީސް ޔާމީންގެ މައްސަލާގައި އިދިކޮޅު ފަރާރްތަކުން ހޯމް މިނިސްޓަރާއި ބައްދަލުކުރައްވައިފި - DhiDaily\nރައީސް ޔާމީންގެ މައްސަލާގައި އިދިކޮޅު ފަރާރްތަކުން ހޯމް މިނިސްޓަރާއި ބައްދަލުކުރައްވައިފި\nމަނީ ލޯންޑަރިންގެ ކުށުގައި5އަހަރުގެ ހުކުމެއް ތަންފީޒުކުރަމުންދާ ހ.ދޫވެހި އަބްދﷲ ޔާމިން އަބްދުލްޤައްޔޫމް އަށް ޖަލުން ލިބޭ ޚިދުމަތްތައް އތުރުކުރުމާއި ގުޅޭގޮތުން އިދިކޮޅު ކޯލިޝަންގެ ފަރާތުން މިނިސްޓްރީ ހޯމް އެފެއާޒް އިމްރާން އަބްދުﷲ އާ ބައްދަލުކުރައްވައިފިއެވެ. މިކަން އެ މިނިސްޓްރީ އިން ވަނީ ކަށަވަރުކޮށްދެއްވާފައެވެ.\nރައީސް ޔާމިންގެ ވަކީލުންގެ ޓީމުންވަނީ މީގެ ކުރިންވެސް ސަރުކާރުން ރައީސް ޔާމިންއަށް ގައިދީއެއްގެ ހައިސިއްޔަތުން ލިބެންޖެހޭ ހައްގުތައް ހޯއްދަވައިދެއްވާފައި ނުވާކަމަށް ވިދާޅުވެ ނޫސް ބަޔާނެއްވެސް ނެރުއްވާފައެވެ. އަދި މި ނޫސްބަޔާނުގައި ކަރެކްޝަންސް ސާވިސް އިން އަމަލުކުރަމުން އަންނަ ގޮތަށް ފާޑުވިދާޅުވެފައެވެ. އެގޮތުން ވަކީލުންގެ ބައްދަލުވުންތަކަށް ހުރަސް އެޅުމާއި ޖަލުގައި ހުންނަވައިގެން ލިބިލައްވަންޖެހޭ ބައެއް އާދައިގެ ކަންކަން ވެސް އެއްވެސް ވަރަކަށް ފޯރުކޮށްނުދެއްވާކަމަށް އެބޭފުޅުންވަނީ ހާމަކޮށްފައެވެ.\nނަމަވެސް ކަރެކްޝަން ސާވިސް އިންވަނީ މިކަން ދޮގުކުރައްވައި މިފަދައިން ކަންކަން ހިނގާފައިނުވާނެކަމަށް ވިދާޅުވެފައެވެ. އަދި އެތަނުގެ ގަވާއިދުތައް ކޮންމެ ގައިދީއަކަށް ވެސް ހައްގު އުސޫލުގެ މަތިން މިޙާރުގެ މިއޮތް ހާލަތަށް ބައްލަވާފައި ހަމަ ވާނެކަމަށް ވިދާޅުވެ ރައީސް ޔާމިން އަށް ވެސް އެ ހައްގުތައް ގަވާއިދުފެ ތެރެއިން ދެއްވާފައިވާނެކަމަށް ވިދާޅުވެފައެވެ.


Gina dhaairaa thakakun Raajje- Romania gulhun badhahi kuran ebbasvejje | Mihaaru\nފޮރިން މިނިސްޓަރު އަބްދުﷲ ޝާހިދު ރޮމޭނިއާގެ ފޮރިން މިނިސްޓަރު ތިއޮޑޯ މެލެސްކާނޯ އާ ބައްދަލުކުރައްވަނީ. ގިނަ ދާއިރާތަކަކުން ދެގައުމުގެ ގުުޅުން ބަދަހިކުރަން މަޝްވަރާކުރެއްވި. ފޮޓޯ: ފޮރިން މިނިސްޓްރީ\nގިނަ ދާއިރާތަކަކުން ރާއްޖެ-ރޮމޭނިއާ ގުޅުން ބަދަހިކުރަން އެއްބަސްވެއްޖެ\n13 މެއި 2019 - 21:46 18 comments\nމިކަމަށް އެއްބަސްވިކަން އިއުލާންކުރީ، ރާއްޖޭގެ ފޮރިން މިނިސްޓަރު އަބްދުﷲ ޝާހިދު ރޮމޭނިއާ އަށް ކުރެއްވި ހަތަރު ދުވަހުގެ ރަސްމީ ދަތުރު ނިންމަވައިލެއްވުމުގެ ގޮތުން، އެ ގައުމުގެ ފޮރިން މިނިސްޓަރު ތިއޯޑޯ މެލެސްކާނޯ އާ އެކު ނެރުއްވި ގުޅިފައިވާ ބަޔާނުގަ އެވެ.\nބަޔާނުގައި ވާ ގޮތުން، ދެ ގައުމުގެ ޚާރިޖީ ވަޒީރުން މިދިޔަ ހުކުރު ދުވަހު ބޭއްވެވި ބައްދަލުވުމުގައި ގިނަ ދާއިރާތަކަކުން އެއްބާރުލުން ދިނުމަށް ވަނީ އެއްބަސްވެފަ އެވެ.\nއެއްބާރުލުން އިތުރުކުރަން ދެބޭފުޅުން މަޝްވަރާ ކުރެއްވި ދާއިރާތަކުގެ ތެރޭގައި ވިޔަފާރި، ޓޫރިޒަމް، ތައުލީމީ ދާއިރާ އަދި ކާބޯތަކެތި އުފެއްދުުމުގެ ދާއިރާ ހިމެނެ އެވެ. އަދި، ކާރިސާތަކުން ލިބޭ ގެއްްލުންތަކާއި މޫސުމަށް އަންނަ ބަދަލުތަކުގެ ގެއްލުން ކުޑަކުރުމުގައި ފަންނީ އެއްބާރުލުން އިތުރު ކުރުމަށް ވެސް މަޝްވަރާ ކުރެއްވި އެވެ. ބައިނަލްއަގްވާމީ މުޖުތަމައުގައި ދެ ގައުމުން ގުޅިގެން މަސައްކަތް ކުރުމަށް ވާހަކަތަކުގައި މަޝްވަރާ ކުރެއްވި ކަމަށް ބަޔާނުގައި ވެ އެވެ.\nދޭދޭ ގުޅުމާއި ސަރަހައްދީ ކަންކަމުގައި ގަވައިދުން މަޝްވަރާ ކުރުމާ ގުޅޭ، މެމޯރެންޑަމް އޮފް އަންޑަސްޓޭންޑިންއެއް ގައި ޝާހިދާއި މެލެސްކާނޯ ގެ މަޝްވަރާތަކަށް ފަހު، ރާއްޖެ އާއި ރޮމޭނިއާ އިން ވަނީ ސޮއިކޮށްފަ އެވެ.\nޝާހިދު، ރޮމޭނިއާ އަށް ވަޑައިގަތީ، އެ ގައުމުގެ ފޮރިން މިނިސްޓަރު ތިއޮޑޯ މެލެސްކާނޯގެ ދައުވަތަކަށެވެ. މި ދަތުރު ގައި ޝާހިދު ވަނީ ރޮމޭނިއާގެ އިސް ބައެއް ބޭފުޅުންނާ ބައްދަލު ކުރައްވައި މަޝްވަރާތައް ކުރައްވައިފަ އެވެ. އޭނާ ބައްދަލުކުރެއްވި ބޭފުޅުންގެ ތެރޭގައި ރޮމޭނިއާގެ ވައިސް ޕްރައިމް މިނިސްޓަރު އަނާ ބަޗޯލްއާ ވެސް ހިމެނިވަޑައިގަންނަވަ އެވެ.\nފޮރިން މިނިސްޓަރު ޝާހިދު ރޮމޭނިއާ އަށް ކުރެއްވި ދަތުރު މިއަދު ވަނީ ނިންމަވާލައްވައިފަ އެވެ.\nމިއީ، ރާއްޖެ އާއި ރޮމޭނިއާ ސިޔާސީ ގުުޅުން ގާއިމްކުރިތާ 40 އަހަރު ފުރޭ އަހަރެވެ.\nއިތުރު ލިޔުންތައް އަބްދުﷲ ޝާހިދު، ފޮރިން މިނިސްޓަރު ރުމޭނިއާ ފޮރިން މިނިސްޓްރީ ޑިޕްލޮމެސީ ޑިޕްލޮމެޓިކް ގުޅުން ފޮރިން މިނިސްޓަރު ރާއްޖެ-ރޮމޭނިއާ


Cancer Jehifaivaa Meehakah Pizza Eh Deliver Kurumah 800 KM Kadahthu Kohffi - Vaguthu\nކެންސަރު ޖެހިފައިވާ މީހަކަށް ޕިއްޒާއެއް ޑެލިވާ ކުރުމަށް 800 ކިލޯ މީޓަރު ކަނޑައްތު ކޮށްފި\nޕިއްޒާއަކީ ގިނަބަޔަކު އެއަށް ލޯބިކުރާ ކާނާއެކެވެ. ދުނިޔޭގެ ނަން މަޝްހޫރު ޕިއްޒާ ކުއްފުނިތަށް ހުރި އިރު އެތަންތަނުން ހަދާ ޕިއްޒާގެ އަޖުމަ ބަލާލުމަކީ ގިނަ ބަޔަކު އެދިއެދި ތިބި ކަމެކެވެ. އެގޮތުން އެމެރިކާގެ މިޝިގަންއަށް ނިސްބަތްވާ ޖޫލީ އަދި ރިޗް މޯގަސް އަކީ ޕިއްޒާއަށް ހާއްސަ ލޯތްބެއް ޖެހިފައިވާ ދެމެފިރިންނެވެ.\nކައިވެނީގެ ވަރަށް ކުރީކޮޅު އުފަން ސްޓޭޓް ދޫކޮށް އެމެރިކާގެ ސިޓީއެއްކަމަށްވާ އިންޑިއަންޕޮލިސްއަށް ބަދަލުވުމަށް ފަހުވެސް ޕިއްޒާއަށް އެ ދެމެފިރިންގެ ހިތުގައި އޮތް ލޯތްބަކަށް ކުޑަވެސް ބަދަލެއް ނައެވެ. ނަތީޖާއަކަށްވީ ކުރިން ދިރިއުޅެމުން އައި ސިޓީގައި އުފައްދަމުން އައި އެ ދެމެފިރިންގެ އެންމެ މަގުބޫލު ޕިއްޒާކަމަށްވާ ސްޓީވްސް ޕިއްޒާ ކެއުމަށް އެނބުރި މިޝިގަންއަށް ދިޔުމަށް އެމެފިރިން ނިންމުމެވެ.\nނަމަވެސް ތަޤުދީރު ނިޔާކުރި ގޮތުން އެ ދެމެފިރިންނަށް އެކަން ފުރިހަމައެއް ނުކުރެވުނެވެ. އެއީ ޕިއްޒާ ކެއުމަށް މިޝިގަންއަށް ދިޔުމަށް ނިންމާފައިވަނިކޮށް ކެންސަރަށް ފަރުވާ ހޯދަމުން އަންނަ ރިޗްގެ ބަލިހާލަތު އިތުރަށް ގޯސްވެ ހޮސްޕިޓަލުގައި އެނދުމަތިކުރަން ޖެހުމުންނެވެ. ރިޗް ބެލި ޑޮކްޓަރުން ބުނީ ރިޗްއަށް ދުނިޔޭގައި ހުރުމަށް މާގިނަ ވަގުތު ނެތްކަމަށެވެ. އެހެންކަމުން ރިޗް ދުނިޔޭގައި ހުންނަ މަދު ވަގުތުކޮޅުގެ ތެރޭގައި އޭނާ އުފާކޮށްދިނުމަށް ކޮންމެވެސް ކަމެއް ކުރުމަށް ރިޗްގެ އަންހެނުން ޖޫލީގެ ބައްޕަ ނިންމިއެވެ.\nއެގޮތުން ޖޫލީގެ ބައްޕަ ނިންމީ ރިޗް އެންމެ ކާހިތްވާ ޕިއްޒާ އޭނާއަށް ގެނެސްދިނުމަށެވެ. އެހެންކަމުން ސްޓީވްސް ޕިއްޒާއަށް ގުޅައިގެން އެތަނުން ޕިއްޒާއަކަށް އޯޑަރު ކުރިއެވެ. ނަމަވެސް ޑެލިވަރީ ކުރަން ޖެހޭލެއް ދުރުކަމުން ސްޓީވްސް ޕިއްޒާއިން އެ އޯޑަރަށް އިންކާރުކުރިއެވެ.\nއެހެންނަމަވެސް އެއީ ކެންސަރު ޖެހިފައިވާ މީހަކަށް ދިނުމަށް އޯޑަރު ކުރި ޕިއްޒާއެއް ކަމަށް ބުނުމުން ސްޓީވްސް ޕިއްޒާގެ މެނޭޖަރ ވަނީ އޯޑަރު ކުރި ޕިއްޒާ 800 ކިލޯމީޓަރު ދުރުގައިވާ ހޮސްޕިޓަލަށް ޑެވިލާކުރުމަށް އެތަނުގެ ޑެލިވަރީ ސްޓާފުންނަށް އަންގާފައެވެ. އޯޑަރުކުރިތާ7ގަޑިއިރުގެ ތެރޭގައި އެ ޕިއްޒާ ވަނީ އޯޑަރުކުރި ފަރާތަަށް ޑެލިވަރ ކޮށްފައެވެ.\nއޯޑަރު ކުރި ޕިއްޒާއަށް އެއްވެސް ފައިސާއެއް ނުނަގާ ކަމަށް ޖޫލީގެ ބައްޕައާއި ހަވާލާދީ އެމެރިކާގެ ނޫސްތަކުން ބުނެއެވެ.


7,000 flat ge design badhalu nukuran nimmaifi | Mihaaru\n7،000 ފްލެޓުގެ ޑިޒައިނަށް ބަދަލު ނުގެންނަން ނިންމައިފި\nހުޅުމާލޭގައި އިމާރާތްކޮށްފައިވާ ހިޔާ މަޝްރޫއުގެ އިމާރާތެއް: މި ފްލެޓްތަކުގެ ޑިޒައިނަށް ބަދަލު ނުގެންނަން ވަނީ ނިންމާފައި. --ފޮޓޯ/މިހާރު\n19 ނޮވެމްބަރ 2019 - 14:11\nކުރީގެ ރައީސް އަބްދުﷲ ޔާމީންގެ ސަރުކާރުގައި އިމާރާތް ކުރަން ފެށި ދެ ކޮޓަރީގެ ފްލެޓްތައް ކުޑަކަމުން މި ސަރުކާރުން ވިސްނީ ޑިޒައިނަށް ބަދަލު ގެނެސް ފްލެޓްތަކުގެ އަދަދު މަދުކުރުމަށެވެ. ހައުސިން ޑިވެލޮމްޕަންޓް ކޯޕަރޭޝަން (އެޗްޑީސީ) ން ކުރިން ބުނެފައިވާ ގޮތުގައި ދެ ކޮޓަރީގެ ފްލެޓްތައް ތިން ކޮޓަރި އަށް ބޮޑުކުރުމުން ފްލެޓްތަކުގެ އަދަދު 3،588 އަަށް މަދުވާނެ އެވެ.\nމިގޮތަށް ބަދަލުކުރަން ކަމާބެހޭ އިދާރާތަކުން މަޝްވަރާ ކުރުމަށް ފަހު ނިންމީ އަދަދު މަދު ނުކުރުމަށެވެ.\nހިޔާ މަޝްރޫއުގައި 25 ބުރީގެ 16 ޓަވަރު އަޅަމުން އަންނަ އިރު ފްލެޓެއްގެ ބޮޑު މިނަކީ 550 އަކަ ފޫޓެވެ.\nޓުވިޓާގައި އާއްމުކޮށްފައިވާ، ހުޅުމާލޭގައި އިމާރާތްކުރާ 7،000 ފްލެޓުގެ ވީޑިއޯއެއް.\nއެޗްޑީސީގެ މެނޭޖިން ޑިރެކްޓަރު ސުހެއިލް އަހްމަދު "މިހާރު" އަށް މިއަދު ވިދާޅުވީ ޑިޒައިނަށް ބަދަލު ނުގެންނަން ނިންމީ މަޝްވަރާ ކުރަމުން ދިޔައިރު، ލިބުނު ހިޔާލުތަކަށް ވެސް ބެލުމަށް ފަހު ކަމަށެވެ. އަދަދު ވަރަށް ބޮޑުތަނުން މަދުވާން ބައެއް މީހުން ނޭދޭއިރު، މި ވަގުތަށް ބަލާއިރު ފްލެޓްތައް އެގޮތަށް ބަހައްޓަން ހިޔާލު ލިބުނު ކަމަށް ވިދާޅުވި އެވެ.\nއެހެން ނޫނަސް، ފާރުތައް ތަޅާލައިގެން ޑިޒައިނަށް ބޮޑު ބަދަލެއް ގެނައުމަކީ ގޮންޖެހުން ބޮޑު، ހަރަދުގެ ގޮތުން ބަލާއިރު ވެސް އުނދަގޫތަކެއް ކުރިމަތިވާނެ ކަމެއް ކަން ސުހެއިލް ފާހަގަކުރެއްވި އެވެ.\n"އެހެންވެ މަޝްވަރާތަކުން ނިންމީ ޑިޒައިނަށް ބަދަލު ނުގެނެސް ނިންމަން. މިހާރު އުއްމީދުކުރަނީ ތާޑް ކުއާޓަ [އަންނަ އަހަރުގެ ޖުލައި- ސެޕްޓެމްބަރު]ގެ ތެރޭގައި ފްލެޓްތައް ނިމެނޭ ކަމަށް. ސީދާ ވަކި ތާރީހެއް އަދި ދަންނަވަން އުނދަގޫ،" ސުހެއިލް ވިދާޅުވި އެވެ.\nއޭނާ ވިދާޅުވި ގޮތުގައި ކުރީގެ ރައީސް އަބްދުﷲ ޔާމީންގެ ސަރުކާރުގައި ނިންމާފައި އޮތީ ތަށިމުށިޖެހުމާއި ކުލަލުން ފަދަ ފިނިޝިން މަސައްކަތްތައް ނުނިންމައި ފްލެޓް ހަވާލު ކުރުމަށެވެ. އެކަމަކު މިހާރު ވިސްނުމަކީ ހުރިހާ މަސައްކަތެއް ނިންމާފައި ފްލެޓް ހަވާލުކުރުމެވެ.\nއެކަމަށް، 40 މިލިއަން ޑޮލަރުގެ ލޯނެއް ނެގުމަށް ސަރުކާރުން އަންނަނީ ވާހަކަ ދައްކަމުންނެވެ.\nބޯހިޔާވަހިކަމަށް ބޮޑު ހައްލެއް ގެންނަން ޔާމީންގެ ސަރުކާރުން ފެށި ހިޔާ މަޝްރޫ އަށް ހުޅުވާލުމުން 20،000 އަށް ވުރެ ގިނަ މީހުން ފޯމުލި އެވެ. އޭގެ ތެރެއިން ފްލެޓް ލިބޭނެ މީހުންގެ ލިސްޓު ޔާމީންގެ ސަރުކާރުން ވަނީ އާއްމުކޮށްފަ އެވެ. އެކަމަކު އެ ފްލެޓްތައް ދެނީ ބޭއިންސާފުން ކަމުގެ ތުހުމަތާ އެކު މައްސަލަތައް ބަލަން އާ ސަރުކާރުން ވަނީ ކޮމިޓީއެއް އެކުލަވާލައިފަ އެވެ.\nއެ ކޮމިޓީން އެ މަސައްކަތް ކުރަމުން އައި ނަމަވެސް މިހާތަނަށް ގޮތެއް ނުނިންމަ އެވެ. އެންމެ ފަހުން ބުނެފައި ވަނީ، ދިރިއުޅުމުގެ ހާލަތު ބަލަން ވަރަށް އަވަހަށް ގޭގެއަށް ޒިޔާރަތްކުރަން ފަށާނެ ކަމަށެވެ.\nމި ކޮމިޓީގެ މަސައްކަތް ނިންމަން ރައީސް އޮފީހުން އޮތީ މުއްދަތެއް ދީފަ އެވެ. އެއީ އަންނަ ޑިސެމްބަރު 15، އެވެ.\nދިވެހި ސަރުކާރު ބޯހިޔާވަހިކަން ފްލެޓް ހައުސިން ޔުނިޓް ސުހައިލް އަހުމަދު އެމްޑީ، (އެޗްޑީސީ) ހިޔާ މަޝްރޫއު ހުޅުމާލެ ހުޅުމާލޭ ދެ ވަނަ ފިޔަވަހި\n79 ކޮމެންޓް, 152 ރިއެކްޝަންސް\nމި އަނިޔާވެރި ސަރުކާރުން ރައްޔިތުންނަށް އޮޅުވާލަން މަސައްކަތް ކުރިވަރު ހާމަވެގެން ތިދަނީ މަކަރުވެރިން ގިނަ ސަރުކާރެއް. ދޮގު ހެދުން އެންމެ މަތީގަ\nސިނަމާލެ ، މާލޭ ހިޔާ ފްލެޓުތައް ޑިޒައިންކުރި އިރު ދެކޮޓަރި ބެދޭ ތަނަށް ފާޚާނާއެއް ބޭރުން ވަންނަ ގޮތަށް ލާފަ ތިންވަނަ ކޮޓަރީގަވެސް އެޓޭޗް ޓޮއިލެޓްގެ ބަދަލުގައި ބޭރުން ވަންނަގޮތަށް ފާޚާނާ ހެދުން މީ ބަލައިގަނެވޭނޭ ކަމެއްނޫނެވެ. ދިވެހިން ޤަލޯހާޖާ ކުރުމާ އި ގައިންތާހިރުވުމުގައި ގެދޮރު އަޅާއިރު ކަންކުޅައީކީ މިހެނެއ ނޫނެވެ. ބޭރުގަ ހުންނަ ގޮތަށް ރާއްޖޭގައި ފްލެޓް ޑިޒައިން ކުރަން ހެޔޮވެސް ނުވާނެއެވެ.ދެފޫޓް ދެފޫޓް ވިޔަސް ފާޚާނާ އެޓޭޗްކޮށްލަދެއްވާ އަސްލަމް\nފްލެޓުތަކަށް ބަދަލުގެނައުމަށް6މަސް ވަންދެން މަސައްކަތް ހުއްޓުވާފަ، 365 ދުވަސް ފަހުން މި ބުނަނީ ބަދަލު ނުގެންނަން ނިންމީއޭ. ބަދަލު ނުގެންނަން ނިންމުމަށްޓަކައި 365 ދުވަސް ނެގީމާ އަހުރެންގެ ތަލި މީނީ ވެއްޓި ކުޅު ހިކިފަ. މުއިއްޒު ބުނީ 2019 އޭޕްރިލްގަ ނިމޭނޭ. ވީމާ، ބަދަލު ނުގެނެސް ނިންމަން 2020 ގެ އޮކްޓޯބަރ ވީމާ ތަންކޮޅެއް ބޮޑުވަރު. އެއީ އިތުރު 550 ދުވަސް. އަދި އެވެސް ޔަގީން ތާރީޚެއް ނޫން. ސުހޭލު އިސްތިއުފާދީ\nހާދަވަރުގަދަ ކޮތަރުކޮށިތަކެކޭ! ހިލޭދިނަސް ތިތާނގައުޅެން ބޭނުމެއްނޫން.\nފަސޭހަ ހަމަ އެންމެނަށްވެސް ފަސޭހަ. އެކަމަކު ތިޔަތަނަށް އެއްވެސް ބަދަލެއް ނުގެނެސް ތިތަން ނިންމީމަ، މިސަރުކާރަށް އެއްވެސް ކަމެއްނުކޮށް ފަރުޖައްސާލެވުނީކަމުގާ ދެކެން. ދެންއޮތީ ތަނާހަވާލުވާން ތިބި މަމެންކަހަލަ އިތުރުގޮތެއްނެތް މީހުން. ކިތަންމެ ކުޑަޔަސް ތަކުލީފަކާ ކުރިމަތިވިޔަސް، ތަނާހަވާލުވާނެ. އަދި މުޅިއުމުރު އެގޮތުގާ ވޭތުކުރަންޖެހޭނެ. ހަގީގަތަކީ މީކީ ދުވަހުކުއްޔަށް ހިފާތަނެއްނޫންކަން ބޮޑުންނަށް ނުވިސްނޭތީ. ނޫނީ ހުންނަ ޖާހިލުކަމަކުން ކަންނުކުރާތީ!\nއެ ކޮމެޓީގެ މުސާރަ ބަރާބަރަށް ހިނގާނެތާ.... އަވަހަށް ނުނިންމާތި. ކޮންމެ ކަމެއްގައިވެސް ވަނީ މިވަރު... ވެރިކަން ގެންނަން ކުރި ބުރަ މަސައްކަތުން އާންމުންނަށް ލިބޭ މަންފާ ދަނީ ކުޑަވަމުން ... ވަކި ބައެއްގެ ޖީބު\nމިހުރިހައި ދުވަހެއް ކޮށްފަ ބުނަން އެގުނީ ތިހެން. އަހަރެމެން ތިތަނަކަށް ނުވަދެވިފަ މިތިބެނީ. ބޯހިޔަވެހިކަމެއް ދީބަލަ ލަގްޒަރީ އެޕާޓްމަންޓެއް ނުދިނަސް.\nތަށިމިށީ ނުޖަހާ ކުލަ ނުލާ ދީބަލަ އަވަހަށް، އޭރުން ވަންނަ މީހުން އެމީހުން ބޭނުންވާ ގޮތަކަށް ތަށިމުށިޖަހާފަ ބޭނުން ކުލައެއްލައިގެން އުޅެދާނު، މިހާރު އަވަހަށް ތިތަނަށް ވަންނަން ވިއްޔާ ބޭނުންވަނީ\nރައްޔިތުންނަށް ރަގަލު ހިދުމަތެއް ދެވޭނީ ރެގިއުލޭޓް ކުރާ މިނިސްޓްރީ ހަރު ދަނާ ވެގެން. ހައުސިންގް މިނިސްޓްރީން ވަޒީފާ ދެނީ ޔާމިންގެ މީހުންނަށް. ވަރަށް ރޭވިގެން ހިގާކަމެއް.\nމިނިސްޓަރ އާތިފާ ޕްރެސަރެއް ނެތި މަގާމުގައި ހުރުމަށް ހުރިހާ ކަމެއް ގުރުބާން ކުރަނީ. ރައްޔިތުން ނަށް ހުރިހާ ދެރައެއް.


Shaheem aa behey gothun Raees Nasheed kurevvi Tweet bodu koalhumakah | Mihaaru\nމިދިޔަ އާދިއްތަ ދުވަހު ޕީޕީއެމް އޮފީހުގައި ބޭއްވި ނޫސްވެރިންގެ ބައްދަލުވުމުގައި ޝަހީމް ވާހަކަ ދައްކަވަނީ. - ފޮޓޯ: މިހާރު\nޝަހީމާ ބެހޭގޮތުން ނަޝީދު ކުރެއްވި ޓްވީޓް ބޮޑު ކޯޅުމަކަށް\n10 ޖުލައި 2018 - 23:58 152 comments\nނަޝީދު މިއަދު ކުރެއްވި ޓްވީޓެއްގައި ވިދާޅުވީ ޝަހީމަކީ ހައްދުފަހަނައަޅާފައިވާ އައިއެސް ޖަމާއަތަށް މީހުން ވައްދަން އުޅުއްވާ ބޭފުޅެއް ކަމަށް ތުހުމަތު ކުރެވޭ ބޭފުޅެއް ކަމަށާއި ރާއްޖޭގައި ހުންނަވާ ސައުދީ އަރަބިއްޔާގެ ސަފީރު، ޝަހީމަށް މަރުހަބާ ދެންނެވުމަކީ ރާއްޖޭގައި ހަރުކަށި، ފިކުރުތައް އޮންނަން ބޭނުންވާ ކަމުގެ ހެއްކެއް ކަމަށެވެ.\nއެކަމަކު، އިދިކޮޅު ފަރާތްތަކާ އެކު މަސައްކަތް ކުރައްވާ ދީނީ އިލްމުވެރިޔާ ޑރ. މުހައްމަދު އިޔާޒް އަބްދުއްލަތީފް ކުރެއްވި ޓްވީޓެއްގައި ވިދާޅުވީ ޝަހީމަކީ ހަރުކަށި ފިކުރަށް ތާއީދު ކުރައްވާ ބޭފުޅެއް ނޫން ކަން ހެކިވަޑައިގަންނަވާ ކަމަށެވެ. އަދި އިޔާޒް ވަނީ، ބުހުތާނު ދޮގު ހަދައިގެން މީހުންގެ އަބުރު ކަތިނުލުމަށް ނަޝީދަށް އިލްތިމާސް ކުރައްވައިފަ އެވެ.\nދީނީ އިލްމުުވެރިޔާ ޝެއިހް މުހައްމަދު އަނިލް ކުރެއްވި ޓްވީޓެއްގައި ވިދާޅުވީ ޝަހީމާ ގުޅޭ ގޮތުން ނަޝީދު ދެއްކެވީ ދޮގު ވާހަކަތަކެއް ކަމަށެވެ. ޝަހީމަކީ ދީނުގެ ނަމުގައި ހައްދުފަހަނައަޅައި ދިއުމާ ދެކޮޅަށް ގިނަ މަސައްކަތްތަކެއް ކުރައްވާފައިވާ ބޭފުޅެއް ކަމަށް ވެސް އަނިލް ވިދާޅުވި އެވެ.\nއަނިލް އާއި އިޔާޒް ކުރެއްވި ޓުވީޓު.\nއަނިލް ވިދާޅުވީ ދީނުގެ ނަމުގައި ހަރުކަށި ފިކުރު ފެތުރުމާ ދެކޮޅަށް ސައުދީން ކުރާ ވަރަށް މަސައްކަތް ކުރާ އެއްވެސް ގައުމެއް ދުނިޔޭގައި ނޯންނާނެ ކަމަށެވެ.\nސަލަފްގެ ރައީސް މިއަދު ކުރެއްވި ޓްވީޓް.\nސަލަފްގެ ރައީސް ޝެއިހް އަބްދުﷲ ބިން މުހައްމަދު އިބްރާހިމް ވިދާޅުވީ ކެމްޕެއިން ކުރުމުގައި އެއްވެސް ފަރާތަކުން ދޮގު ވާހަކަ ފަތުރައި، އިސްލާމީ އަގީދާ އާއި އަމިއްލަ ގައުމު ވިއްކައިގެން ތިމާ ބޭނުންވާ ގޮތް ހާސިލް ކުރަން މަސައްކަތް ކުރުމަކީ އެބައެއްގެ ގޮތް ހުސްވެ، ބާތިލްގައި ތިބި ކަމުގެ ހެއްކެއް ކަމަށެވެ.\nމައުރޫފް ހުސެއިން ވިދާޅުވި ގޮތުގައި އޭނާއަކީ ޝަހީމާއެކު ވަރަށް ގިނަ ދުވަހު މަސައްކަތް ކުރެއްވި ބޭފުޅެކެވެ. އެކަމަކު، ޝަހީމަކީ ހައްދުފަހަނައަޅާފައިވާ ފިކުރަކަށް ނުވަތަ އައިއެސް އަށް ތާއީދު ކުރައްވާ ބޭފުޅެއް ނޫން ކަމަށް ވެސް މައުރޫފް ވިދާޅުވި އެވެ.\nނަޝީދު ކުރެއްވި ޓްވީޓާ ގުޅިގެން އިދިކޮޅު ސިޔާސީ ބައެއް ބޭފުޅުންނާއި އާންމުންގެ ގިނަ އަދަދެއްގެ ބަޔަކު އެމަނިކުފާނަށް ވަރަށް ބޮޑަށް ފާޑު ވިދާޅުވި އެވެ. ބައެއް މީހުން ބުނި ގޮތުގައި މިއީ ގުޅިފައިވާ އިދިކޮޅު ޕާޓީތަކުގެ ލީޑަރެއްގެ ގޮތުގައި ހުންނަވައި ދައްކަވަން ޖެހޭ ވާހަކަތަކެއް ނޫނެވެ. އަދި "ލާދީނީ" ވާހަކަތައް ދެއްކުން ހުއްޓާލުމަށް ވެސް ބައެއް މީހުން ގޮވައިލި އެވެ.\nޖުމްހޫރީ ޕާޓީގެ ލީޑަރު ގާސިމް އިބްރާހިމް ވިދާޅުވީ އިދިކޮޅު ކޯލިޝަން ކެމްޕެއިންގައި އެއްވެސް ގައުމެއްގެ ނަން ކިޔައި އެ ގައުމަކަށް ތުހުމަތުކޮށްގެން ވާނީ ބޮޑު ގެއްލުމެއް ކަމަށެވެ. ދީނީ އިލްމުވެރިންނާއި ހައްދުފަހަނައަޅާ މީހުންނާ ގުޅުވައިގެން "ޖެހިގަތީމަ" ވަރަށް ބޮޑު ގެއްލުމެއް ލިބޭނެ ކަމަށް ގާސިމް ވިދާޅުވި އެވެ.\n"މިއީ އިހްލާސްތެރި ޝުއޫރު. ވިސްނާ ނުލާ ބައެއް ބޭފުޅުން މިކަން ކުރެއްވުމުން މުޅި ކޯލިޝަން ކެމްޕެއިނަށް އޭގެ ގެއްލުން ވެދާނެ،" ގާސިމް ވިދާޅުވި އެވެ.\nނަޝީދުގެ ވާހަކަތަކާ ގުޅިގެން މިރޭ ސަން ޓީވީގައި ވާހަކަ ދައްކަވަމުން ޝަހީމް ވިދާޅުވީ ނައިބު ރައީސްގެ މަގާމަށް އިންތިހާބުވެވަޑައިގެންފި ނަމަ، ޓެރަރިޒަމާއި ހައްދުފަހަނައަޅާ ދިއުން ނައްތާލަން ގިނަ މަސައްކަތްތަކެއް ކުރައްވާނެ ކަމަށެވެ. ޝަހީމް ވިދާޅުވި ގޮތުގައި އޭނާއަކީ އޭނާއަކީ މެދުމިނުގެ އުސޫލުތައް ކުރިޔަށް ނެރޭ މީހެކެވެ. ރާއްޖެއިން ޓެރަރިޒަމާއި އެކްސްޓްރީމިޒަމް ނައްތާލުމަށް އިލްމީ ގޮތުންނާއި އެހެން ގޮތްގޮތުން މަސައްކަތްކުރައްވާފައިވާނެ ކަމަށް ވެސް ޝަހީމް ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އިދިކޮޅު ފަރާތްތައް ޑރ. މުހައްމަދު ޝަހީމް އަލީ ސައީދު ޕީޕީއެމް ދީން ރައީސް އަބްދުﷲ ޔާމީން


ދިރާގާ ސްވިމް މޯލްޑިވްސް ގުޅިގެން 12 ސެޕްޓެމްބަރުގަ މާލެ އޯޕަން ސްވިމިންގް ކޮމްޕެޓިޝަން ބާއްވަނީ!\nއާރޓިކަލްކިޔުމަށް ހޭދަވާނެކަމަށް ބެލެވެނީ : 21 މިނެޓް, 10 ސިކުންތު\nދިރާގާއި ސްވިމް މޯލްޑިވްސް ގުޅިގެން އޯޕަން ފެތުމުގެ މުބާރާތެއް ބާއްވަން ރާވައިފިއެވެ.\n"ދިރާގު މާލެ އޯޕަން ސްވިމިންގ ކޮމެޕެޓިޝަން 2019" ގެ ނަމުގައި ބާއްވާ މި މުބާރާތަކީ 1 ކިލޯ މީޓަރު ނުވަތަ 500 މީޓަރުގެ އޯޕަން ވޯޓަރ ފެތުމުގެ މުބާރާތެކެވެ. މި މުބާރާތް ބޭއްވުމަށް ހަމަ ޖެހިފައިވަނީ 12 އޮކްޓޯބަރ 2019 ވާ ހޮނިހިރު ދުވަހު މާލެ ރަސްފަންނާ ދިމާ ބޭރު ކަނޑުގައިއެވެ. ހުރިހާ އުމުރު ފުރައަކަށް ހުޅުވާލައިގެން ބާއްވާ މި މުބާރާތުގެ ކުޑަކުދިންގެ އިވެންޓް އޮންނާނި ރަސްފަންނު ތެރޭގައެވެ.\nމި މުބާރާތް ރާވާ ހިންގަނީ ސްވިމް މޯލްޑިވްސް އެވެ. މި ޖަމިއްޔާއަކީ ފެތުމާއި މޫދު ކުޅިވަރު ކުރިއަރުވައި ތަރައްޤީކޮށް ކުރިއެރެވުމަށް މަސައްކަތްކުރާ ޖަމިއްޔާއެކެވެ. ސްވިމް މޯލްޑިވްސްއިން މި މުބާރާތް ބާއްވާ އެއް މަޤްޞަދަކީ، ވީހާވެސް ގިނަ ބަޔަކަށް، ވާދަވެރި، ރައްކާތެރި، އުފާވެރި މާޙައުލެއްގައި ފެތުމާއި މޫދު ޙަރަކާތްތަކުގައި ބައިވެރިވުމުގެ ފުރުޞަތު ފަހިކޮށްދިނުމެވެ.\nދިރާގުން ބުނީ ދިރާގުން މި މުބާރާތް ބޭއްވުމަށް އެއްބާރުލުން ދިނުމުގެ މަގްސަދަކީ ރާއްޖެއަކީ ވަށައިގެން މޫދު އަދި ކަނޑު އެކުލެވޭ ޖަޒީރާ ގައުމެއްކަމުގައި ވުމުން، ފެތުމާއި މޫދު ކުޅިވަރަށް ވީހާވެސް ގިނަ ދިވެހިން އަހުލުވެރިކޮށް މި ފަދަ ކުޅިވަރުތައް ރާއްޖޭގައި ކުރިއަރުވުމަށް މަސައްކަތް ކުރުމަކީ ވަރަށް މުހިންމު ކަމެއް ކަމުގައި ދެކޭތީ ކަމަށެވެ. އަދި ހަމަ އެއާއެކު ފެތުމަކީ ދުޅަހެޔޮ ސިއްހަތެއްގައި ހުރުމަށް ކޮންމެ ދިވެއްސަކައްވެސް ފަސޭހަކަމާއެކު ދަސްކޮށް ކުރެވޭނެ ކަމެއްކަމުގައި ވުމުންނެވެ.\nމުބާރާތުގައި ބޭއްވުމަށް ހަމަޖެހިފައިވާ ޢުމުރުފުރާތަކާއި ކެޓަގަރީތައް ތިރީތަކަކީ:\n1 ކިލޯ މީޓަރު\n7 އަހަރާއި 10 އަހަރާ ދެމެދު\n11 އަހަރާއި 12 އަހަރާ ދެމެދު\n13 އަހަރާއި 14 އަހަރާ ދެމެދު\n20 އަހަރާއި 29 އަހަރާ ދެމެދު\n30 އަހަރާއި 39 އަހަރާ ދެމެދު\n40 އަހަރާއި 49 އަހަރާ ދެމެދު\n50 އަހަރުން މަތި\nމިމުބާރާތް ހޯސްޓު ކުރަނީ، މުބާރާތް ނިސްބަތްވާ މާލެ ސިޓީ ކައުންސިލްގެ އިދާރާއިންނެވެ. މުބާރާތުގެ ބައިވެރިވެ ނިންމާ ކޮންމެ ފެތުންތެރިއަކަށް، ޓީޝާރޓަކާއި ފިނިޝަރ މެޑަލެއް ދިނުމަށް ވަނީ ހަމަޖެހިފައެވެ.\nމުބާރާތުގެ އިތުރު މައުލޫމާތު ހޯދުމަށް https://www.facebook.com/events/365929051001040/


SunOnline: Council thakah internet banking tha'aaraf koffi\nއާނިފާ ހުސައިން ސިރާޖް 12 Jul 2021, 12:30\nއޭޕްރީލް 1، 2020: ކޮވިޑް19 އާއި ބެހޭ އެންމެ ފަހުގެ މައުލޫމާތު ދިނުމަށް ދަރުބާރުގޭގައި ބާއްވާ ނޫސްވެރިންގެ ބައްދަލުވުމުގެ ތެރެއިން: މި ބައްދަލުވުމުގައި ފިނޭންސް މިނިސްޓަރު އިބްރާހިމް އަމީރު އާއި، ބެންކް އޮފް މޯލްޑިވްސް އަދި ފުލުހުންގެ ފަރާތުން ބައިވެރިވެޑައިގެންނެވި -- ސަން ފޮޓޯ/ ފަޔާޒު މޫސާ\nކައުންސިލްތަކަށް އިންޓަރނެޓް ބޭންކިންގެ ހިދުމަތް ތައާރަފު ކޮށްފިއެވެ.\nފިނޭންސް މިނިސްޓްރު އިބްރާހީމް އަމީރު ސޮއިކުރައްވައި އާންމުކުރެެއްވި ސާކިއުލާއެއްގައި ބުނެފައިވަނީ ދައުލަތުގެ ފައިސާއާއި ގުޅުންހުރި މަސައްކަތްތައް ހަރުދަނާ ކުރުމަކީ ފިނޭންސް މިނިސްޓްރީން ކުރަމުންދާ މުހިnqމު މަސައްކަތެއް ކަމަށެެވެ.\nއެގޮތުން "އޮންލައިން ބޭންކިން"ގެ ހިދުމަތަކީ ކައުންސިލްތަކުގެ މަސައްކަތަށް އިތުރު ހަރުދަނާކަމެއް ގެނެވޭނެ ކަމެއް ކަމުގައި\nފެންނާތީ، ކައުންސިލްތަކަށް އެ ހިދުމަތް ލިބޭނެ އިންތިޒާމް މިހާރު ހަމަޖައްސާފައިވާ ކަމަށެވެ.\nމާލިއްޔަތުގެ ގަވާއިދުގެ ދަށުން "ކައުންސިލްތަކުން އޮންލައިން ބޭންކިންގެ ހިދުމަތް ބޭނުންކުރުމުގައި އަމަލުކުރަންވީ ގޮތުގެ އުސޫލު" ފިނޭންސް މިނިސްޓްރީން މިހާރު ވަނީ ގެޒެޓުކޮށްފައެވެ.\nއެހެންކަމުން، އެ ހިދުމަތަ ހޯދުމަށް ބޭނުންވާ ކައުންސިލްތަކުން، އެ އުސޫލާއި އެއްގޮތަށް، އެކަމަށް ހާއްސަކޮށްފައިވާ ފޯމު، "މޯލްޑިވްސް އިންޓަނެޓް ބޭންކިން ހިދުމަތަށް އެދޭ ފޯމު" މެދުވެރިކޮށް ބޭންކް އޮފް މޯލްޑިވްސް އަށް ހުށަހެޅުމަށް ފިނޭންސް މިނިސްޓްރީން ވަނީ އެދިފައެވެ.\nއިންޓަނެޓް ބޭންކިން އަށް އެދި ހުށަހަޅަންޖެހޭ ލިޔުންތައް:\nމޯލްޑިވްސް އިންޓަނެޓް ބޭންކިންއަށް އެދޭ ފޯމު\nމޯލްޑިވްސް އިންޓަނެޓް ބޭންކިން ނޮމިނީ ފޯމު\nކައުންސިލްގެ ނިންމުން (އެއްކަރުދާސް ކޮށްފައިވާ ފޯމެޓަށް)\nބޭންކް އޮފް މޯލްޑިވްސްގެ ހިދުމަތަށް އެދޭ އެހެނިހެން ލިޔުންތައް


ލުތުފީ ގެނެސް ކަރެކްޝަނާ ހަވާލުކުރާނީ މި ސަރުކާރުން: އަލީ ޒާހިރު – Haftha\nMon, 13 July, 2020, 1:35 pm\nލުތުފީ ގެނެސް ކަރެކްޝަނާ ހަވާލުކުރާނީ މި ސަރުކާރުން: އަލީ ޒާހިރު\nއެތައް ދިވެހިންނެއް ޝަހީދުކޮށްލުމަށްފަހު ނުވަ އަހަރު ވަންދެން ފިލައިގެން އުޅުނު ހ. ހާޖަރާގޭ އަބްދުﷲ ލުތުފީ (ބާގީ ލުތުފީ) ރާއްޖެ ގެނެސް އޭނާއަށް އިއްވާފައިވާ އުމުރު ދުވަހުގެ ޖަލު ހުކުމް ތަންފީޒު ކުރަން މޯލްޑިވްސް ކަރެކްޝަނަލް ސާވިސްއާ ހަވާލު ކުރާނީ މި ސަރުކާރުން ކަމަށް ރައީސް އޮފީހުގެ ޗީފް އޮފް ސްޓާފް އަލީ ޒާހިރު ވިދާޅުވެއްޖެ އެވެ.\nލުތުފީ ރާއްޖެ ގެނައުން ލަސްވާ މައްސަލައިގައި ސަރުކާރަށް ފާޑުކިއުން އަމާޒުވެފައި ވަނިކޮށް އަލީ ޒާހިރު މިއަދު ކުރެއްވި ޓުވީޓެއްގައި ވިދާޅުވީ، ބަޔަކު މީހުން ނުކޮށް ދޫކޮށްލި ކަމެއްގެ ވާހަކައެއް ވެސް މި ސަރުކާރުން ދައްކަން ބޭނުން ނުވާ ކަމަށެވެ. އަދި ލުތުފީ މާލެ ގެނެސް ކަރެކްޝަންސްއާ ހަވާލުކުރާނެ ކަމުގެ ޔަގީންކަން އޭނާ ދެއްވާފައިވެ އެވެ.\nއަދި ވިދާޅުވީ، ލުތުފީ ރާއްޖެ ގެންނާނީ ކުރީގެ ރައީސް އަބްދުﷲ ޔާމީންގެ ސަރުކާރުން އަހްމަދު އަޝްރަފް (ޝުމްބާ) ލަންކާ އިން ގެނައި ގޮތަށް ގާނޫނާ ޚިލާފަށް ނޫން ކަމަށާއި ނަމަވެސް ގާނޫނީ އިމުގެ ތެރެއިން ކަމަށެވެ.\nސްރީ ލަންކާގެ ޓެރަރިސްޓް ޖަމާއަތެއް ކަމަށްވާ ޕްލޮޓްގެ ހަނގުރާމަވެރިންނާ އެކު ނޮވެމްބަރު 3، 1988 ގައި ލުތުފީ އިސްކޮށް ހުރެ މާލެ އަރައި ދިން ހަމަލާތަކުގައި 19 ދިވެއްސަކު ޝަހީދު ކޮށްލި އެވެ. މި އުދުވާނީ ހަމަލާއާ ގުޅިގެން ލުތުފީ މަރަން ހުކުމްކުރި އެވެ. ނަމަވެސް އޭރުގެ ރައީސް މައުމޫން އަބްދުލްގައްޔޫމް އަދަބު ލުއިކޮށްދެއްވައި އުމުރު ދުވަހުގެ ޖަލު ހުކުމަކަށް ބަދަލުކުރި އެވެ.\nއޭނާ ފިލީ ކުރީގެ ރައީސް މުހައްމަދު ނަޝީދުގެ ވެރިކަމުގައި ބޭސްފަރުވާ އަށް ރާއްޖޭން ބޭރަށް ފޮނުވުމުން ނެވެ. އޭގެ ފަހުން ނުވަ އަހަރު ވަންދެން އޭނާގެ އެއްވެސް ހަބަރެއް ނުވެ ހުރެފައި، ސްރީ ލަންކާގައި ހުންނަ ރާއްޖޭގެ އެމްބަސީ އަށް ގޮސް އޭނާ ވަނީ އަމިއްލައަށް ހަވާލުވެފަ އެވެ. މިދިޔަ މެއި މަހުގެ 1 ވަނަ ދުވަހު އޭނާ އެމްބަސީއާ ހަވާލުވިއިރު މިހާރު ވެސް އޭނާ ހުރީ އެމްބަސީގައި ދިވެހި ފުލުހުންގެ ބެލުމުގެ ދަށުގަ އެވެ.\nލުތުފީ ރާއްޖެ ގެނައުން ލަސްވަނީ ސަރުކާރުން ބުނާ ގޮތުގައި، ބައިނަލްއަގުވާމީ އިޖުރާއަތުތައް ފުރިހަމަކުރުމުގައި ދަތިތަކެއް ކުރިމަތިވުމުން ނެވެ. އެގޮތުން އޭނާ ހޯދަން އިންޓަޕޮލް އިން އިއުލާންކޮށްފައި ވުމާއި ސައްހަ ވިސާއަކާ ނުލައި ލަންކާގައި ދިރިއުޅުމުގެ އިތުރުން އދ. އިން ހިޔާމަތް ހޯދަން ލުތުފީ މަސައްކަތްކޮށްފައިވާ ކަމަށް ފޮރިން މިނިސްޓްރީން ބުނެ އެވެ.\nނަމަވެސް އެއީ ސަރުކާރުން ދައްކާ ބަހަނާއެއް ކަމަށް ބުނެ، ސަރުކާރަށް ދަނީ ފާޑުކިއުން އަމާޒުވެފަ އެވެ.\nއެކަމާ ގުޅިގެން ދިވެހި ފުލުހުން މިއަދު ވަނީ ލުތުފީ ފިލައިގެން އުޅުނު ތަންތަން މިދިޔަ ސަރުކާރުތަކަށް ޔަގީނާ ގާތަށް އެނގިތިބެ އޭނާ ރާއްޖެ ގެނައުމަށް މަސައްކަތެއް ކޮށްފައިނުވާ ކަމަށް ބުނެފަ އެވެ.